text:
“ቃል ብመጀመርታ ነበረ፡… እቲ ቓል ስጋ ዀነ፡ ጸጋን ሓቅን መሊእዎ ኸኣ ኣባና ሐደረ።“ ዮሃ 1፡1, 14
ኣብ ቅድሚ እቲ ኣዝዩ ሰፊሕ ሰደቓ ድሕሪ ምቕማጥ፡ እቲ ደራሲ ነቲ ዓብዪ መዝገብ ፈትሖ። ቃላት ኣይነበሮን። ቃላት ዘይነበረሉ ምኽንያት ገና ቃላት ሽዑ ኣይተፈጥሩን ነበሩ። ቃላት ኣድላይነት ስለ ዘይነበሮም ቃላት ኣይተፈጥሩን። ነቶም ቃላት ዘዳምጹ ኣእዛን ወይውን ዝርእዩ የዒንቲ ስለ ዘይነበሩ ቃላት ኣድላይነት ኣይነበሮምን። እቲ ደራሲ በይኑ ጥራይ ደኣ ነበረ።
ነቲ ዓብዪ ብርዒ ክንቲት ወሰዶ እሞ ናብቲ ኣብ የማኑ ዝነበረ ብልቃጥ ቀለም እንዳ ኣጥለቐ ክጽሕፍ ጀመረ። ከምቲ ቀባኣይ ቅብኣ ሕብርታቱ ዘዋድድ፡ ብልሓተና ጸራቢውን ናውቱ ዝኣኻኽብ እዚ ደራሲ እዚ ድማ ነቶም መሳርሒኡ ዝኾኑ ቃላቱ ኣብ ገጻት እቲ ዓብዪ መዝገብ ምስራዕ ተተሓሓዞ።
ሰለስተ እየን። ሰለስተ ንጽል ቃላት። ካብዘን ሰለስተ ቃላት እልፊ ኣእላፍ ሓሳባት ክውሕዝ እዩ። ግናኸ ኣብዘን ሰለስተ ቃላት ድማ ብዘሎ እቲ ድርሰት ይንጥልጠል።
ብርዑ ወሲዱ ነታ ቐዳመይቲ ቃል ጸሓፈ፡ - ግ - ዜ -
ክሳዕ እቲ -ግ-ዜ- ኢሉ ዝጽሕፍ ግዜ ኣብ ህላውነት ኣይነበረን። ንሱ ንባዕሉ እኳ ግዜ ኣልቦ እንተ ነበረ፡ ነቲ ድርሰቱ ግና ኣብ ሽፋን ግዜ ደረቶ። ድሕርዚ ጸሓይ ንመጀመርታ ግዜ ኣብቲ ድርሰት በረቐት ፡ ንፋስውን ፈላሚ ሽውሽውታኡ ኣስመዐ። ብመጀመርታ… እቲ ድርሰት ወሓዘ… ተፈጸመ። ናይ መወዳእታ ምዕራፍ። ንነፍሲወከፍ ምዕራፍ ገና ከይጸሓፋ እንከሎ ይፈልጣ ነበረ።
-ግ-ዜ-፡ እቲ ደራሲ ኣብቲ ንየማነ ጸጋም ዝዝርጋሕ ደረት ኣልቦ ቁመት ዘልኣለም ኮይኑ ምስ ተዓዘቦ ንግዜ ሱግሚ ጥራይ ኮይኑ ረኸቦ። ብቐስታን ብዓብዪ ፍቕሪ ዘተመልኦ ጥንቃቐን እቲ ደራሲ ነታ ካልኣይቲ ቃል ክጽሕፋ ጀመረ። እዚኣ ስም ነበረት። - ኣ - ዳ - ም - ።
ነዛ ቃል እዚኣ ክጽሕፋ እንከሎ፡ ንማንነት ኣታ ቓል ብዓይነ ሕልናኡ ተመልከቶ፡ ነቲ ቀዳማይ ኣዳም፡ ኣብ ሕቖ እዚ ኣዳም እዚ ድማ ንብዘለዉ ንኹሎም እቶም ዝተረፉ ተመልከቶም። ንነፍሲወከፍ ኣዳም፡ ንነፍሲወከፍ ህጻን፡ ንእለቱ ኣፍቀሮም ንዘልኣለምውን ኣፍቀሮም። ንነፍሲወከፎም ግዜ ሃቦም፡ ንነፍሲወከፎምውን ዝነብሩሉ ቦታ መረጸሎም። ብድንገት ዝኾነ ነገር ኣይነበረን፡ ኣግጣሚ ዘጋጠመ ምግጣምውን ኣይኮነን፡ ብዕላማ ዝተገብረ ንድፊ ደኣ ነበረ።
እቲ ደራሲ ነቶም ገና ናብ ህላውነት ዘይተወልዱ ከምዚ ብምባል ተመባጽዓሎም፡ “ብመልክዓይን ብምስለይን ክገብረኩም እየ፡ ንዓይ ክትመስሉ ኢኹም፡ ክትስሕቁ፡ ክትዓዩ፡ ክትደርሱ ፡ ኣይክትሞቱን ድማ ኢኹም።“
ነፍሲወከፎም ክደርስ ግዴታ እዩ፡ ምኽንያቱ ህይወት ርእሳ ዝኸኣለት ድርሰት እያ፡ እትንበብ ዘይኮነት እትጸሓፍ ድርሰት። እቲ ደራሲ ንመእተዊ ነፍሲ ወከፍ ህይወት ይጽሕፍ፡ ነፍሲወከፍ ኣዳም ድማ ናታ ወይ ናቱ ህይወት ክሳዕ መወዳእታ ምዕራፍ ይጽሕፍ።
ከመይ ዝበለ ሓደገኛ ሓርነት! ናይ ነፍሲወከፍ ኣዳም ህይወት በቲ ደራሲ ባዕሉ ተጻሒፉ ተዛዚሙ ነይሩ እንተዝኸውን ክንደይ ውሑስ ምኾነ ነይሩ። ነፍሲ ወከፍ ምርጫ በቲ ደራሲ እንተ ዝውሰን፡ ህይወት ንኣዳም ኣዝያዶ ቀላል ኣይምኾነትን። ከምዚ እንተዝኸውን ነይሩ ግን ፍቕሪ ስፍራኣ ኣይምተረኽበን። ምኽንያቱ ፍቕሪ ፍቕሪ ዝኸውን ምሉእ ናይ ምምራጽ ናጽነት ምስ ዘካትት ጥራይ እዩ።
ስለዚ ድማ እቲ ደራሲ ንነፍሲ ወከፍ ኣዳም ናቱ ብርዒ ይህቦ እሞ፡ ኣብ ገጻት ህይወቱ ንኽጽሕፍ ይዕድሞ። “ተጠንቂቕካ ጸሓፍ“ ብምባል ድማ ናይ ማዕዳ ሕሹኽታ የስምዖ።
መሪር ቃንዛ እንዳ ተሰመዖ እቲ ደራሲ ነታ ሳልሰይቲ ቃል ብፍቕርን ብርድኢትን ክስሕፋ ጀመረ፡ - ኣ - ማ - ኑ - ኤ - ል -
እቲ ዓቐን ኣልቦ ብልሒ ኣብ ኣድማስ ንግዜ ብሓሳብ ቀረጾ። እቲ ሓቀኛ ፈራዲ ድማ ንኣዳም ዝመረጾ ክመርጽሲ ናይ ምርጫ ነጻነት ለገሰሉ። ፍቕሪ ድማ ኣማኑኤል ንኽመጽእ ደረኸቶ፡ ኣምላኽ ምሳና።
እቲ ደራሲ ንገዛእ ርእሱ ኣብቲ ናቱ ድርሰት ኣእተዋ።
እቲ ቓል ስጋ ኾነ። ንሱውን ከምቶም ካልኦት ካብ ማህጸን ክውለድ ነበሮ። ንሱ ሰብ ኮነ። ከም ካልእ ሰብ ድማ ኢደ እግሪ ሃለዎ። ከም ካልእ ሰብ ድማ ተፈተነን ነብዐን። ካብዚ ኹሉ ንላዕሊ ግና ንሱውን ከምቶም ካልኦት ኣዳም ምርጫኡ ከልዕል ዕድል ተዋህቦ። ኣማኑኤል ኣብቲ ቀራን መንገዲ ደው ብምባል ወይ ህይወት ወይ ሞት ክመርጽ ነበሮ።
እቲ ደራሲ ናብ ማእከል ድርሰቱ ክኣቱ ምውሳኑ ኣዝዩ ከቢድ ዋጋ ከም ዘኽፍሎ ኣጸቢቑ ፈሊጡ ነበረ። ዘገም እንዳበለ ድማ ነቲ ናይ ስቓይ ገጻት ህይወቱ ምጽሓፍ ቀጸለ። ነቲ መጽሓፍ ደው ከብሎ ይኽእል ነይሩ፡ ከመይሲ ንሱውን ከምቶም ካልኦት ኣዳም ምርጫ ስለ ዝነበሮ፡ ግን ከኣ እቲ ፈጣሪ ክፈጥር ኣለዎ እቲ ጸሓፊ ድማ ክጽሕፍ ኣለዎ፡ እቲ መፍቀሪ ድማ ከፍቅር ኣለዎ። ስለዚ ንሱ ህይወት መረጸ፡ እቲ ዝመረጾ ህይወት ንዕኡ ናይ ሞት ሓላፍነት እኳ ዘሰክም ክንሱ፡ እቶም ካልኦትውን ከምቲ ናቱ ህይወት ከም ዝመርጹ ተስፋ ብምግባር ነቲ ውሳኔ ወሰዶ።
እቲ ደራሲ ህይወት ድርሰቱ ዛዘመ። ንብልሒ እሾኽ ናብ ስጋኡ ኣቕንዖ፡ ነቲ ኣፍ መቓብር ከኣ ብእምኒ ዓጸዎ። ነቲ ዝመረጾ ምርጫን ነቲ እቶም ካልኦት ደቂ ኣዳም ዝመርጽዎ ምርጫን ብምግንዛብ፡ “ተፈጸመ“፡ ብዝብል ናይ መወዳእታ ቃል ብምጽሓፍ ነቲ ዓብዪ መዝገብ ዓጸዎ። “ብርሃን ይኹን” ኢሉ ብምእዋጅ ድማ ንመጀመርታ ናብ ህልዊ ከምጽኦ ጀመረ።
መቦቆላዊ ጽሑፍ፦ ማክስ ሉካዶ
ትርጉም፦ ኣክሊሉ መንግስቱ


c: text/html

text:
ሴኔት ኣሜሪካ፣ብምምሕዳር ኦባማ ንዝቀረበሉ ሹመት ላዕለዎት ዲፕሎማታት ኣብ ኣፍሪቃን ኢትዮዽያን ናይ ምስማዕ መስርሕ ትማሊ ረቡዕ ጀሚሩዎ።
ንኣሜሪካ ወኪሎም ኣምባሳደር ኣብ ሕብረት ኣፍሪቃ ሩብን ብሪግሪ ኣብ ኢትዮዽያ ኣምባሳደር ኣሜሪካ ዝኾና ድማ ፐትሪሽያ ሃስላክ‘የን።
ኣብ‘ቲ ኣኼባ ዝተሳተፉ ሰለስተ ሰኔተራት፣ሹመት‘ቶም ሕፁያት ብሙሉእ ሴኔት ክፀድቅ‘ዩ ኢሎም‘ለው።እንተኾነ፣ኣብ እዋን ስራሕቶም፣እቶም ኣምባሳደራት ክፍፅምዎም ዝወጠንዎም መደባት ንክገልፁ ተሓቲቶም ነይሮም።
ሓዳስ ኣምባሳደር ኣሜሪካ ኣብ ኢትዮዽያ ኮይነን ብፕረዚደንት በራክ ኦባማ ዝተመዘዛ ፐትሪሽያ ሃስላክ፣ንኢትዮዽያ ከምዝፈልጣኣ ጠቂሰን።
”ኢትዮዽያ ኣብ ቀርኒ ኣፍሪቃ፣ስራሕቲ ፀጥታን ድሕነትን ስትራቲካዊት መሻርኽትና‘ያ።ንመርሃ-ግብሪ ፀረ-ግብረ-ሸበራ ሕብረት ኣፍሪቃ ትመርሕ፣ ኣብ ሶማልያ ሰራዊታ ኣዋፊራ፣ኣብ ሱዳን ንመስርሕ ልዝብ ተዋድድ‘ላ። ኣብ‘ዞም ዝጠቀስክዎም ሓቢርና ሰሪሕና ኢና።ክንቅፅለሉ‘ውን ኢና። ኢትዮዽያ ንስደተኛታት ማዕፆኣ ዝኸፈተት ሃገር‘ውን‘ያ።ርክባትና ተጠናኺሮም ንክቅፅሉ ክሰርሕ‘የ“ ኢለን እተን ኣምባሳደር።
ፐትሪሽያ ሃስላል ወሲኸን፣ኣብ ኢትዮዽያ ቁጠባ ብናፅነት ዝንቀሳቀሰሉ ኣንፈት ኣብ ምጥንኻር ክንሰርሕ ኢና ኢለን።ምዕባለን ልምዓትን ካብ ምኽባር ሰብኣዊ መሰላት ተፈልዮም ከምዘይራኣዩ ንመንግስቲ ኢትዮዽያ ክተሓሳስቦም‘የ።ምስ‘ቲ መንግስቲ ሓቢረ‘ውን ክሰርሕ‘የ ኢለን።
ምስ ኣምባሳደር ፐትሪሽያ ናብ ኣዲስ ኣበባ ኣትዮም ኣምባሳደር ኣሜሪካ ኣብ ሕብረት ኣፍሪቃ ዝኾኑ ሩብን ብርጌሪ‘ዮም።ኣብ ምንስትር ወፃኢ ኣሜሪካ ምክትል ሓላፊ ጉዳያት ኣፍሪቃ ኮይኖም ዘገልገሉ ሚስተር ብርጊሪ ምስ ሕብረት ኣፍሪቃ ክዕየ ዝደልይዎ መደብ ይዝርዝሩ፣
“ቀዳማይ-ዲሞክራሲን ህዝባዊ ምሕደራን፣ካልኣይ-ቁጠባዊ ምዕባለ፣ንግድን ኢንቨስትመንትን፣ሳልሳይ-ሰላምን ህድኣትን፣ራብዓይ-ረብሓታት ዜጋታት ምስፋሕን ዝብሉ ይርከብዎም” ኢሎም ንሶም።
ዝላዓለት መሻርኽቲ ልምዓት ኣፍሪቃ ዝኾነት ኣሜሪካ ዓመት ዓመት ክሳብ ሸሞንተ ቢልዮን ዶላር ሰብኣዊ ሓገዝ ንኣፍሪቃ ተበርክት።ቀንዲ ተጠቃሚት ድማ ኢትዮዽያ።

robotstxt: allowed

filter: keep


text:
ሞሮኮ ካብ ባንኪ ልምዓት ኣፍሪካ ሓገዝ ገንዘብ ረኺባ
መቐለ ግንቦት 10/2009(ድወት) ባንኪ ልምዓት ኣፍሪካ ሞሮኮ ንዘለዋ ከቢድ ፀገም ፅሩይ ዝስተ ማይ ብዘላቅነት ንምፍታሕ ዝሕግዝ 300 ሚልዮን ዩሮ ሓገዝ ኣፅዲቑ።
ሞሮኮ ኣብ ኽልተ ኢድ ሃገራ ንዘላዋ ዝለዓለ ሕፅረት ፅሩይ ዝስተ ማይ ንምፍታሕ ትገብሮ ኣብ ዘላ ፃዕሪ ገዚፍ በጀት እዩ ዝተብሃለ 300 ሚልዮን ዩሮ ክወሃባ ኣፅዲቑ ከምዘሎ ድረ ገፅ ቢዝነስ ስተንዳርድ ፀብፂቡ።
ኣብ 30 ከተማታት ሞሮኮ ዝርገሐ ፅሩይ ዝስተ ማይ ንምብፃሕ ዘክእል ከምዝኮነን ኣብዘን ከተማታት ሽፋንን ዝርገሐን 100 ሚኢታዊ ንምብፃሕ ዝመደበ ከምዝኾነ ድማ ተገሊፁ ኣሎ።
ስርዓት ዝርገሐ ማይ ሞሮኮ እንትዛዘም ልዕሊ 2ሚልዮን ዜጋታት እታ ሃገር ተረባሕቲ ከምዝኾኑ ኣመራርሓ እቲ ባንኪ ብምጥቃስ ገሊፁ ድረ-ገፅ ቢዝነስ ስታንዳርድ ኣብ ናይ ትማሊ ፀብፃቡ።
ሰሜን ኣፍሪካዊት ሃገር ሞሮኮ ድሕሪ 33 ዓመት ናብ መቦቆላ ሕብረት ኣፍሪካ ክትምለስ ሕቶ ኣቅሪባ ሕብረት ኣፍሪካ ድማ ኣብ ሕቶኣ ብምዝታይ ናብቲ ሕብረት ክትምለስ ቅድሚ 4 ኣዋርሕ ከምዝወሰነ ዝፍለጥ እዩ።


text:
ኣብ ጅቡቲ ሓይልታት ጸጥታ'ታ ሃገር ኣብ ልዕሊ ሓደ ሃይማኖታዊ ምትእኽኻብ ቶኽሲ ከፊቶም ኣስታት 19 ሰባት ከምዝቐተሉ ተቓወምቲ ገሊጾም።
ንሃይማኖታዊ መራሒ ሸኽ ዮኑስ ሙሴ ንምዝካር ዝተኣከቡ ሰባት ንምብታን ወታሃደራት ምፍታኖም ናይ ዓይኑ መሰኻክር ካብቲ ቦታ ገሊጾም።
ጋዜጠኛ ቪኦኤ ካብ ጁቡቲ አብ ዝሃቦ ጸብጻብ ብዉሑዱ ሰለስተ ሰባት ሞይቶም ልዕሊ 10 ድማ ቆሲሎምን ኣለው።
ምንጭታት ተቓወምቲ ግን ክሳብ 19 ዝኾኑ ሰባት ከምዝተቐትሉ ይገልጹ።ብዝሒ ዝጠፍአ ሂወት ብነጻ ወገን ኣይተረጋገጸን።
መንግስቲ ጅቡቲ አብ ዘውጾኦ መግለጺ ብረት ዝሓዙ ሰባት ኣንጻር ሓይልታት ጸጥታ መጥቓዕቲ ስለዝፈጸሙ ወታደራት ናብቲ ቦታ ምልኣኹ ገሊጹ'ሎ።
ብኻልእ ዜና ብቕድሚ ትማሊ ቀዳም ኣብ ዋና ከተማ ሞቓድሾ ኣብ ጥቓ ማእኸል ዕዳጋ ኣብ መኪና ዝተጻወደ ቦምብ ብምፍጃሩ ብዉሑዱ ሰለስተ ሰባት ሞይቶም ካልኦት 25 ሰባት ከምዝቆሰሉን ኣል-ሸባብ ድማ ነቲ መጥቓዕቲ ሓላፍነት ምውሳዱ ተፈሊጡ'ሎ።
(ቪድዮ) ጎንጺ አብ መንጎ ተቓወምትን ፓሊሲን


text:
HUMAN RIGHTS WATCH ዝተብሃለ ተሓላቒ ሰብኣዊ መሰላት ወታደራት መንግስቲ ኢትዮጵያ ኣብ ልዕሊ ህዝቢ ክልል ጋምቤላ ምፍንቓል፡ማእሰርትን ፆታዊ ዓመፅን ሓዊሱ ምጥሓስ ሰብኣዊ መሰላት ፈፂሞም ክብል ኣብዚ ሰሙን እዚ ፀብፃብ ኣውፂኡ’ሎ።
እቲ ምጥሓስ ሰብኣዊ መሰላት መንነቶም ዘይተፈለጡ ዕጡቓት ኣብዝሓለፈ ወርሒ ሚያዚያ ኣብ ጋምቤላ ኣብዝርከብ ልምዓት ሕርሻ ሳውዲ ስታር እንተወሓደ ንሓደ ፓኪስታናዊን ኣርባዕተ ኢትዮጵያዊያንን ሰራሕተኛታት ቐቲሎም ካብ ዝስወሩ ንድሓር ከምዝተፈፀመ ይገልፅ።
እቲ ትካል ብቕድሚ ትማሊ ሰሉስ ኣብዘውፅኦ ፀብፃብ ሰፋሕቲ ናይ ሕርሻ መሬት ንናይ ወፃኢ ኢንቨስተራት ንምክራይ ኣብ ገለ ቖላታት ኢትዮጵያ ይቃወሙ እዮም ተባሂሎም ዝተጠርጠሩ ዕጡቓት ኣብ ዝሓለፈ 20 ሚያዝያ ኣብ ከተማ ጋምቤላ ኣብ ዝርከብ ናይ ሳውዲ ስታር ልምዓት ሕርሻ ቶኽሲ ብምኽፋት እንተወሓደ ንሓደ ፓኪስታናዊን ንኣርባዕተ ኢትዮጵያዊያንን ምቕታሎም ይዝከር ይብል።
እቲ ሓደጋ ስዒቡ ካብ መወዳእታ ወርሒ ሚያዝያ ክሳብ ፍርቂ ግንቦት ኣብ ዘሎ እዋን ብፍላይ ድማ ኣብ ወረዳ ኣቦቦ ዝተሓብኡ ዓመፅቲ ኣበይ ከምዘለው ተዛረቡ ክብሉ ወታደራት ኢትዮጵያ ብፍላይ ኣብ ልዕሊ መናእሰይ ደቂ ኣንስትዮን ሽማግለታትን ከቢድ ግፍዒ ፈፂሞ ይብል እቲ ፀብፃብ።
ህይውማን ራይትስ ዎች ካብ ጋምቤላ ናብ ደቡብ ሱዳን ተሰዲዶም ኣብ መዕቖቢ ስደተኛታት ጎሮም ንዝርከቡ 80 ሰባት ኣዘራሪቡ’ኣሎ።


text:
ኣብቲ ብ31 ጥቅምቲ ዝተኻየደ ሰልፊ ተሳቲፍኩም ተባሂሎም ተኣሲሮም ዝጸንሑ 27 ቆልዑ ዝሓለፈ ሮቡዕ 3 ሕዳር ካብ ቤት ማእሰርቲ ተለቒቖም። እቶም ካብ 9 ክሳብ 15 ዓመት ዝዕድመኦም ቆልዑ ኣብ ቤት ማእሰርቲ ብድሆ ተኣሲሮም ዝነበሩ ኮይኖም ስድራቤቶም ተጸዊዖም ዋሕስ ኪኾኑን ክፍርሙን ተገዲዶም ኣለዉ።
ብዕለት 31 ጥቅምቲን ድሕሪኡን ካብ ከባቢ ጎደና ሓርነትን ኣኽርያን ዝተኣሰሩ ዜጋታት ቁጽሮም 856 በጺሑ ኣሎ። ።እቶም እሱራት ኣብ ኩለን ኣብያተ ማእሰርቲ ፋሕ ኢሎም ዘለዉ ኮይኖም፡ ሃገራዊ ድሕነት ኤርትራ እዞም ሰባት ንኻልኦት እሱራት ከይጸልዉ ብፍሉይ ምቁጽጻር ኪግበረሎም ዝብል መምርሒ ናብ ኩለን ኣብያተማእሰርቲ ኣመሓላሊፉ ምህላዉ ይፍለጥ። በዚ መሰረት ኣብ ልዕሊ እዞም 31 ጥቅምቲ ናዕቢ ዘካየዱ ዜጋታት ዝወርድ ዘሎ ግፍዒታት ኣዚዩ ዘስካሕክሕ ሙኻኑ እቶም ምንጭታት ገሊጾም።
ብፍላይ እዞም 27 ቆልዑ ኣብ ዝነበርዎ ቤት ማእሰርቲ ብድሆ ዝተቐየዱ 150 ትሕቲ ዕድመ፡ ኣብ ልዕሊኦም ዘሰቅቕ መግረፍቲን በደላትን ይፍጸም ከምዘሎ እቶም ምንጭታት ሓቢሮም።
ኣብ ልዕሊ እቶም ሕጻናት ገዛ ዓጺኻ ከቢድ ምቕጥቃጥን መግረፍቲን ይፍጸም ከምዘሎ ዘረጋገጹ ምንጭታት ሬድዮ መድረኽ፡ እቶም ትሕቲ ዕድመ መንእሰያት ኣብቲ ማእሰርቲ ምስበጽሑ ኣብ ልዕሊኦም ማይ ዝሑል ብምኽዓው ብጥልቁያቶም ብኣባትርን ጎማን ስልኪታትን ከምዝተቐጥቀጡ ገሊጾም።
6 ዝኾኑ ካብዞም ትሕቲ ዕድመ መንእሰያት ብሰንኪ ዘጋጠሞም ከቢድ ምቕጥቓጥ ናብ ሆስፒታል ሓሊበት ተላኢኾም ምህላዉ ዝሓበረ እቲ ዜና፡ እቲ ኣብ ልዕሊ መንእሰያት ኣኽርያ ዝግበር ዘሎ መግረፍቲን ዓመጽን ብመሰረት እቲ ካብ ሃገራዊ ድሕነት ዝመጸ መምርሒ መመሊሱ እንዳበኣሰ ይኸይድ ምህላዎ ሓቢሮም።


text:
ትንሣኤ ክርስቶስ - ትንሣኤና - ትንሣኤ ቤተ ክርስቲያን!
“ኣምላኽ ሰማይ ኬቕንዓልና እዩ እሞ ንሕና ባሮቱ ተንሢእና ክንዓዪ ኢና” ነህ. 2:20
ኣብ ቅድስት ቤተ ክርስቲያንና፡ ድኅሪ በዓለ ትንሣኤ ዘለዉ 50 መዓልታት ንትንሣኤ ክርስቶስ ነብዕለሉ “ወርኀ ትንሣኤ” እናተባህለ ይጽዋዕ እዩ። ምኽንያቱ ትንሣኤ ክርስቶስ ደቂ ሰባት ካብ ሞት ናብ ሕይወት፣ ካብ ጸልማት ናብ ብርሃን፣ ካብ ባርነት ናብ ናፅነት፣ ካብ ድኻም ናብ ኃይሊ፣ ካብ ጽልኢ ናብ ፍቕሪ፣ ካብ ምፍልላይ ናብ ሓድነት፣ ካብ መርገም ናብ በረከት ዝተሰጋገርናሉ ጥራሕ ዘይኮነስ ብትንሣኤኡ ንናትና ትንሣኤ ልቦናን ትንሣኤ ዘጉባኤን ንዝክረሉ ስለዝኾነ እዩ። ኣብቲ ትንሣኤ ክርስቶስ ዝሃበና ትንሣኤ ሕይወት ክንሳተፍ እንተዄይና ኣቐዲምና ትንሣኤ ልቦና ክንትንሥእ ኣሎና።ተውሳክ፡ . . .ትንሣኤ ክርስቶስ - ትንሣኤና - ትንሣኤ ቤተ ክርስቲያን!


text:
ተጋዳላይ ዶ/ር ደብረፅዮን ገ/ሚካኤል
- ብዙሓት ህዝባዊ ቃልሲ ህወሓት ካብዘፈረዮም ጀጋኑ ደቂ - ህዝቢ እቲ ሓደ እዩ ይብልዎ፡፡
- ተወሊዱ ኣብ ዝዓበይሉ ከባቢ ኣብ ትምህርቲ ኣዝዮም ንፋዓት ካብዝባሃሉ ተምሃሮ ኣብ ቅድሚት ይስራዕ ከምዝነበረ መተዓብይቱ ይዛረቡ፡፡
- ተጋዳላይ ዶ/ር ደብረፅዮን ገ/ሚካኤል ኣብ ዮኒቨርስቲ ኣዲስ ኣበባ ጀሚርዎ ዝነበረ ትምህርቲ ኣቋሪፁ ህዝቢ ትግራይን መሪሕ ውድቡ ህወሓት ስርዓት ደርግ ንምድምሳስ ናብ በረኻ እንትወፅኡ ሓቢሮምዎ ተጉዒዙ፡፡
- ን17 ዓመታት ድማ ስርዓት ድርግ ንምውዳቅ ኣብዝተገበረ ቃልሲ ኣብ ዝተፈላለዩ ብርክታት ኮይኑ ተቃሊሱ ኣቓሊሱን መሪሑን፡፡
- ህ.ወ.ሓ.ት. ምስ ህዝቢ ትግራይ እትራኸብሉ ልሳን ንክህልዎ ዓብይ ግደ ፈፂሙ፡፡
- ኣብ ዓድ ጥልያን ስልጠና ኮምኒኬሸን ቴክኖሎጂ ብምውሳድ “ ሬድዮ ድምፂ ወያነ ትግራይ ንክትምስረት ዓብይ ግደ ተፃዊቱ፡፡
- ተጋዳላይ ዶ/ር ደብረፅዮን ገ/ሚካኤል ኣብ ዝተፈላለዩ ብርክታት ሓላፍነት ውድብን መንግስቲ ልኡኽ ብዝግባእ ዝፈፀምን ኣብምፍፃም ዝርከብን እዮም፡፡
- ተጋዳላይ ዶ/ር ደብረፅዮን ገ/ሚካኤል ጎና ጐኒ ሓላፍነት ውድብን መንግስትን ስርዓት ደርግ ካብ እንግድዓ ህዝቢ ንምንጋፍ ኢሉ ኣቋሪፅዎ ዝነበረ ትምህርቲ ቀፂሉሉ፡፡
- 1ይን 2ይን ድግሪኡ ካብ ዮኒቨርስቲ ኣደስ አበባ ብኤሌክትርክ ኢንጅነሪንግ ረኪቡ፡፡
- ዶክትሪት ዲግሪኡ ድማ ካብ ዮኒቨርስቲ Capell ተቐቢሉ፡፡
- ተጋዳላይ ዶ/ር ደብረፅዮን ገ/ሚካኤል ኣብዚ ሐዚ ሰዓት ብማዓርግ ምትክል ቀዳማይ ሚኒስተር መተሓባበሪ ክላስተር ፋይናንስን ኢኒኖሚን ፣ ሚኒስትር መራከቢ ኮምኒኬሸንን ቴክኖሎጅን ኣካቢ ቦርድ ህንፀት ዓብይ ግድብ ህዳሴ ኢትዮጵያን ግልጋሎት ሓይሊ መብራትን’ውን እዩ፡፡
- ህንፀይት ዓብይ ግድብ ኣብ ምንታይ ብርኪ ይርከብ?
- ዓብይ ግድብ ህዳሴ ኢትዮጵያ ርክብ ኢትዮጵያን ጎረባብቲ ሃገራትን ኣብ ምጥንኻር እንታይ ዓይነት ግደ ኣለዎ?
- ምስ GTP -1 ተኣሳሲሩ ብሓይሊ መብራህቲ ኣብ ምንታይ ብርኺ ኣለና ዝበሉን ካልኦትን ቃለ- መጠይቕ ኣካይዱ ኣሎ ንክትከታተሉ ብኽብሪ ንዕድም፡፡
- መሰረተ ልምዓት ቴሌኮሞኒኬሸን ሃገርና ከመይ ይግለፅ?
- ኮርፓሬሽን ሓይሊ መብራህትን ኢትዮ ቴሌኮምን ንምንታይ ንውልቀ ትካላተ ዘይወሃቡ ዝብሉን ካልኦት ቃለ- መጠይቅ ኣካዱ ኣሎ፡፡ ንክትከታተሉ በክብሪ ንዕድም፡፡


text:
ኣብ ዝተፈላለዩ ከባቢታት ኦሮሚያ ክካየዱ ኣብ ዝቐነዩ ናይ ተቓውሞ ሰልፍታት ቁጽሪ ዝሞቱ ሰባት ካብ 30 ንላዕሊ'ዩ ክብል ተቓዋሚ ፓርቲ መድረኽ ሎሚመዓልቲ ኣፍሊጡ።ዝርዝር ኣስማትን ኣድራሻን ዝሞቱ ሰባት ዝሓዘ መግለጺ መድረኽ ካልኦት ብኣማኢቲ ዝቁጸሩ ዝቖሰሉን ዝተኣስሩን ሰባት ከምዘለው ሓቢሩ’ሎ።ነቲ ስጉምቲ ዝኾነነ መድረኽ ብህጹጽ ደው ክብል ጸዊዑ’ሎ ።
ኢህወዴግ ይውስዶም ኣለው ንዝበሎም ዘይሕጋዊ ስጉምትታት ሕገ-መንግስታዊ መሰላት ህዝቢ ይጥሓስ ስለዘሎ ነታ ሃገር ናብ ዘተሓሳስብ ደረጃ ከምዘውረዳ እቲ ፓርቲ ገሊጹ’ሎ።
እቲ መግለጺ ብተወሳኺ ኣብ ከባቢ ኣዲስ ኣበባ ይስርሑ ዘለው ናይ ልምዓት ስርሓት ንህዝቢ ብኣግባቡ ዘየመያየጡን ዘየማኸሩን ሒደት ብልሹዋት ካድረታት ዝፈጸምዎ፡ ሓረስቶት ናይ ሕርሻ መሬቶም ምምንጣሎምን እዚ ድማ ተቓውሞ ኣልዒሉ’ሎ ይብል።
ስምን ኣድራሻን እቶም ዝተቐትሉ 32 ሰባት ተዘርዚሩ’ሎ።እቲ መግለጺ ነዚ ብምንቓፍ ክውሰዱ ኣለዎም ንዝበሎም ስጉምትታት ዘርዚሩ’ሎ።
ምሉእ ትሕዝቶ አብዚ ምስማዕ ይኸአል።


text:
ኣደየ ኣብርህዮ ንመን ኢልክዮ!
ክብረ በዓል ቅዳሴ ቤታ 21 ሰኔ ብኽብሪ ተባዒሉ!
20 ሕንፀተ ቤታ ከምኡ’ውን 21 ሰኔ ቅዳሴ ቤታ ኣብ ኵሎን ኣብያተ ክርስቲያን ብውዳሴን ቅዳሴን ተኸቢሩ። ብፍላይ ድማ ኣብቲ ካብ ርሑቅን ቀረባን ዝመጹ ብኣሽሓት ዝቝጸር ሕዝበ ክርስቲያን ዝተረኽበሉ ገዳም ደብረ ሲና፦ ብፁዕ ኣቡነ ሰላማ ሊቀ ጳጳስ ሃገረ ስብከት መንደፈራ፡ ብፁዕ ኣቡነ ጴጥሮስ ጳጳስ ዞባ ማእከል፡ ከምኡ’ውን ኣበምኔት ገዳማት፡ መምህራን ሊቃውንትን ውሉደ ክህነትን ናይቲ ዕለት በረኸት ተሳተፍቲ ኮይኖም ነይኖም።
20 ሰኔ ሕንፀተ ቤታ፡ ጸሎተ ሰዓታትን ስብሐተ ነግኅን ምስ በጽሐ፡ ዋዜማ ናይ 21 ሰኔ ከምኡ’ውን ጸሎተ ቅዳሴ ተሠሪዑ።
ሰዓት 8፡00 ድ.ቀ. ‘ሊቃውንት መዘምራን’ ነቲ ዕለት ዝምልከት ንእግዚአብሔር ዘመስግን፡ ንእግዝእትነ ማርያም ዝውድስ ስብሓታትን ቅኔያትን ምንባብ ቅዱሳት መጻሕፍትን ከብጽሑ ከለዉ፡ ኣዴታትን ብኣሽሓት ዝቝጸሩ መንእሰያትን ምሉእ ለይቲ ብጸሎትን ምህለላን ነቒሖም ኃዲሮም። ሰዓት 8፡30 ቅ.ቀ. ታቦት ብኽብሪ ብለባስያን ውሉደ ክህነትን ጳጳሳትን ውሉደ ክህነትን ምእመናንን ምእመናትን ተዓጂቡ ሠለስተ ሳዕ ዘይሩ ኣብ ዝተዳለወሉ ዓውደ ምሕረት ምስ ቆመ፡ ኣባል ገዳም ደብረ ሲና ኣባ ክፍለ ማርያም ንዅሎም በረኸት ክሳተፉ ዝመጹ ዓስቦም ክህቦም ሓፂር መልእኽቲ ገዳም ምስ ኣስምዑ፡ ሊቃውንት መዘምራን ብያሬዳዊ ዜማ ኣሸብሺቦም። ኃላፊ ስብከተ ወንጌል ዘመንበረ ፓትርያርክ መሪጌታ ስምዖን ንዕለቱ ዝምልከት ዓሚቝ ልቢ ዝምስጥ ትምህርቲ ምሂሩ። መሪጌታ ስምዖን፡ ንኽብሪ ኣዴና ቅድስት ድንግል ማርያምን ታሪኽ ገዳም ደብረ ሲናን ምስ ገለጸ፣ ንሕና ድማ ክብሪ ናይዚ ገዳም ተረዲእና በረኸት ኽንሳተፍን ብትሕትና ኣብ ጾምን ጸሎት ክንጽመድን ጊዜኡ ምዃኑ ኣረዲኡ። ኣብ መወዳእታ፡ ምህለላ ምስ ተገብረ ታቦት ብኽብሪ ኣብ መንበሩ ተመሊሱ ፍጻመ ናይዚ በዓል ብጸሎተ ቅዳሴ ኮነ።


text:
Voice of Eritrea @ 881fm CKDU of Halifax Canada. Naz with Merid Zeru
http://www.youtube.com/watch?feature=player_embedded&v=F3g91wJQNkI#!
ሎሚ ስባት ክብደሉ እንኮሎዉ እንተኣጽቂጥና፣ ጽባሕ ንሕና ክንብደል እንኮሎና ዝዛረበልና ሰብ ኣይክተርፍን’ዩ!
ሎሚ ስባት ክብደሉ እንኮሎዉ እንተኣጽቂጥና፣ ጽባሕ ንሕና ክንብደል እንኮሎና ዝዛረበልና ሰብ ኣይክተርፍን’ዩ!
ሎሚ ነዛ ዓንቀጽ እዚኣ ከጽሕፍ ዘገደደኒ ትዕዝብታተይ ድሕሪ 21 ጥሪ 2013 ኣብ ከተማ ኣስመራ/ ፎርቶ ብናይ ምክልኻል ሓይልታት ኤርትራ ፈተነ ወትሃደራዊ ዕልዋ ምብርዓኑ፣ ቀጺሉ ብጃንዳ ህ.ግ.ደ.ፍ ዝተወስደን ዝዉሰድ ዘሎ ናይ ምእሳርን ምሽራብ ዜጋታትን ብመንጸሩ ኣብ ህዝብና ኣጋጢሙ ዘሎ ዓሚቕ ስቕታ ብምዕዛበይ እየ።
ንዓሚቕ ስቕታ ማርቲን ኔምሎር ዝተባህለ ጀርመናዊ ክገልጾ እንኮሎ ከምዚ ይብል፣-
First they came for the communists, መጀመርታ ናብ ዴሳዉያን መጽዮም፣
and I didn’t speak out because I wasn’t a communist. ኣይተዛረብኩን እቲምንታይስ ዴሳዊ ስለዘይነበርኩ፣
Then they came for the socialists, ቀጺሎም ናብ ማሕበርነታዉያን መጽዮም፣
and I didn’t speak out because I wasn’t a socialist. ኣይተዛረብኩን እቲምንታይስ ማሕበርነታዊ ስለዘይነበርኩ፣
Then they came for the trade unionists, ኣስዒቦም ናብ ናይ ሰራሕተኛታት ማሕበርተኛታት መጽዮም፣
and I didn’t speak out because I wasn’t a trade unionist. ኣይተዛረብኩን እቲምንታይስ ማሕበርተኛ ስለዘይነበርኩ፣
Then they came for the Jews, ቀጺሎም ናብ ይሁዳዉያን መጽዮም፣
and I didn’t speak out because I wasn’t a Jew. ከምኡዉን ኣይተዛረብኩን እቲምንታይስ ኣይህዳዊ ስለዘይነበርኩ፣
Then they came for the Catholics, ካብኡ ናብ ካቶሊካዉያን መጽዮም፣
and I didn’t speak out because I wasn’t a Catholic. ሽዑ እዉን ኣይተዛረብኩን እቲምንታይስ ካቶሊካዊ ስለዘይነበርኩ፣
Then they came for me, ኣብ መጨረስታ ናባይ መጺኦምኒ፣
and there was no one left to speak for me ዝተረፈ ሓደ ሰብ ስለዝይነበረ ፣ ዝዛረበለይ ስኣንኩ።
ብሓፈሻ ኣብ ካልኣይ-ኪናት ዓለም ፣ ብፍላይ ድማ ማሕበርነታዊ ሰልፊ ኣዶልፍ ሂትለር ፖሎቲካዊ ስልጣን ኣብ ሃገር ጀርመን ጭቢጡ ንህዝቢ ጀርመን፣ ህዝቢ ኣይህዱን ህዝቢ ኤዉሮጳን ኣብ ዘህልቀሉ ዝነበረ እዋናት፣ ትዕዝብቱ ኣብቲ ዝነበረ ኩነታት ንምግላጽ ዝሃቦ መግለጺ እዩ። እዚ መግለጺ እዚ ስቕታ ማዕረ ክንደይ ኣህዛብ ከተህልቕ ከምትኽእልን፣ ሰብ ክብደል እንኮሎ እንተድኣ ኣጽቂጥካ፣ ከም ኣታዓድላ ዋንጫ ናባኻ ክበጽሓካ ምኻኑን፣ ሽዑ ድማ ዓገብ ኢሉ ዝዛረበልካ ሰብ ከምዘይርከብ ንምጡቋም ዝሓለነት መግለጺ እያ። ስቕታ ኣዝዩ ሓደገኛ ማሕበራዊ ሕማም እዩ። ንስቕታ ከም ልቦና ገይሮም ዝገልጽዋ ሰባት ክርከቡ ከምዝኽእሉ ዘጣራጥር ኣይኮነን፣ የግዳስ ስቕታ ክስበርን ክትርባዕ ዘለዎ ሓደገኛ ማሕበራዊ ሕማም እዩ። እዚ ኩሉ ግፍዕን ሓሰረ መከራ ወሪድና ዘሎ ኤርትራዉያን ካብ ስቕታና ዝነቀለ እዩ። ክሳብ ስቕ ክንብል ዝመረጽና ድማ ብእብረ ክንዳሃኽ ምኻና ፍሉጥ እዩ።
21 ጥሪ 2013 ኣብ ከተማ ኣስመራ/ ፎርቶ ብናይ ምክልኻል ሓይልታት ኤርትራ ፈተነ ወትሃደራዊ ዕልዋ ምስተጋህደ፣ ጃንዳ ህ.ግ.ደ.ፍ ሒቕታ ጎሲዖም እዮም። እቲ ጉሳዕ ድማ “እስላማዊ ምትእኽኻብን እስላማዊ ስጉምቲ ምኻኑ እዩ”። እዚ ሒቕታ እዚ ኣብ ዉሽጥ ኤርትራ ንኹሉ ዜጋ ኣብ ደዉታ ምፍጣጥ ኣእትዩ ከምዝነበረን፣ ብቅጽበት ህዝቢ እዉን ከምዝነጸጎ ዝራጋገጽ ሓቂ እዩ። ጃንዳ ህ.ግ.ደ.ፍ ከምዘይተዋጽኦም ኣብ ዝገምገምሉ እዋናት፣ ዘረብኦም ኣዲቦም ኣብ ምእሳር ኣትዮም። መብዛሕትኦም ዝተኣስሩ ላዕለዎት ወትሃደራዊን ሲቪላዉን ሰብ መዝታት ድማ ምእመናን እስልምና ከምዝኾኑ ዘካትዕ ሕቶ ኣይኮነን። ዝነበሮም ጽፍሕታት፣ ዝነበሮም ኣራኣእያን ተራን፣ ኣቀዲሞም ዝተዛረብዎን ዝበደልዎ….ወ.ዘ.ተ ብዘየገድስ፣ ክሳብ ናጻ ቤት ፍርዲ ንመእሰሪ ጉዳዮም መርሚሩ ገበነኛታት ወይ ንጹሃት ዘይበሎም፣ እዞም ምስ ናይ 21 ጥሪ 2013 ምትእስሳር ኣለኩም ተባሂሎም ተኣሲሮም ዘለዉ ዜጋታት ናይ ሕልናን ፖሎቲካን እሱራት እዮም። ኩሎም ናይ ሕልናን ፖሎቲካ እሱራት ድማ ብዘይዉዓል ሕደር ክፍትሑ ከምዘለዎም ህዝቢ ኤርትራ ክጠልብን ስቕትኡ ክሰብር ይግባእ።
ድሕሪ ኤርትራ ካብ እምባሮጦራዊ ስርዓት ኢትዮጵያ ናጻ ምዉጽኣ፣ ብጃንዳ ህ.ግ.ደ.ፍ፣-
1. ኣመንቲ ዮሆባ ተባሂሎም ሰብኣዊ መሰሎምን፣ መሰልዜግነቶም ክጋሃስ እንኮሎ ኣጽቒጥና፣
2. መማህራን ናይ ቛንቛ ዓረብ ብዕስለ ተሃዲኖም ክሽረቡ እንኮሎዉ ኣጽቒጥና፣
3. ስንኩላን ኣብ ማይሓባር ክቕተሉ እንከለዉ ኣጽቒጥና፣
4. ኣስታት 48000 ተጋደልቲ ብዘይ ገለ ጻማን መደባትን ክጽልጸሉ እንከለዉ ኣጽቒጥና፣
5. ኣስታት 5000 ሰራሕተኛታ መንግስት ዝነበሩ ካብኦም 32 መምህራን ዩኒቬርሲቲ ኣስመራ ክጽልጸሉ እንከለዉ ኣጽቒጥና፣
6. ኣመንቲ ጰንጠ ቆስተ ተሓዱሶን ተባሂሎም ዜሃታት ኣብ ኮንተይነራት ክሙቁሑ እንከለዉ ኣጽቒጥና፣
7. 11 ላዕለዎት ኣባላት ባይቶን ጋዜጠኛታት ክእሰሩ እንከለዉ ኣጽቒጥና፣
8. ባይቶ መንግስት ኤርትራ ክድስክእል እንከለዉ ኣጽቒጥና፣
9. ዜጋ ከም ጨዉን በርበረ ክሽየጥ ክልወጥ እንከለዉ ኣጽቒጥና፣
10. ዜጋ ብጥይት ክቁለብ እንከለዉ ኣጽቒጥና፣
11. ጃንዳ ህ.ግ.ደ.ፍ ምስ ኩለን ጎሮባብቲ ሃገራት ኣብ መጋርያ-ኪናት ክጠብሰና እንከለዉ ኣጽቒጥና፣
12. ጳጳስና፣ ካህናትና፣ ሸኻትና ክእሰሩ ብኣስገዳድ ተገፊፎም ንሳዋ ክወርዱ እንከለዉ ኣጽቒጥና፣
13. ኣረጋዉያን፣ ማእከላይ ዕድሜ፣ መንእሰያትን ህጻናትን ብኣማኢት ኣሽሓት ክስደዱ እንከለዉ ኣጽቒጥና፣
14. ብዓሰርተታት ኣሽሓት ዜጋታት ክእሰሩን ክስወሩን እንከለዉ ኣጽቒጥና፣ ….ወ.ዘ.ተ
ሕጂ ድማ ኣስላም ዶ ክሪስትያን ዝብል ምህዞ መጺና። ሓደ ሃይማኖት፣ ሓደ ኤትኒክ-ጉጂለ፣ ሓደ ዜጋ…ወ.ዘ.ተ ክብደል እንኮሎ፣ ዓገብ ዘይንብል እንተ ኼና ከም ሃገርን ህዝብ ክንቕጽል ኣይኮናን። ምኽንያቱ ከም ኣታዓድላ ዋንጫ ናብ ኩላህና ብእብረ ክበጽሓና ስለዝኾነ፣ ከም ሕብረተሰብ ባዲምና ክንተርፍ ኢና። ስለዚ ጃንዳ ህ.ግ.ደ.ፍ ንኩሎም ኣቀዲሞም ድሒሮም ዝተኣስሩ ናይ ሕልናን ፖሎቲካን እሱራት ብዘይ ገለ ቅድመኩነት ክፈትሕ፣ ህዝቢ ኤርትራ ከቢድ ጸቕጢ ክገብር ይጽዉዕ ኣሎኹ።
እዞም ሕጂ 21 ጥሪ 2013 ምትእስሳር ኣለኩም ተባሂሎም ተኣሲሮም ዘለዉ ዜጋታት ንሙሉእ ዕድሚኦም ከም ሃገራዉያን፣ ዕልመናዊ ፖሎቲካዊ እምነት ዝነበሮሙን፣ ንዕልመናዊ ፖሎቲካዊ ስርዓት ኣብ ኤርትራ ንምርግጋጽ ዝተቓለሱ እዩም። ከምኡ ስለዝነበሩ ድማ ኣብ ዝላዓለ ፖሎቲካዊ ስልጣን ስርርዕ ህ.ግ.ደ.ፍ ተመዲቦም ክነጥፉ ጸኒሖም። ሕጂ ብሃንደበት ኣብ እስላማዊ ሃገራዉነት ክኣምኑን፣ ነዚ ስነሓሳብ ከዕዉቱ ክጥርነፉን ክነጥፉን ኣይክእሉን እዮም። ብምንም ተኣምር ኣብ ሓደ ካልኢት ዝቅየር ፖሎቲካዊ እምነት ድማ የሎን ብሕጂ እዉን ኣይክህሉን እዩ።
ጃንዳ ህ.ግ.ደ.ፍ ከምኣመሉ ብቲሒም-ቲሕም ብዛዕባ እዞም ምስ 21 ጥሪ 2013 ምትእስሳር ኣለኩም ተባሂሎም ተኣሲሮም ዘለዉ ዜጋታት፣ ዝነዝሖ ዘሎ ወሬታት ሰሚዔዮ ኣሎኹ፣ ካብ ባሃሊኡ ደጋሚኡ ስለዝኾነ ግን ንጊዚኡ ትም መሪጸ ኣሎኹ። ማዓንጣ፣ ፖሎቲካዊ መትከላትን ሓቂ እንተሃሊዎም ጃንዳ ህ.ግ.ደ.ፍ ሃየ ንህዝቢ ኤርትራ መግለጺ ይሃብሉን፣ ንቅዩዳት ድማ ኣብ ናጻ ቤት ፍርዲ ጠበቅኦም ሒዞም ነብሰም ዝካለኸልሉ ባይታ ይፍጠር። ክፈጥር ዘኽእል ቅርጻ፣ ፖሎቲካዊ ትሕዝቶ፣ ፖሎቲካዊ መትከል….ወ.ዘ.ተ ስለዘይብሉ ግን ፈጺሙ ክገብሮ ኣይኮነን።
ብሕቡኡ ይኹን ብቕሉዕ ኣብ ዉሽጥ ደምበ ተቓዉሞ ይኹን ኣብ ደንበ ጃንዳ ህ.ግ.ደ.ፍ፣ ንገሌና እናንኣደ፣ ንዝተረፍና እንዳካፈኤ ዘዋስን፣ ዘካፍእ፣ዝንጽልን ዘጸልምን ሃይሞኖታዉን ኤትኒካዊን ሓዘል ናይ ታሪኽን ተረኽቦን ጠመተን ኣራኣእያ ዓይነታዊ ኣብነት ኣብ ምፍሓቕ ማሕበራዊ ክብርታትናን፣ ምድኻም ሲቪካዊት ሃገር ኤርትራ ዘናጻጸረ ፍጻሜን ተግባርን እዩ።
ኤርትራ ከምሓንቲ ጽንዕቲ ሲቪካዊት ሃገር ዘብላ ኤትኒካዊ-ጉጂለ፣ ሃይሞኖታዊን ሰብኣዊ ምክብባርን ምጽዉዋር ክብርታት ዝዉንን ሕብረተሰብን ሃገር ብምኻና እዩ። ነዚ ንመዋእላት ሕብረተሰብ ኤርትራ ዝወነኖ ማሕበራዊ ክብርታትን ፍሉይ ሕላገታት (መለለይ) ጃንዳ ህ.ግ.ደ.ፍ ክፈግርዎን ክሰብሩዎ ካብዝነቕሉ ክልተ ወሎዶ መመላእታ ወሲዱ ኣሎ። እዚ ማሕበራዊ ክብርታት እዚ እንተተፈጊሩ፣ ኤርትራ ናይ ዝኣሳስራ ዝይብላ እኽብካብ ጂኦግራፊካዊ ቀጽሪ እያ። ሲቪክ ኤርትራን ኤርትራዉነትን ካብ እኩብ ድምር ናይ እስላምን ክርስትያን ንላዕሊ ብማሕበራዊ ክብርታቱ ዝልለ እዩ። ከምኡ ስለዝኾነ ንማሕበራዊ ክብርታትና መታን ክንሕሉ ስቕታና ክስበር ኣለዎ። ኣንካይዶ ብዕስለ፣ ሓደ ዉልቀ-ዜጋ ክብደል እዉን እንተሪኢና ዓገብ ክንብል እንተዘይክኢልና ዝለመስና ሕብረተሰብ ኢና።
መዛዘሚ ፣ ሃይለ፣ ተስፋጋብር፣ ቦኽረጼን….ወ.ዘ.ተ ተኣኻኺቦም ለዉጢ ከምጹ ስለዝሃቀኑ መስቀላዊ ጥርኑፉነት ዘብሎም ምኽንያት የሎን። ዓብደላ፣ ሙስጦፋ፣ ሳልሕ…ወ.ዘ.ተ ተኣኻኺቦም ለዉጢ ከምጹ ስለዝሃቀኑ እስላማዊ ጥርኑፉነት ዘብሎም ምኽንያት የሎን። ሓደ ምንቅስቓስ በቲ ኣብ ባይታ ዘሎ ዳይነሚክስን፣ ዝተሰከሞ ወይ ከዕዉቶ ዘሓሰበ ዕላማታት ዝግለጽን ዝልለን እዩ። ከተግብርዎ ድዮም ካየተግብርዎ ብዘየገድስ፣ ጠለቦም ነቲ ኣብ ኤርትራ ቦኺሩ ዘሎ ግዝኣተ-ሕጊ ንምርግጋጽ ስለዘንሃዩ፣ ብኡኡ ጥራይ ክግለጹን ክልለዩን ዝግባእ። ስለዚህዝቢ ኤርትራ ብሓባር “ሎሚ ስባት ክብደሉ እንኮሎዉ እንተኣጽቂጥና፣ ጽባሕ ንሕና ክንብደል እንኮሎና ዝዛረበልና ሰብ ኣይክተርፍን’ዩ!” ዝብል ጭርሖ ብምልዓል፣ ኣንጻር ጃንዳ ህ.ግ.ደ.ፍን ተግባራቱን ደዉ ክብል ይጽዉዕ ኣሎኹ።
ሎሚ ስባት ክብደሉ እንኮሎዉ እንተኣጽቂጥና፣ ጽባሕ ንሕና ክንብደል እንኮሎና ዝዛረበልና ሰብ ኣይክተርፍን’ዩ!!!
ወድሓንኩም!
መርእድ ዘርኡ
8/5/2013
ጃንዳ ህ.ግ.ደ.ፍ ዝልየሉ ግብራዊ-መሰረታዊ ሜላታት፣ ኣብ ፖሎቲካዊ ስልጣን መንበሪ፣
ጃንዳ ህ.ግ.ደ.ፍ ዝልየሉ ግብራዊ-መሰረታዊ ሜላታት፣ ኣብ ፖሎቲካዊ ስልጣን መንበሪ፣
ቀዳማይ ጎነጽ እዩ፣-
1. ፖሎቲካዊ ጎነጽ የካይዱ ከፋራሩሑኻ።
2. ኣካላዊ ጎነጽ የካይዱ ከርዕድኻ።
3. ስነ-ኣእሙራዊ ኪናት የካይዱ ከንበርኹኻ። እዚ ስለስተ ዓይነት ጎነጽ ተጠቂሞም እንተድኣ ዘይተዓወቱልካ ናብ ካልኣይ ገጽ ይሳጋገሩ።
ካልኣይ ናይ ኣሉታ ወሬ ኪናት እዩ፣-
1. ብኽድዓትን ጥልመት ሃገር ይኸሱኻ።
2. ዘይመንነትካን ተግባራትካ ይጥቁኑኻ።
3. ማሕበራዉን ሰብኣዉን ተነጽሎ መታን ከጋጥመካ፣ ንኣብ ከባቢኻን ቀረብትኻን ብስምካ ምጥፋእ ይስሕሩ።
4. ከም ሰብ ዋጋ ከምዘይብልካ ከምስሉ ዘይተባህለን ዘይነበረን ወሬ ይብትኑ።
5. ምስ ቤተሰብካ፣ ሓዳርካ፣ ዉላድካ፣ ኣዕሩኽቱኻ ክበታቱኑኻ ይጽዕሩ። እዚ 5 ዓይነት ጸለመን ጠቀነን ተጠቂሞም እንተድኣ ዘይተዓወቱልካ ናብ ሳልሳይን ናይ መጨረስታ ገጽ ይሳጋገሩ።
ሳልሳይ ምሕራም፣ ምቅንጻል፣ ምሽራብ፣ ምንጻልን ምሙቛሕ እዩ፣-
1. ይንጽሉኻ፣ የደስኩልኻ፣ ይጽልጹልኻ፣ ይሸርቡኻ፣ ይኣስሩኻ ወይ ድማ ይቅንጹሉኻ።
2. ኤርትራዊ መንነትካ ይምንዝዑኻ፣ ሬሳኻ ኣብ መሬት ዓደቦኻ ካይ ቕበር ይገብሩ፣ ዓድኻ ከምዘይትኣቱን ትወጽእ ይገብሩኻ።
3. ንገዛ ነብሶም ከም ጥቕዉ ዝኾነ ኤርትራዊ ትዉልዲ ከምዘለዎም ኣምሲሎም፣ ብትዉልዲኻ ወይ ብወገን ኣቦ/ኣደ ስግር-መረብ ወይ ስግር ቀይሕ-ባሕሪ ይቡቑጽኻ።
4. ዕሱብ ናይ ወያኔ፣ ማእከላይ ስለላ ኣሜሪካ፣ ወይ ናይ ምዕራብ ሃገራት ዘይመንግስታዊ ትካላት…ወ.ዘ.ተ ብምባል ሓንሳብ ንሓዋሩ ንህዝቢ ኤርትራን ሃገር ኤርትራ ንምጥፋእ ከምተዓጠካ ኣምሲሎም ምስልኻ ክድዉንኻ ይፍትኑ። እዚ ሜላታት እዚ ካብ ጊሓቱ ካብ ንቃልሲ ዝተጸንበሩሉ እዋናትት ዝስራሓሉ ዝነበሩ ሕጂ እዉን እንተኾነ ዝስራሓሉ ዘሎ እዩ።
5. ኣቀዲሞም የጸልሙኻ፣ በቲ ንሳቶም ዘጸሎሙኻ ተገዚኻን ተሸምሪርካ ትኸይድ ምኻንኻ እንተተገንዚቦም፣ ካብ ዝነበረካ ሓላፍነት ክብ ዝበለ ሓላፍነትን ስራሕ ሂቦም ይምዱቡኻ፣ ግዳይ ናይ ኢሰብኣዊ ሜላታቶም ኬንካ ከም ሓደ ጊልያ ትነብር፣ ከተሕጉሶም ድማ ዘይግቡር ትገብር፣ ዘይቡሁል ትብል።
በዚ ሰለስተ ገጻት መጥቕዓቲ እንተዘይተዓዊተሙልካ፣ ዓቕሚ ተቀባልነቶምን ጽልዋኻን፣ዘለኻዮ ቦታን ጊዜን ስለዝድሩቶም እንበር ሂወትካ ክወስዱ እዉን ድሕር ዝብሉ ኣይኮኑን። ሙቹኡ ቦታን ጊዝየን እንተረኺቦም ብቛጻ ይቁንጹሉኻ።ነዚ ኹሉ ዘካየዱልካ መጥቃዕትታት እንተስዒርካዮም፣ ከምዚ ዝጠልቀየ ጅርባ ለዘዝ ለዘዝ ድሕሪ ምባሎም፣ ፍላን ጊዜ ቦታን ኣይሓለወን እንበር ዘረቡኡ ወይ ተግባራቱ ቁኑዕ ነይሩ ይብሉ። ንብዓት ሓርገጽ ክነብዑ ዝጸንሑ ቶኻሉ እንታይ ቁኑዕ ኣፍሊጥዎም? ቁኑዕ ስለዝፈለጡ ዘይኮኑስ ምስ ስዓርካዮም ክጡቡሩኻ እዮም ዝፍቱኑ።
ስለምንታይ እዮም ከምዚ ዓይነት ሃሳይ ሜላታት ዝጥቀሙ?
1. ሽዉሃት ጽልኦሙን ቂሞም ኣዝዩ ዓሚቕን ሪሒብን እዩ።
2. ሽዉሃት ስስዔ ስልጣኖም ደረት-ኣልቦ እዩ።
3. ወዲሰብ ምስ ምፍጣሩን ዝዓበየሉ ከባቢን ዝሕዞ ዉልቛዊ ጸባያት ኣሎዎ፣ ነዚ ካብተፈጥሮኻን ከባቢኻን ዘጥረኻዮ ፍሉይ ጸባያት መግለጺ መንነትካ ዝኾነ፣ ብዘይ ገለ ንሕስያ ደርዒሞም፣ በቲ ንሳቶም ዝደለዩኻ ማሕበራዊ ህንደሳ ፈንጢሕካ-ስራሕ ክሰርሑኻ ስለዝዉሱኑ እዩ። ኣብዚ ኣብ ሞንጎ እቲ ኣቀዲሙ ዝጸንሓ ጸባያትካን መንነትካን፣ ብንሳቶም ዝደልይዎ ክሰርሑኻ ዝፍቱኑ ዘለዉ ፍሉይ ጸባያትን መንነት ግርጭታት ይጋሃድ እሞ ድሕሪኡ ከምሰብ በቲ ዝሓሰብዎ እንተዘይርዒምካ ንጥፍኣትካ ወይ ድማ ንትንሳኤኻ ይኸዉን።
4. ሃገርን ህዝብ ኣይንታዮም እዩ።
5. ዘለዎም ሰብኣዊ ጽዓቶም ኣብ ኣሉታን ሰይጣናዊ መንፈስ ዝተሓዝኤ እዩ።
6. ሰብ ብሰላምን ራህዋ ክነብር እንተ ሪኦም ዓቕሎም ኽርጥ ስለዝብሎም፣ ንሰላም ብዕግርግር ክትክኡ ዝህቕኑ ሓሳዳት ፉጡራት ብሙኻኖም እዮም።
7. ናይ መንነት ቅልዉላዉን ነብሰ-ሕንከታት ስለዘለዎም እዮም።
ወድሓንኩም!!!
መርእድ ዘርኡ
5/5/2013
ስነ-ኣእሙራዊ ማሕበራዊ ኣቛዉማን ስነ-ኣእሙራዊ ቅኒት መራሕቲ ስርዓት ህ.ግ.ደ.ፍ
ስነ-ኣእሙራዊ ማሕበራዊ ኣቛዉማን ስነ-ኣእሙራዊ ቅኒት መራሕቲ ስርዓት ህ.ግ.ደ.ፍ
ህ.ግ.ደ.ፍ ከም ፖሎቲካዊ ስርርዕ፣ ከም ኣካላዊ ፖሎቲካዊ ዉደባ፣ ከም ስነ-ኣእሙራዊ ማሕበራዊ ኣቛዉማን ስነ-ኣእሙራዊ ቅኒት ኣብ ዉሽጥ ስነ-ኣእሙራዊ ማሕበራዊ ኣቛዉማን ስነ-ኣእሙራዊ ቅኒት ኤርትራዊ ሃገራዉነትን ሓርበኝነት ዝተጸፍየ ብቀሊሉ ክትድህስሶ ዘይክኣል ቀንዲ ምንጪ ማሕበራዊ ሕማም ዝኾነ ሂወታዊ-ግዛዕ እዩ። እዚ ሓደገኛ ጃንዳ’ዚ ጥንሰ-ሓሳቡ ማካቬላዊ ፣ ሕቡሩ ሕብረ-ነፋሒቶ፣ ተግባራቱ ተግባራት ሰይጣን፣ ሃገራዉነቱ ካብ ነብሰ-ሕንከትን ነብሰ-መንነትን ዝነቕል ሕሉፍ ሃገራዉነት እዩ። ንሙኻኑ ሕሉፍ ሃገራዉነት እንታይ ማለት እዩ? ሕሉፍ ሃገራዉነት ጽቡቕ ድዩ ሕማቕ?
ሕሉፍ ሃገርነት ወይ ደውላዊ ሃገርነት፣ በዞም ዝስዕቡ ሕላገት-መለለይታት ይፍለጥ፣-
1. ኣብ መብዛሕቲኡ፣ፖለቲካዊ ቅቡልነት ደውላ ብሰውራዊ ቅቡልነት ይብገስ።
2. ሕሉፍ ሃገርነት ወይ ደውላዊ ሃገርነት፣ ሃገር ናይ እቶም ነታ ደውላ ዝሕለቑን ዘሐየሉን ጥራሕ ትኸውን።
3. ህላዌ ህዝባ ከኣ ነታ ደውላዊት ሃገር ንምግልጋል ይኸውን።
4. “ኩሉ ነገር ኣብ ውሽጢ ደውላ” “ካብ ደውላ ወጻኢ ምንም ኣካል ኣይህሉን”።
5. “ንደውላ ዝቃወም ዝብሃል ብምንም ተኣምር ኣይፍቀድን” ብዝብሉ መለለይታት ይፍለጥ።
6. ንሕብረተሰብኣዊ ርኽክብ ካብ ላዕሊ ናብ ታሕቲ ብመልክዕ ሰንሰለታዊ ጽምዳዊ ኣራእያ ምትፍናንን ይሰርዖ።
7. ዘገልገልካ ኣገልግል፣ ዝገበርካ ግበር ባህርያትካን ኣታሓሳስባኻ ካብ ጉጂለ መራሕቲ እታ ደዉላ ፍንትት እንተድኣ ኢልካ፣ ብባህርያት ብቅጽበት መንነትካ ምምንዛዕ፣ ኣባል ኣብ ናይ “ዘይቡሉጽ” ዝብልዎ ይሰርዑኻ፣ ቀጺሎም ንሂወትካን ሂወት ስድራቤትካ ይሃድኑኻ፣ ጸለመታት ብምክያድ ማሕበራዊ ተነጽሎ ክግጥመካ…ወ.ዘ.ተ ብምንጣፍ ዝልለ እዩ።
8. እቲ ቀንዲ “ሃገር ብኹሉ ዜጋ ትህነጽን ትምዕብል ዝብል ፖሎቲካዊ ፍልስፍና” ስሒቱ፣ ብዘይተማልኤ ጠመተ ንገዛእ ርእሱ ከም ቀንዲ ሓላይን መራሒ ሃገር ወሲዱ ከም ቀንዲ ወኪል ሃገር ኮይኑ ብምንጣፍ ዝልለ እዩ። ስለዚ ሕሉፍ ሃገርነት ኣዝዩ ሓደገኛ ንፋሽሽትነት ዝምዕብል ፖሎቲካዊ ስነ-ሓሳብ እዩ።
ከምኡ ስለዝኾነ ድማ ህዝቢ ኤርትራን ሃገር ኤርትራ ኣብ ሓደገኛ ቃራና መገዲ ተሳጢሑ ዘሎ። እዚ ተረኽቦ እዚ ሩጉጽ ኣብ ባይታ እንዳሃለወ ከንሱ ጌና ንጃንዳ ህ.ግ.ደ.ፍ ዝድግፍዎ ዜጋታ ኣለዉ። እወ ኣለዉ ክሳብ ግብኣቴ ሬሳኡ ድማ ይውሓዱ ይብዝሑ ደገፍት ክህልዉዎ እዮም። እቲ ምንታይስ፣ ጃንዳ ህ.ግ.ደ.ፍ ኣብ ኣባታዊ ማሕበረ-ምጣኔሃብታዊ ኣቃዉማን ኣታሓሳስባ ሕብረተሰብ ኤርትራ ስለዝነብር፣ ወትሩ ንሱ ዘንህየሉን ዝሕባኣሉን ጎዳጉድ ማሕበራዊ ድኽመታት ሕብረተሰብና እዩ። ክሳብ እዚ ድኽመታት እዚ ኣብ ሕብረተሰብና ህልዉ ዝኾነ ድማ፣ ብቀጥታ ዶ ብተዛዋዋሪ ደገፍት ክህልዉዎ ግድነታዊ እዩ።
ስለዚ እቲ ቀንዲ ቃልሲ ንሕብረተሰብና ካብ ዉልቀ-ዜጋ ጀሚርካ እኹል ሓቤሬታ ብምስናቕ ዉልቃዊ-ሓርነቱን ናጽነቱን ከምዘራጋግጽ ምግባሩ እዩ። ዉልቃዊ-ሓርነቱን ናጽነቱ ዘራጋገጸ ዜጋ ካብ ሞቑሕ ኣባታዊ ኣእሙሮ ስለዝናግፎ፣ ከም በደልኡዘመናዊ ኣእሙሮ ስለዝዉንን ንዘመናዉነት ክቃለስ እዩ።
ኣብ ታሪኽ ወዲሰብን ታሪኽ ፖሎቲካ ሕሉፍ ሃገርነት ወይ ደውላዊ ሃገርነት፣ሓደገኛ ዝገብሮ ካብ ናይመንነት ቅልዉላዉ ናይቶም ተኸተልቱን መራሕቱ ስለዝነቕል እዩ። ነብሰ-ሕንከታትን ናይ መንነት ቅልዉላዉ ኣብ ዘጋጥሞም እዋናት፣ ናይ ገዛእ ርእሶም መንነት ክፈጥሩ ስለዝህቕኑ ካይተፈለጦም ብቅጽበት ናብ ሕሉፍ ሃገርነት ወይ ደውላዊ ሃገርነት ስነሓስብ ብምእታዉ ሃገርን ህዝብን የፍልሱ ። ጃንዳ ህ.ግ.ደ.ፍ ብኣካልን ብኣታሓሳስባ ዝኾነ ኤርትራዊ ዜጋ ጊልያ ናቱ ክኸዉን እዩ ዝጽዕትን ዝጽዕድ፣ ንኣታሓሳስባ ህ.ግ.ደ.ፍ ብፍላጥ ወይ ብዘይፍላጥ ዘሰስን ኣታሓሳስባ፣ ተግባር፣ ምስ ዘዘዉተር ድማ፣ ጊልያ ህ.ግ.ደ.ፍ እዩ።
ወድሓንኩም!!!
መርእድ ዘርኡ
3/5/2013


text:
ኢህወደግ ነዚ ተዋስኦ ንምስራሕ ዝተገደደ ንመድረኽን ኣባል ውድባቱን ካብ ህዝቢ ንምንፃል ሓሲቡ እዩ ይብል መግለፂ መድረኽ
መንግስቲ ዝወስዶም ዘለው ገለ ስጉምትታት ሽብር ክፈጥሩ ይኽእሉ እዮም ኢሎም ከምዝሰግኡ ሓደ ኣባል ኣመራርሓ መድረኽ ገሊፆም።መድረክ ንተቓወምቲ ብናይ ሓሶት ገበን ምኽሳስን ንህዝቢ ምሽባርን ደው ይበል ክብል ፀዊዑ።
ኢህወደግ ነዚ ተዋስኦ ንምስራሕ ዝተገደደ ንመድረኽን ኣባል ውድባቱን ካብ ህዝቢ ንምንፃል ሓሲቡ እዩ ይብል መግለፂ መድረኽ።
ኣባል ኣመራርሓ መድረኽ ዶ/ር መረራ ጉዲና ከምዝበልዎን መድረኽ ብፅሑፍ ኣብ ዘውፅኦ መገልፅን ከምዝዘርዘሮን ነዚ ኣበሃህላ እዚ ዝድግፍ እኹል መርትዖ ኣሎ።ሎሚ ኢህወደግ ብግብረሽበራ ዝኸሶም ዘሎ መራሕቲ ገለ ውድባት ትማሊ ኣብዛ ሃገር እዚኣ ሰላማዊ ቓልሲ ዘካይዱ ዝነበሩን ምስ ኢህወደግ ዝበለፀ ምቅርራብ ዝነበሮምን እዮም ይብሉ።
ዶ/ር መረራ ብኣፅንኦት ከምዝገለፅዎ መድረኽን ኣባል ውድባት መድረኽን ብዝኾነ ይኹን መንገዲ ኣብ ተግባራት ግብረሽበራ ኣይዋፈሩን።
ዴሞክራሲያዊ ትካላት ኣብ ኢትዮጵያ ንኽዕምብቡ፡ነፃን ፍትሓውን ምርጫ ንኽካየድ ምግባር፡ኣብ ኢትዮጵያ ልዕልነት ሕጊ ንክኽብር ምርግጋፅን፡ብናይ ኢትዮጵያ ህዝቢ ሃብቲ ዝንቀሳቐሱ መራኸቢ ብዙሃን ንኹል ክፉት ንክኾኑ ክፈቅድን ዶ/ር መረራ ኢህወዴግ ብዛዕባ ክወስዶም ዝግብኡ ስጉምታት ዘርዚሮም።
ኢህወደግ ይኹን ላዕለዎት ሰበስልጣን መንግስቲ እቶም ብገበን ግብረሽበራ ዝተኸሰሱ፡ኣባላት መድረኽን ንሕጋዊ ውድባት ከም ሽፋን ብምጥቃም ምስ ኣሸበርቲ ውድባት ስለዝተሓባበሩን ስለዝሰርሑን እዮም ይብሉ።
ቀዳማይ ምንስቴር መለስ ዜንዊ ኣብ ሓደ እዋን ‘’ቓወምቲ ፓርትታት ጉልባብ ሓይልታት ፀረ ሰላም ኮይኖም ሕገ መንግስቲ ምስ ዘውሐሶም ሰላማዊ ኣገባብ እናሓዋወሱ ክነብሩ ከምዘይክእሉ ክፈልጡ ይግባእ።’’ኢሎም ነይሮም።
መደረኽ ኣብቲ ብፅሑፍ ዘውፅኦ መግለፂ ኢህወዴግ ጠንካራ ተቓወምቲ ኢዮም ወይ’ውን ክኾኑ እዮም ንዝብሎም ንናይታ ሃገር ፖለቲካዊ ሓይልታት ዝተፈላልለዩ ሽማት ብምልጣፍ ካብ ሕጋዊ መድረኽ ከውፅኦም ዝጀመረ ገና ካብ ብጚሓቱ ስልጣን ምስጨበጠ እዩ ይብል።


text:
ንሕና ኤርትራውያን ፉሉያት ኢና ዘብለና እንታይ ስለ ዝኾና ኢና? ብሕምቀትናዶስ ዋላ ብመንፋዕትና?
ፉሉያት ኢና ዘብለና እንተሎ ሕምቀትናያ። ንሕምቀትና ንሕና ኤርትራውያን ፉሉያት ኢና ኢልና ኢና ንሕበነላ። ብሕምቀትና ግን እንገብሮ ገጋታት ንሰማዒ ህዝቢ ዓለም ዘደንጹ፡ ኣብ ዓለም ዘይተገብረን ዘየለን ኣብ ኤርትራውያን ንገብሮ ነገር ግን ማእለያ የብሉን።
- ንኣብነት ሃገርና ኤርትራ ካብ ባዕዲ ኢትዮጵያ ሓራ ኣብ ዘውጻናያ ሉኡላውነት ዘረጋገጽናሉ ኣብ 1991 ዓ.ም. ዋዓል ሕደር ዘይብሉ ቅዋማዊ ንድፊ ተኺልካ ህዝባዊት መንግስቲ ኤርትራ ከነቕዉም ዝግባኣና ዝነበረ መመኽነታ ግዚያዊ መንግስቲ ዝብል ምስምስ ፈጢሮም፡ ብግዚያዊ መንግስቲ ክሳብ እዛ ዕለት እዚኣ ን26 ዓመት ሃገር ዝመርሕ ዘሎ ውልቀ መላኺ ኢሰያስ ኣበይየነይቲ ሃገር ኢዩ’ሞ ተራእዩን ተሰሚዑን ንኽንድዚ ዓመታት ዝኣክል ዝመርሕ መራሒ። ብግዚያዊ መንግስቲ ተባሂላ ትማሓደር ሃገር ኣላዶ። ብጀካ ኣብ ኤርትራ ኣብ ኤርትራውያን።
- ኣበየነይቲ ሃገር ከ ኣላ ብዘይ ቅዋም እትማሓደር ሃገር። ዲክታተራዊ ስርዓት ትኹን ዲሞክራሳዊት ሃገር። ብጀካ ኣባና። እዚ ሓደ ካብቲ ዘደንጹ ነገር እንገብሮ ኣብነት ሕምቀት ፍሉይነትና ኢዩ።
ከምቲ ኣብ ሃገርና ዝካየድ መስርሕ ፖለቲካ ኣብ ህዝብታት ዓለም ንለውጢ ንምምጻእ ንኽንድዚ ዝኣክል ዓመታት ግዜ ኣይወስድን’ዩ ንኽቅይር ኢኹን ስጉምቲ ንኽወስድ። ብፍላይ ንስጉምቲ ዝምልከት።
- ንኣብነት ባህሪያት ስጉምቲ ንምውሳድ ዘለና እምነት ኣብ ኤርትራውያን ሓደ ካብቲ ሕምቀት ስንፍናና ምዃኑ ግን ባሓቂ’ዩ ዘደንጹ፡ ንምሳለ ጂ15 ኣብነት ተወሲድና ምስ ኣቦ ጓይላ ኢሰያስ ንቡዙሕ ዓመታት ምስኡ ዝተቓለሱ ከም ኣጻብዕቲ ኣእዳዎም ጠባዩን ተግባሩን ዝፈጥጥዎ ክንሶም ብሕጋዊ መስርሕ ከም ዝሰርሑ ያኢ ብሕጊ ከራኽቡሉ ኢሎም ምሕሳቦም ሓደ ካብቲ ዘደንጹ ነገር ኢዩ። ተባላሒቶም ጥራሕ ኢዮም ስጉምቲ ዝውሰደሉ መንገዲ ተጣቢቦም ከቃብጽዎ ኢዩ ነይርዎም።
- ናይ ስጉምቲ ንሰብ ገበናት ዘይምውሳድ ዋላውን ኣብ ተቓውምቲ ደንበ ከይተረፈ እዚ ኣተሓሳስባ እዚ ኣሎ።
- ስጉምቲ ሰብ ገበናት ምውሳድ ማለት ብኣተሓሳስባ ፉሉይነት ኤርትራውያን ኣብ ቤተ ሰብካ ደም ምፍሳስ ኢዩ ዝርዳኣና። ብውልቀ ሰብ ደም ዘፋስስን፡ ብመልክዕ ሃገር ኢኹን ብውድባዊ መስርሕ ኣብ ትሕቲ ምምሕዳር ተቖጺሩ ሰብ ዘጥፍእን ዘሕልቕን ፈላሊና ዘይምርኣይና ግን ሕምቀት ፉሉይነትና ኢዩ እቲ ጸገም።
ስለዚ ከኣዩ ህዝቢ ዓለም ንኸምዚኣቶም ዝኣመሰሉ ሰብ ገበናት ስጉምቲ ንኽውሰደሎም ዜጋታታ እታ ሃገር ብውልቆም ይኹኑ ብጥርኑፍ መስርሕ ድሕር ዘይብሉ ንኽፍጽሙ።
- ቀንዲ ሓደ ካብቲ ጸገም ናይ ኤርትራውያን ሕማም ኣንነት ዘይለቅቅ ድሑር ዝንባለ ዘይሙዕቡል ኣታሓሳስባ ኢዩ።
- ክፍወስ ዝግበኦ ዓቢ ነገር ክንሱ ኣብ ህዝቢ ኤርትራ ከም ህዝቢ መጠን ብሃገራዊ ኣተሓሳስባ ክህነጽን ክስራሓሉን ምተገበኤ ሽግርና ብዘይ ጸገም ክፍታሕ። ናይ ኣውራጃውን ዓዳውን ኣተሓሳስባ ካብ ተግባርና ክሕከኽ ኢግበኦ። ዓዳውን ኣውራጃውን ኣተሓሳስባ ሒስካ ተምጾ ለውጢ የለን እንትርፎ ተታሓሒስካ ምዕናው እንበር ካልእ የለን። ውጺኢቱ ሓላሊኹ ሒዙና ዘሎ ሰልሚ ኣብ ባይታ ዝረኤ ዘሎ’ዩ። ን26 ዓመት ንለውጢ ፍሬ ከየምጻእካ ገደብ ዘይብሉ ግዜ ክትጓዓዝ እንታይ ማለት ኢዩ። ወይ ባዕሉ እቲ ስርዓት ዓኒዩ ክወድቕ ኢዩ እቲ ትጽቢት ክኸውን ዘለዎ። ብድሕሪኡ ዝወለደት ትውለድ ከምሻሙ ድልየትና እንተቐኒዑልና ግርም እንተዘይቀኒኡ ኸኣ ዳግማይ ቃልሲ ምፍጣር ማለት ኢዩ።
- ተዘይኮይኑ እዚ ኣረሜን ስርዓት እዚ ነቲ ሓደ መሪጹ፡ ነቲ ካልእ ሓሪዩ፡ ነቲ ሓደ ሒዙ ኣይኮነን ዝጫፋጭፈና ዘሎ። ተር ከም ዓተር’ዩ ዘጽንተና ዘሎ።
- ኣብ ውድባዊ ቃልስን፡ በርገሳውያን ማሕበራትን እነካይዶ መስርሕ ቃልሲ ዘደንጹ ተግባታትን ንቃልስና ንድሕሪት ዝጎትትን ጸላኢና ኣብ ቅድመና ተገቲሩ እናሃለወ ተጠርኒፍና ከነድምዕ ካብ ዘይምኽኣልና እቲ መደንጸዊ ኣተሓሳስባና ኢዩ።
- ኣውራጃውን ዓጋውን ኣብ ኤርትራ ክሕከኻ ወይውን ካልእ ቅርጺ ክሕዛ ኣለዎን ማለት ግን ኣይኮነን። ከምቲ ዘለዎኦ መለለይ ናይታ ሃገር ቅርጺ እንዳሃለዎኦ ኮይኑ፡ ህዝቢ ኤርትራ ብውልካዊ ዋኒኑን ድሌቱን ኣብ ዝመጨዎን ኣብ ዝመረጾን ንኽመርጽን ኤርትራዊ ዜጋ ካብ ኮነ እንታይ ጸገም ኣለዎ ኣብ ዝደለዮ ኣውራጃ ኢኹን ዓዳዊ መሪጹ ንኽነብር። መስርሕ ቅዋም ናይታ ሃገር ጥራሕ ኢዩ ወሳኒ።
- ኤርትራ ሃገርና ሉኡላውነታ ብ1993 ዓ.ም. ዓለማዊት ሃገር ዘመስከረት ኢያ። ኮይኑ ግን ሕሰም ኣይትርከቡ ኢዩ ነገሩ፡ በዚ ዘሎ ኣረሜናዊ ጉጅለ ውልቀ መላኺ ኢሰያስ ግን ህዝቢ ኤርትራ ንቡር ምንባር ተሓሪምዎ ብባርነታዊ ዲክታተራዊ መግዛእቲ መሪርዎ ዝነብር ዘሎ ህዝቢ ኢዩ። ካብዚ ስርዓት እዚ ዘናግፎ ለውጢ ንምምጻእ ጥራሕ ኢዩ ዘድሊዮ ዘሎ።
ኤርትራ ሃገርና ነቲ ሓደ ኣይትቀቦ ነቲ ሓደ ኣይትርቆ ንኹሉ ኤርትራዊ ዜጋ ማዕረያ ትብጸሖ። ብኤርትራዊ ሃገራዊ ኣተሓሳስባ ጉዕዞና ንህነጾ ሽግርና ብዝቐለለ ትልሚ ክንፈትሖ።


text:
ኣብ ክልል ዓፋር ከባቢ ኣስሓይታ ዝነብሩ ሰባት ምስ ደባይ ተዋጋእቲ ታሓባቢርኩም ብዝብል ኣባልት ስድርኦም ከምዝተኣሰርዎም ንቪኦኤ ገሊፆም።
ኣባል ቤተሰበይን ፈተውተይን ተወሲዶምኒ ዝበሉ ነባሪ እቲ ከባቢ ኣቶ ኣሕመድ ከቢር ናይ ዝተኣሰሩ በዝሒ 13 ሰባት ምዃኖምን መናእሰይን ዓብይትን ከምዝርከብዎምን ሓቢሮም።ናብ ዘይተፈለጠ ቦታ ከምዝወሰድዎም’ውን ኣረዲኦም።
ኣቶ ኣሕመድ መንቀሊ እቲ ማእሰርቲ ኣበይ ከምዝርከብዃ ዘይፈልጥዎ ናይ ዓሌቶም ኣባል ዝኾነ ሽፍታ ምዃኑ ሓቢሮም።
ናይ ገሊኦም ዝተኣሰሩ ሰባት ቁፅሪ ዝጠቐሱ ኣቶ ኣሕመድ ንቶም ዝተኣሰሩ ምብፃሕ ይኹን ናብዝተኣሰርሉ ቦታ ከይዶም ክሪኢዎም ከምዘይፍቀደሎም ወሲኾም ሓቢሮም።
ብኣቶ ኣሕመድ ከቢር ዝተገለፀ ሓቂ ምዃኑ ወይ ዘይምዃኑ ንምርግጋፅ ንናይቲ ክልል ፕሬዝዳንት ሓዊሱ ኣብ ዝተፈላልዩ ብርኪ ንዝርከቡ ሓለፍቲ ንምርካብ ንሰለስተ ማዕልታት ዝተገበረ ፃዕሪ ኣይሰለጠን።


text:
‘ኣብ ልዕሊ ሓደ እምነት ዝፍፀም መጥቃዕቲ፣ ኣብ ልዕሊ ኩሎም ሃይማኖታት ማዕረ ዝተፈፀመ መጥቃዕቲ’ዩ’ ኢሎም ፕረዚደንት በራክ ኦባማ። ንሶም ነዚ ሪኢቶ’ዚ ዝሃቡ፣ ኣብ እዋን ፕረዚደንታዊ ስልጣኖም ንፈለማ ጊዜ ኣብ መስጊድ ቦልቲሞር ኣብ ዝኣተውሉ እዋን'ዩ።
ሚስተር ኦባማ ንማሕበረ-ሰብ እስላም ቦልቲሞር ኣብ ዘስምዕዎ ቃል ‘ብሕፍሊ ድሕሪ መጥቃዕቲ ፓሪስን ካሊፎርንያን፣ ኣብ ልዕሊ ሙስሊም ኣሜሪካዊያን ክፍጠር ንዝኽእል ፅልኢት ሻቅሎት ሓዲሩኒ’ሎ’ ኢሎም።
ሪፐብሊካዊ ፕረዚደንታዊ ሕፁይ ዶናልድ ትራምፕ፣ ናብ ኣሜሪካ ዝኣትው ሓደሽቲ ሙስሊም ገየሽቲ ንከይኣትው ክኽልከሉ ከምኡውን ዝርዝር ሙስሊማት ክስነድን ፀዊዑ’ዩ። ካልኦት ሪፐብሊካዊያን ሕፁያት ግና ነዚ ሪኢቶ’ዚ ንፂጎምዎ’ለው።
እዚ ከምዚ’ሉ ከሎ፣ ፕረዚደንት ኦባማ ብዛዕባ ዘስምዕዎ መደረ ሪኢቶ ንክህቡና ዝዓደምናዮም ኣቦ-መንበር ስምረት ኮንግረስ ኣፍሪቃ ዝተባሃለ ዘይመንግስታዊ ትካል ኣፍሪቃዊያን ስደተኛታት ኒውዮርክ ዶ/ር መሓመድ ኣልኣሚን-ንሩሕሴን እቶም ፕረዚደንት ’ቅድም ኢሎም ክገብርዎ ነይሩዎም’ ኢሎምና።


text:
ቃላት ኣሞጽ፣ እቲ ኻብ ጓሶት ተቆዓ ዝነበረ፣ ብዘመን ኡዝያ ንጉስ ይሁዳን ብዘመን የሮብዓም፣ ወዲ ዮኣስ ንጉስ እስራኤልን ቅድሚ እቲ ምንቅጥቃጥ ምድሪ ኽልተ ዓመት ብዛዕባ እስራኤል ዝረኣዮ።
በለውን፣ እግዚኣብሄር ካብ ጽዮን ይጓዝም፣ ካብ የሩሳሌም ከኣ ድምጺ የስምዕ። እቲ ጓሶት ዚጓስዩሉ ይሐዝን፣ ርእሲ ቀርሜሎስ ድማ ይነቅጽ።
እግዚኣብሄር ከምዚ ይብል ኣሎ፣ ንጊልዓድ ብሓጺን መኼዳ ኣኺዶምዋ እዮም እሞ፣ ስለ ሰለስተ ገበን ደማስቆ፣ ኤረ ስለ ኣርባዕተ እኳ ደኣ፣ መዓተይ ካብኣ ኣይክመልስን እየ።
ኣነ ናብ ቤት ሃዛኤል ሓዊ ኽሰድድ እየ፣ ንኣደራሻት ቤን ሃዳድ ከኣ ሞዅ ኬብሎ እዩ።
ንመሃርሃሪ ደማስቆ ኽሰብሮ፣ ነቶም ኣብኡ ዚነብሩ ድማ ካብ ለሰ ኣዌን፣ ነቲ ዘንጊ ዚሕዝ ከኣ ካብ ቤት ኤድን ከጽንቶም እየ፣ ህዝቢ ሶርያውያን ተማሪኹ ናብ ቂር ኪኸይድ እዩ፣ ይብል እግዚኣብሄር።
እግዚኣብሄር ከምዚ ይብል ኣሎ፣ ናብ ኢድ ኤዶም ኣሕሊፎም ኪህብዎምሲ፣ ንዅሎም ምርኮ ማሪኾምዎም እዮ እሞ፣ ስለ ሰለስተ ገበን ጋዛ፣ ኤረ ስለ ኣርባዕተ እኳ ደኣ፣ መዓተይ ካብኣ ኣይኪመልስን እየ።
ኣነ ናብ ቀጽሪ ጋዛ ሓዊ ኽሰድድ እየ፣ ንኣደራሻታ ኸኣ ሞዅ ኬብሎ እዩ።
ነቶም ኣብኡ ዚነብሩ ኻብ ኣሽዶድ፣ ነቲ ዘንጊ ዝሕዝ ድማ ካብ ኣስቃሎን ከጽንቶም እየ፣ ኢደይ ኣብ ልዕሊ ዔቅሮን ክመልስ እየ፣ እቶም ዝተረፉ ፍልስጥኤማውያን ከኣ ኪጠፍኡ እዮም፣ ይብል እግዚኣብሄር ኣምላኽ።
እግዚኣብሄር ከምዚ ይብል ኣሎ፣ ነቶም ምሩኻት ብሙልኣቶም ናብ ኢድ ኤዶም ኣሕሊፎም ሂቦምዎም፣ ንኺዳን ኣሕዋት ከኣ ኣይዘከርዎን እሞ፣ ስለ ሰለስተ ገበን ጢሮስ፣ ኤረ ስለ ኣርባዕተ እኳ ደኣ መዓተይ ካብኣ ኣይክመልስን እየ።
ኣነ ናብ ቀጽሪ ጢሮስ ሓዊ ኽሰድድ እየ፣ ነቲ ኣደራሻታ ኸኣ ሞዅ ኬብሎ እዩ።
እግዚኣብሄር ከምዚ ይብል ኣሎ፣ ንሓዉ ብሰይፊ ሰጒጕዎስ፣ ኵሉ ምሕረት ከኣ ዐጽዩ፣ ኵራኡ ድማ ኵሉ ጊዜ ቐዳዲዱ፣ ነድሩውን ንሓዋሩ እዩ እሞ፣ ስለ ሰለስተ ገበን ኤዶም፣ ኤረ ስለ ኣርባዕተ እኳ ደኣ፣ መዓተይ ካብኣ ኣይክመልስን እየ።
ኣነ ናብ ቴማን ሓዊ ኽሰድድ እየ፣ ነቲ ኣደራሽ ቦጽራ ኸኣ ሞዅ ኬብሎ እዩ።
እግዚኣብሄር ከምዚ ይብል ኣሎ፣ ዶቦም ምእንቲ ኺግፍሑስ፣ ነተን ጥኑሳት ጊልዓድ ከብደን ቀዲዶምወን እዮም እሞ፣ ስለ ሰለስተ ገበን ደቂ ዓሞን፣ ኤረ ስለ ኣርባዕተ እኳ ደኣ፣ መዓተይ ካብኣ ኣትክመልስን እየ።
ኣነ ኣብ ቀጽሪ ራባ ሓዊ ኽኣጉድ እየ፣ ነቲ ኣደራሻታ ኸኣ ብመዓልቲ ውግእ ኣብ ማእከል ጭድርታ፣ ብመዓልቲ ህውከት ኣብ ማእከል ህቦብላ ሞዅ ኬብሎ እየ።
ንጉሶም ድማ፣ ንሱ ምስ መሳፍንቱ፣ ተማሪኹ ኪኸይድ እዩ፣ ይብል እግዚኣብሄር።


text:
1ይ ክፋል
ብሓዳርካ ንኽትሕጐስ፡ መምርሒ ኣምላኽ ድለ
“እቲ ኣብ መጀመርታ ዝፈጠሮም፡ ተባዕታይን ኣንስተይትን ገይሩ ኸም ዝፈጠሮምዶ ኣየንበብኩምን፧”—ማቴዎስ 19:4
ነቶም ናይ መጀመርታ ሰብኣይን ሰበይትን ዘመራዓዎም፡ የሆዋ * ኣምላኽ እዩ። መጽሓፍ ቅዱስ፡ ኣምላኽ ነታ ናይ መጀመርታ ሰበይቲ ፈጢሩ ‘ናብቲ ሰብኣይ ከም ዘምጽኣ’ ይነግረና እዩ። ኣዳም በዚ ኣዝዩ ስለ እተሓጐሰ፡ “እዚኣ ዓጽሚ ኻብ ኣዕጽምተይ ስጋ ኸኣ ካብ ስጋይ እያ” በለ። (ዘፍጥረት 2:22, 23) የሆዋ ሕጂ እውን እንተ ዀነ፡ ሰብ ሓዳር ሕጉሳት ኪዀኑ እዩ ዚደሊ።
ክትምርዖ ኸለኻ፡ ኵሉ ነገር ጽቡቕ ዚኸውን ይመስለካ ነይሩ ይኸውን። ይኹን እምበር፡ ነቶም ኣዝዮም ዚፋቐሩ ሰብኣይን ሰበይትን እውን እንተ ዀነ፡ ገለ ጸገማት የጋጥሞም እዩ። (1 ቈረንቶስ 7:28) ኣብዛ ብሮሹር እዚኣ፡ እንተ ተግቢርካዮ ብሓዳርካን ብስድራ ቤትካን ከም እትሕጐስ ኪገብረካ ዚኽእል ስርዓታት መጽሓፍ ቅዱስ ክትረክብ ኢኻ።—መዝሙር 19:8-11።
1 ነቲ ኣምላኽ ዝሃበካ ግደ ተቐበሎ
መጽሓፍ ቅዱስ እንታይ ይብል፧ ሰብኣይ ርእሲ ስድራ ቤት እዩ።—ኤፌሶን 5:23።
ሰብኣይ እንተ ዄንካ፡ የሆዋ ንሰበይትኻ ብለውሃት ክትከናኸና ይደሊ እዩ። (1 ጴጥሮስ 3:7) መመላእታ ኽትኰነካ ኢሉ ስለ ዝፈጠራ፡ ብኣኽብሮትን ብፍቕርን ክትሕዛ እዩ ዚደልየካ። (ዘፍጥረት 2:18) ንሰበይትኻ ኣዚኻ ኸተፍቅራን ካብ ንጥቕምኻ ንላዕሊ ንጥቕማ ኸተቐድምን ኣሎካ።—ኤፌሶን 5:25-29።
ሰበይቲ እንተ ዄንኪ፡ የሆዋ ንሰብኣይኪ ብዙሕ ከተኽብርዮን ግዲኡ ንኺፍጽም ክትሕግዝዮን ይደሊ እዩ። (1 ቈረንቶስ 11:3፣ ኤፌሶን 5:33) ንዚገብሮ ውሳነታት ደግፍዮ፡ ብምሉእ ልብኺ ድማ ምስኡ ተሓባበሪ። (ቈሎሴ 3:18) ከምኡ እንተ ጌርኪ፡ ኣብ ቅድሚኡን ኣብ ቅድሚ የሆዋን ምልክዕቲ ኽትኰኒ ኢኺ።—1 ጴጥሮስ 3:1-6።
እንታይ ክትገብር ትኽእል፧
ንመጻምድትኻ፡ ብኸመይ ዝሓሸ መጻምድቲ ኽትከውን ከም እትኽእል ሕተቶ። ጽን ኢልካ ስማዕ፡ ንኸተመሓይሽ ድማ ጽዓር
ብኸመይ ከም እትተሓጓጐሱ ንኽትፈልጡ ግዜ ስለ ዜድልየኩም፡ ዕጉስ ኩን
ብዛዕባ ስምዒት መጻምድትኻ ሕለ
መጽሓፍ ቅዱስ እንታይ ይብል፧ ንጥቕሚ መጻምድትኻ ኽትጥምት ኣሎካ። (ፊልጲ 2:3, 4) የሆዋ ንኣገልገልቱ፡ “ንዅሉ ልኡም” ኪዀኑ ኸም ዚጽበ ብምዝካር፡ ንመጻምድትኻ ኣኽቢርካ ርኣዮ። (2 ጢሞቴዎስ 2:24) “ከም ዚቘርጽ ሰይፊ ገይሩ ዚዛረብ ሰብ አሎ፡ መልሓስ እቶም ጠቢባን ግና ጥዕና እዩ።” ስለዚ፡ ንቓላትካ ተጠንቂቕካ ምረጾ። (ምሳሌ 12:18) መንፈስ የሆዋ፡ ብሕያውነትን ብፍቕርን ንኽትዛረብ ኪሕግዘካ እዩ።—ገላትያ 5:22, 23፣ ቈሎሴ 4:6።
እንታይ ክትገብር ትኽእል፧
ብዛዕባ ሓደ ረዚን ጕዳይ ምስ መጻምድትኻ ቕድሚ ምዝርራብካ፡ ህድእ ንኽትብልን ብኽፉት ኣእምሮ ንኽትሰምዕን ምእንቲ ኺሕግዘካ፡ ናብ የሆዋ ጸሊ
እንታይ ከም እትዛረብን ብኸመይ ከም እትዛረብን ተጠንቂቕካ ሕሰብ
3 ምስ መጻምድትኻ፡ ስኒት ይሃሉኻ
መጽሓፍ ቅዱስ እንታይ ይብል፧ ክትምርዖ ኸለኻ፡ ምስ መጻምድትኻ “ሓደ ስጋ” ዄንኩም ኢኹም። (ማቴዎስ 19:5) ይኹን እምበር፡ እተፈላለየ ርእይቶ ዘለዎም ክልተ ሰብ ኢኹም። ስለዚ፡ ብሓሳብን ብስምዒትን ስኒት ኪህልወኩም ኣለዎ። (ፊልጲ 2:2) ስኒት፡ ውሳነ ንምግባር ኣገዳሲ እዩ። መጽሓፍ ቅዱስ፡ “ንዅሉ ብምኽሪ ግበሮ እሞ ኺሰልጠካ እዩ” ይብል። (ምሳሌ 20:18፡ ትርጕም 1990) ምስ መጻምድትኻ ሓቢርኩም ውሳነ ኽትገብሩ ኸለኹም፡ ብስርዓታት መጽሓፍ ቅዱስ ተመርሑ።—ምሳሌ 8:32, 33።
እንታይ ክትገብር ትኽእል፧
ንመጻምድትኻ ሓበሬታ ወይ ርእይቶ ጥራይ ዘይኰነስ፡ ስምዒትካ እውን ኣካፍሎ
ቃል ቅድሚ ምእታውካ፡ ንመጻምድትኻ ኣማኽሮ
^ ሕ.ጽ. 4 የሆዋ ኣብቲ ብበዅሪ ቛንቋታት እተጻሕፈ መጽሓፍ ቅዱስ ዚርከብ ስም ኣምላኽ እዩ።


text:
ናይ ሱማሊያ ዋና ከተማ ሞቓድሾ ዕድላት ውራይ ንግድን ፖለቲካን ንምርካብ ናብ ሃገሮም ብዝተመለሱ ዳያስፖራ ካብ ናይ ዓመታት ሕድ ሕድ ኵናት ትወፅእ እያ ዘላ።
ኣብ ከተማ ሞቓድሾ ዳግም ኣብ ዝተሃነፀ ሆቴል መካ ኣብ ውሽጢ ኣብ ዝርከብ ናይ ቡን መሸጢ ላውንጅ ጨና ቡን ዓዊድዎ ይርከብ።እቲ ሆቴል ናብታ ከተማ ዝተመለሱ ሱማሊያዊያን ስደተኛታት ነበር ቀንዲ መራኸቢ እዩ።
ሊባን ማህቲ ይብሃል።ንሱን ስድርኡን ነቲ ኣብ እዋን ኵናት ዝዓነወ ሆቴልን ካፌን ወኒኖም ኣብ ምስራሕ ይርከቡ።ንሱ ነዚ ሆቴል ዳግም ክሰርሕ ብምትላም ንዓመታት ካብዝነበረላ ካናዳ እዩ ተመሊሱ።ከምዚ ብምባል ‘’ደቂ ኣሕዋተይን ኣነን ከምኡ እውን ኣኮይን ብሓባር ኮይንና ተመሊስና እቲ ሆቴል ስርሑ ዳግም ንኽጅምርን ካብኡ እንታይ ክንረክብ ንኽእልን ብዝብል ወሲና ኢና ተመሊስና።’’
ማህቲ ነታ ከተማ ይልውጡዋ ካብዘለውን ቁፅሮም እናወሰኸ ይኸይድ ካብዘሎን ሱምሊያዊያን ዳያስፖራ ነጋዶ ሓደ እዩ።
ኣብ ከተማ ሞቓድሾ ኣብቶም ዝሓለፉ ክልተ ዓመታት ዝርአ ዘሎ ናይ ንግዲ ምዕምባብ ከም ምልክት ናብ ንቡር ምምልሳ ይርአ።
ኣብ እዋን እቲ ግጭ ኣብታ ከተማ ዝነበሩ ገለ ሱማሊያዊያን ግን ኣብ ኣውሮፓ፣ኣብ ዩናይትድ ስቴትስን ካናዳን ተማሂሮም ዝተመለሱ ሱማሊያዊያን ንኹሎም ዝሓሹ ስራሕቲ ይወስድዎ ኣለው ክብሉ የማርሩ።
ሱማሊያዊ ስነ-ጥበባሪ ኣዳና ፋራህ ኣፈይ ኣብ ከተማ ሞቓድሾ ኣብ ዝርከብ ማኸል መፅናዕትን ዘተን ኣብ ዝተዳለወ ናይ ኣርት ምርኢት ኣብ ፊት ንፊት ናይ ስእሊ ስራሕቱ ጠጠው ኢሉ ይርአ።"Empty Suit" ባዶ ኽዳን ኢሉ ፀዊዕዎ’ሎ።ነጋዶ ዝኽደንዎ ግን ሰብ ዘይተኸደኖ ባዶ ሱፍ እዩ።ካብ ዳያስፖራ ንዝመፁ ፖለቲከኛታት ዝውክል ስእሊ እዩ ከም ኣገላልፃ ኣፍተይ።
ኣፍተይ ምሉእ ህይወቱ ኣብ ሞቓድሾ እዩ ዝነብር ዘሎ።ኣብቶም ዝሓለፉ 20 ዓመታት ናይ ምስኣል ስራሕቱ ተሓቢኡ ይሰርሕ ከምዝነበረ ይገልፅ።
ኣኽራሪ ጉጅለ ኣል-ሸባብ ካብ ሞቓድሾ ኣብ 2011 ኣ/ፈ ተፀሪጉ ካብ ዝወፅእ ሎሚ እታ ከተማ ኣንፃራዊ ሰላም ዓሲሉዋ’ሎ።ሎሚ ብግልፂ ንዓርሱ ናይ ምግላፅ ዕድል ረኺቡን ሱምሊያዊያን ዳያስፖራ ድማ ዕድላት ደልዮም ናብ ሞቓድሾ ይምለሱ ምህላዎም ትዕዝብቱ ይገልፅ።
ገለ ኣሉታዊ ፅልዋታት ገዲፍካ ናይ ሱምሊያዊያን ምምላስ ገል ፅቡቕ ነገር ኣለዎ ይብል። ሒዞምዎ ካብ ዝመፁ ገንዘብ ብዝበለፀ ኢሉ ንሱ ካብ ዝተፈላለዩ ኩርንዓት ዓለም ምህዞታት ሒዞም ስልዝመፁ ብዙሕ ነገራት ክልውጡ እዮም ይብል።ብዙሓት ናይ ንግዲ ትካላት ተፈጢሮም እውን እዮም ይብል ብምስዓብ።
እታ ከተማ እውን ተለዊጣ እያ።
ብእስላማዊ ቤት ፍርዲ ንዓመታት ክመሓደሩ ምፅንሖምን ቀፂሉ ድማ እስላማዊ ኣኽራሪ ጉጅለ ኣል-ሸባብ ንሞቓድሾ ምስሓዛን እታ ከተማ ብኣዚዩ ጥቡቕ ስርዓት ትመሓደር ጀሚራ።
ካብ ምዕራብ ዝመፁ ሱምሊያዊያን ናይ ባህሊ ግጭት የጋጥሞም።እዚ ምንጪ ወጥሪ ኮይኑ ቀፂሉ’ሎ።
ከዲጃ ዓሊ ካብ ናይ 27 ዓመታት ናይ ካናዳ ናብራ ኣብ ቀረባ ናብ ሞቓድሾ ዝተመለሰት እያ።ካብታ ቅድሚ ሎሚ እትፈልጣ ከተማ ኣዝያ ዝተፈለየት ከተማ ኮይና ከምዝረኸበታ ትገልፅ።
ብዙሓት ደቂ ኣንስትዮ ጨጉረንን ምሉእ ገፀንን ተሸፊነን ይርኣያ።ኣብ 1970ታትን 1980ታትን ኣዝዩ ልሕልሕ ዝበል ዘበን ሎሚ ተለዊጡ’ሎ።
ሎሚ ሰባት ብዝበለፀ ሃይማኖታዊያንንን ቅድሚ ሎሚ ካብ ዝነበረ ብዝበለፀ ኣጥበቕቲ ኮይኖምን ኣለው ትብል ከዲጃ።
ናይ ባህሊ ግጭት ብዘየገድስ ኣብ ቶሮንቶ ዶክተር ኮይና ዝሰርሐት ከዲጃ ዓሊ ንኣገልግሎት ጥዕና ሞቓድሾ ክተመሓይሽ ተስፋ ኣለዋ።
እታ ሃገር ሎሚ እውን ንዓመታት ዝተኻየደ ግጭት ካብ ዘስዐበላ ጉድኣት ኣብ ምውፃእ ገና እንተኾነት እውን ከዲጃ ከምቶም ናብታ ከተማ ዝተመለሱ ብዙሓት ሰባት ንሳ እውን ነታ ከተማ ዳግም ንምህናፅ ዓብዪ ትልሚ ኣለዋ።
ብዕጡቓር ኣል-ሸባብ ሓል ሓሊፉ መጥቓዕትታት ዋላ እንተተፈፀሙ እውን ሓድነት እቲ ሓድሽ መንግስትን ምዕምባብ ውራያት ንግድን ቀፂሉ’ሎ።እዚ ሞቓድሾ ካብ ናይ 20 ዓመታት ራዕዲ እናወፀት እያ ዝብል ተስፋ ኣዛይዱ’ሎ።


text:
Erena on Facebook
Welcome to Radio Erena!
ኤርትራ ተሳታፊት ኣባል ባንክ ሰደድን እታውን ኣፍሪቃ ኮይና
Radio Erena: 23 November 2017
ኤርትራ፣ መበል 48 ተሳታፊት ኣባል ባንክ ሰደድን እታውን ኣፍሪቃ ኮይና።
እቲ ኣብ ግብጺ፣ ከተማ ካይሮ ዝመደበሩ ባንክ ብ21 ሕዳር ኣብ ዝዘርግሖ መግለጺ፣ ኤርትራ ተሳታፊት ኣባል ንኽትከውን ሚኒስተር ፋይንናስ ኣቶ ብርሃነ ሃብተማርያም ነቲ ስምምዕ ከምዝኸተመሉ ኣፍሊጣ።
ኤርትራ ኣባል እዚ ባንክ ክትከውን ዝወሰነት፣ ፕረዚደንት ናይቲ ባንክ ዶክተር በነዲክት ኦራማህ ኣብዚ ቀረባ ናብ ኣስመራ ብምብጻሕ ምስ ፕረዚደንት ኢሳይያስ ኣፈወርቂ ድሕሪ ምዝርራቡ'ዩ።
ፕረዚደንት ሙጋበ፣ ካብ ስልጣን ድሕሪ ምስንባቱ ምክትሉ ነበር ኤመርሰን ምናንጋዋ ክትክኦ ምዃኑ ተሓቢሩ
Radio Erena: 23 November 2017
ን37 ዓመታት ንዚምባብዌ ዝመርሐ ፕረዚደንት ሮበርት ሙጋበ፣ ብ21 ሕዳር ብወግዒ ካብ ስልጣን ድሕሪ ምስንባቱ፣ ንኣስታት ክልተ ቅነ ኣብ ስደት ዝጸንሐ ምክትሉ ነበር ኤመርሰን ምናንጋዋ ክትክኦ ምዃኑ ማዕከናት ዜና ካብ ሃራረ ሓቢረን።
ወዲ 93 ዓመት ፕረዚደንት ሮበርት ሙጋበ፣ ሰራዊት እታ ሃገር ስልጣን ንምስግጋር ብዝወሰዶ ተበግሶ ኣብ ናይ ገዛ ማሕዩር እኳ እንተኣተወ፣ ብምቕሉል ኣገባብ መዝነቱ ክሓድግ ንዝተገብረሉ ዕድመ ግና ክነጽጎ'ዩ ጸኒሑ።
ካብ መሪሕነትን ኣባልነትን ገዛእ ሰልፉ ዛኑ ፒኤፍ'ውን ዝተሰጎገ ሮበርት ሙጋበ፣ ብምቕሉል ኣገባብ ስልጣኑ ክሓድግ ንዝተገብረሉ ዕድመ እንተነጺጉ፣ ቅዋም እታ ሃገር ብዝፈቕዶ መንስርሕ፣ ብዘይክብሪ ክግለፍ ከምዝኽእል'ዩ ፓርላማ ኣጠንቒቕዎ።
ነቭሰን፣ ኣብ ካናዳ ዝተመስረተሉ ክሲ ናብ ኤርትራ ክሰጋገር ዘቕረቦ ጥርዓን ተነጺጉ
Radio Erena: 22 November 2017
ኣብ ቢሻ ዕደና ዘካይድ ዘሎ ኩባንያ ኔቭሰን፣ ኣብ ካናዳ ኣብ ዝርከብ ቤት ፍርዲ ብኤርትራውያን ንዝቐረበሉ ክሲ ናብ ቤት ፍርዲ ኤርትራ ክሰጋገር ዘቕረቦ ጥርዓን ተነጺጉ።
ቤት ፍርዲ ብሪቲሽ ኮሎምብያ ናይ ካናዳ፣ ኣብ ጉዳይ እቲ ኣብ ቢሻ ዕደና ዘካይድ ዘሎ ኩባንያ ኔቭሰን ንዝቐረበ ክሲ ብዝምልከት፣ ናይ ይግባይ መስርሕ ኣብ መወዳእታ ወርሒ መስከረም ድሕሪ ምርኣዩ'ዩ፣ ትማሊ ሰሉስ 21 ሕዳር ኣብ ዝሃቦ ውሳኔ'ዩ፣ ነቲ ብኔቭሰን ዝቐረበ ናይ ይግባይ ጥርዓን ዝነጸጎ።
ኩባንያ ዕደና ኔቭሰን፣ ኣብ ኤርትራ ኣብ ዘካይዶ ዕደና፣ ኣብ ግዱድ ሃገራዊ ኣገልግሎት ተመዲቦም ንዝመጽዎ ኤርትራውያን፣ ኣብ ስራሕ ብምውፋሩ፣ ብናጻ ናይ ጉልበት ምዝመዛን ምስኡ ዝተሓሓሓዘ ምግሃስ መሰረታዊ ሰብኣዊ መሰላትን፣ ኣብ 2014 ኣብ ካናዳ ኣብ ዝርከብ ቤት ፍርዲ ክሲ ከምዝተመስረተሉ ይዝከር።
እስራኤል፣ ዝበዝሑ ኤርትራውያን ንዝርከብዎም ሓተቲ ዑቕባ ኣብ ውሽጢ ሰለስተ ኣዋርሕ ናብ ርዋንዳ ክኸዱ ትደፋፍእ
Radio Erena: 22 November 2017
መንግስቲ እስራኤል፣ ዝበዝሑ ኤርትራውያን ንዝርከብዎም ሓተቲ ዑቕባ፣ ኣብ ውሽጢ ሰለስተ ኣዋርሕ ናብ ርዋንዳ ክኸዱ ይደፋፍእ ምህላዉ ማዕከናት ዜና ካብታ ሃገር ሓቢሩ።
እቲ መንግስቲ፣ ነቶም ልዕሊ 27 ሽሕ ኤርትራውያን ዝርከብዎም ሓተቲ ዑቕባ፣ ናብ ርዋንዳ ክኸዱ ዝደፋፍእ ዘሎ፣ ክፉት ቤት ማእሰርቲ ኾሎት ኣብ ውሽጢ 4 ኣዋርሕ ክዕጾ ድሕሪ ምውሳኑ'ዩ።
መንግስቲ እስራኤል ነቲ ብክልተ ሚኒስተራት ንዝቐረበ እዋመ፣ ብሰንበት 19 ሕዳር ሕሪ ምምይያጥ፣ "ኾልት ንስደተኛታት ምቹእ ስለዝኾነ፣ ሓተቲ ዑቕባ ካብ እስራኤል ክወጹ ኣየተባብዖምን" ብምባል'ዩ ክዕጾ ወሲኑ።
ብዘይካ ኤርትራ ኩለን ሃገራት ቀርኒ ኣፍሪቃ ዝሳተፍኦ ሓባራዊ ወትሃደራዊ ልምምድ ኣብ ሱዳን ይካየድ
Radio Erena: 22 November 2017
10 ሃገራት ምብራቕ ኣፍሪቃ ዝሳተፍኦ ሓባራዊ ወትሃደራዊ ልምምድ ኣብ ሱዳን ይካየድ ይካየድ ኣሎ።
እቲ ብድሉው ሓይሊ ሃገራት ምብራቕ ኣፍሪቃ ዝፍለጥ ኣስታት ሓደ ሽሕ ወትሃደራት ዝሓቖፈ ሰራዊት፣ ብ20 ሕዳር ልምምድ ከምዝጀመረ ዘረጋገጸ ሚኒስተር ምክልኻል ሱዳን መሓመድ ዓሊ ሳልም ክሳብ 3 ታሕሳስ ክቕጽል ምዃኑ ኣፍሊጡ።
ዋና ጸሓፊ ናይቲ ድሉይ ሓይሊ ምብራቕ ኣፍሪቃ፣ ጅቡታዊ ዓብዱላሂ ዑመር ቡሕ፣ እቲ ሓባራዊ ወትሃደራዊ ልምምድ ድሕሪ ምጅማሩ ብዝሃቦ መግለጺ መሰረት፣ እቲ ሰራዊት፣ ኣብ ቀርኒ ኣፍሪቃ ከጋጥም ንዝኽእል ኩነታት ህጹጽ ምላሽ ንምሃብ ዝህልዎ ዓቕሚ ክፍትሽ'ዩ።


text:
ኣህጉራዊ ዜና
ራይላ ኦዲንጋ ን26 ጥቅምቲ ኣብ ዝድገም ፕረዚደንታዊ ምርጫ ከምዘይሳተፍ ኣፍሊጡ
Radio Erena: 12 October 2017
ቀንዲ መወዳድርቲ ፕረዚደንት ኡሁሩ ኬንያታ ዝኾነ ራይላ ኦዲንጋ፣ ን26 ጥቅምቲ ኣብ ዝድገም ፕረዚደንታዊ ምርጫ ኬንያ ከምዘይሳተፍ ኣፍሊጡ።
ራይላ ኦዲንጋ ካብቲ ምርጫ ዝስሕብ ዘሎ፣ ኣባላት ቦርድ ምርጫ ስለዘይተቐየሩ፣ ኣብ መስርሕ ምርጫ ካብቲ ኣቐዲሙ ዝተኻየደ ዝፍለ ነገረ ኣይክልህልዎን'ዩ ብዝብል ምኽንያት ምዃኑ ኣብ ዝሃቦ ጋዜጣዊ መግለጺ ሓቢሩ።
መራሕቲ ሱዳንን ሶማልን ኣብ ህሉው ኩነታት ዞባ ቀርኒ ኣፍሪቃን ጸጥታ ሶማልን ዘትዮም
Radio Erena: 10 October 2017
መራሕቲ ሱዳንን ሶማልን ኣብ ህሉው ኩነታት ዞባ ቀርኒ ኣፍሪቃን ጸጥታ ሶማልን ከምዝዘተዩ ካብ ካርቱም ዝተመሓላለፈ ሓበሬታ ኣነጺሩ።
ፕረዚደንት ሱዳን ዑመር ሓሰን ኣልበሽር፣ ብ5 ጥቅምቲ ንፕረዚደንት ሶማል መሓመድ ፎርማጆ ኣብ ከተማ ካርቱም ድሕሪ ምቕባሉ ኣብ ዘካየዶ ዘተ፣ ሱዳን ኣብ ምርግጋእን ጸጥታን ሶማል ክትጻወቶ እትኽእል ኣበርክቶ ብዝምልከት ተዘራሪቦም።
ፕረዚደንት ሶማል መሓመድ ፎርሞጆ ብወገኑ፣ ኣብ ሱዳን ኣብ ዝጸንሓሉ ክልተ መዓልታት፣ ሱዳን ኣብ ሶማል ሰላም ንምስፋን ዘለዋ መርገጺ ብምምጓስ፣ ምስታ ሃገር ካብ ነዊሕ እዋን ኣትሒዙ ንዝጸንሐ "ብደም ዝተኣሳሰረ'ዩ" ዝበሎ ዝምድና ብዝያዳ ክሕይል ዘለዎ ድሌት ገሊጹ።
ኣመሪካ ኣብ ልዕሊ ሱዳን ኣጽኒዓቶ ዝጸንሐት ማዕቀብ ኣልዒላቶ
Radio Erena: 08 October 2017
ኣመሪካ ኣብ ልዕሊ ሱዳን ኣጽኒዓቶ ዝጸንሐት ማዕቀብ ኣልዒላቶ።
እዚ ንኣስታት 20 ዓመታት ኣብ ልዕሊ ሱዳን ተነቢሩ ዝጸንሐ ቁጠባዊ ማዕቀብ ንኽለዓል፣ ሰበስልጣን መንግስቲ ሱዳን ናይ ዓመትን ሽዱሽተ ወርሕን ጽዑቕ ዲፕሎማስያዊ ጻዕርታት ድሕሪ ምክያዶም ዝተረኽበ ምዃኑ ተገሊጹ።
ቤት ጽሕፈት ጉዳያት ኣመሪካ ብዓርቢ 6 ጥቅምቲ ኣብ ዘውጸኦ መግለጺ፣ ኣመሪካ ነቲ ቁጠባዊ ማዕቀብ ዘልዓለትሉ ምኽንያት፣ መንግስቲ ሱዳን ተጻብኦታት ኣብ ምውጋድ፣ ሰብኣዊ ሓገዝ ናብ መላእ’ታ ሃገር ከምዝባጻሕ ኣብ ምግባር፣ ከምኡ’ውን ኣብ ቀርኒ ኣፍሪቃ ንዘሎ ቅልውላው ንምፍታሕ ምስ ኣመሪካ ብምትሕብባሩ ምዃኑ ኣፍሊጡ።
ኣፈ-ጉባኤ ፓርላማ ኢትዮጵያ ብወለንትኡ ካብ ስልጣኑ ክእለ ሓቲቱ
Radio Erena: 10 October 2017
ኣፈ-ጉባኤ ፓርላማ ኢትዮጵያ ኣባዱላ ገመዳ ብወለንትኡ ካብ ስልጣኑ ክእለ ከምዝሓተተ ማዕከናት ዜና ካብታ ሃገር ሓቢረን።
ኣቶ ኣባዱላ ገመዳ ኣብ ዘቕረቦ ጠለብ፣ ንሓያሎ ዓመታት ኣብቲ ጽፍሒ ከምዘገልገለ ብምጥቃስ፣ ኣብዚ ሕጂ እዋን ግና ኣብ ስልጣን ከቐጽሎ ዘይክእል ኩነታት ከምዘለዎ ብምጥቃስ፣ መንግስቲ ካብቲ ዝነበሮ ሓላፍነት ብሰላም ከፋንዎ ብቀዳም 7 ጥቅምቲ ኣብ ዘቕረቦ ናይ ስንብታ ደብዳቤ ሓቲቱ።
ንሱ፣ ነቲ ዘቕረቦ ጠለብ ፓርላማ ኢትዮጵያን ሰልፊ ኢህወደግን ምስ ዝቕበልዎ ጥራይ ፣ ካብ ስልጣን ክእለየሉ ዝወሰነ ምኽንያት ከምዘብርህ ኣፍሊጡ ኣሎ።
ኣብ በበይኑ ከተማታት ኬንያ ሰላማዊ ሰልፍታት ተኻዪዱ
Radio Erena: 08 October 2017
ፕረዚደንታዊ ምርጫ ኬንያ ዳግማይ ክካየድ ምድላዋት ኣብ ዝግበረሉ ዘሎ እዋን፣ ኣብ በበይኑ ከተማታት’ታ ሃገር ሰላማዊ ሰልፍታት ይካየድ ከምዘሎ፣ ካብታ ሃገር ዝተፈነወ ሓበሬታ ኣረጋጊጹ።
ኣብቲ ብዓርቢ ዕለት 6 ጥቅምቲ ዝተኻየደ ሰላማዊ ሰልፊ፣ ደገፍቲ ተቓወምቲ ሰልፍታት ምስ ፖሊስ ብምግጫዎም ሓያሎ ሰባት ከምዝተጎድኡ ተገሊጹ።
ላዕለዋይ ቤት ፍርዲ ኬንያ፣ ንውጽኢት ምርጫ’ታ ሃገር ድሕሪ ምስራዙ፣ ተቓወምቲ ሰልፍታት ኣባላት ኮሚሽን ምርጫ ክቕየሩ ክጠልቡ ጸኒሖም’ዮም። ነዚ ጠለብ’ዚ ንምስማዕ ኣብ በበይነን ከተማታት ኬንያ ዝተኻየደ ሰላማዊ ሰልፍታት ንቁጠባ’ታ ሃገር ጎዲኡዎ ከምዘሎ’ዩ ዝንገር።
ሕጹይ ተወዳዳሪ ራይላ ኦዲንጋ፣ ተመሳሳሊ ሰላማዊ ሰልፊ ንዝመጽእ ሰኑይ፣ ረቡዕን ዓርብን ክካየድ ጸዊዑ’ሎ። ኣብዚ ብዓርቢ ዝተኻየደ ሰላማዊ ሰልፊ ብፍላይ ኣብ ምዕራባዊ ዞባ ኬንያ ዝርከባ ከተማታት፣ ሰልፈኛታት ናብ ትካላት ንግዲ ብምእታው ንብረት ከዕንዉን ክዝርፉን ኣብ ዝጀመሩሉ እዋን፣ ፖሊስን ሓይልታት ጸጥታን ዘንብዕ ጋዝ ብምጥቃም ክብትንዎም ከምዝኸኣሉ፣ ማዕከናት ዜና የመልክታ።


text:
ኣዲስ ኣበባ ምስ ጅቡቲ ዘራኽብ ሓደሽ መስመር ባቡር ኣብ ፈለማ 2016 ኣ/ፈ ክኽፈት እዩ ክትብ ኢትዮጵያ ገሊፃ።ሓድሽ ናይ ማንፋክቸሪንግ ኢንዱስትሪታት ንምፍጣር ናይ ዝተትሓዘ ትልሚ ቀንዲ ፕሮጀክት ምዃኑ ሓላፊ መንግስታዊ መንገዲ ባቡር ሓቢሮም ኣለው።
እቲ 700 ኪሎ ሜትር ዝንውሓቱ መስመር ብ4 ቢሊዮን ዶላ ወፃኢ ዝህነፅ ዘሎ እንትኸውን ዝሃንፅዎ ድማ ናይ ቻይና ኮርፖረሽን Railway Engineeringን ናይ ቻይና Civil Engineering Constructionን እዮም።ኢትዮጵያ ኣብ 2020 ኣ/ፈ ኣብ ምሉእ እታ ሃገር 5,000 ኪሎ ሜትር ዝንውሓቱ ሓድሽ መስመር ባቡር ክሃንፅ እየ ኢላ’ላ።
‘’ኣብ ዝቕፅል ጥቅምቲ 2015 ኣ/ፈ ዝዓበየ ኽፋል ፕሮጀክት መስመር ኣዲስ ኣበባ ጁቡቲ ክዛዘም እዩ’’ኢሎም ኣቶ ጌታቸው በትሩ ፈፃሚ ስራሕ ኮርፖረሽን መንገዲ ባቡር ኢትዮጵያ ንሮይተርስ ኣብዝሃብዎ ቃል።ብምውሳኽ ’’ ባቡራት ኣብ መጀመሪያ 2016 ኣ/ፈ ምጉዓዝ ክጅምራ እየን’’ ኢሎም።
ካብ መስመር ጅቡቲ ብተወሳኺ ካልኦት ክልተ መስመራት እውን ኣብታ ሃገር ይህንፁ ኣለው።ህንፀት ሓደሽቲ መንገድታትን ሓይሊ ኤለክትሪክ ዘመንጭው ግድባትን ኣካል ዓበይቲ ህንፀት መሰረተ ልምዓት እዮም።
8 ሚእታዊ ወይ ካብኡ ንላዕሊ ዝዓቢ ቁጠባ እታ ሃገር ክቕፅል ትንቀሳቐስ ዘላ ወናኒት 96 ሚሊዮን ህዝቢ ናይ ኣፍሪካ ናይ ማንፋክቸሪን ማእኸል ንምዃን ድሮ ተዕውት ኣላ።
ኣብ ዋና ከተማ ኣዲስ ኣበባ እውን ብ475 ሚሊዮን ዶላር ዝተሃንፀ ቀሊል መንገዲ ባቡር ቅድሚ ኣገልግሎት ምሃቡ ንዝቕፅሉ ሒደት ሰሙናት ናይ ፈተነ ስራሕቲ ክስራሕ እዩ።ኣዲስ ኣበባ ቀሊል ኣገልግሎት ባቡር ብምሃብ ካብ ትሕቲ ስሃራ ሃገራት ኣፍሪካ ፈላመይቲ ከተማ ክትኸውን እያ።


text:
ክልላዊ መራሕቲ ጎረቤት ሃገር ሶማል ናብ ኣዲስ ኣበባ ዝመፁ ብፍቓድ ፌደራላዊ መንግስቲ ሶማል እዩ ክብሉ ቀዳማይ ሚኒስትር ሃይለማሪያም ደሳለኝ ኣፍሊጦም።ንሶም ነዚ ዝገለጹ ኣብዚ ሰሙን ምስ ፕረዝደንት ሶማል መሓመድ ዓብዱላሂ ፋርማጆ ኣብ ኣዲስ ኣበባ ኣብ ዝሃብዎ ሓባራዊ ጋዜጣዊ መግለፂ'ዮ።
ናብ ኣዲስ ኣበባ ንምብጻሕ ብዝተገብረሎም ዕድመ ዝኸዱ መራሕቲ ሶማሊላንድን ፑንትላንድን ብዝምልከት ካብ ቴሌቪዥን ሶማል ንዝቐረበሎም ሕቶ ናብ ኢትዮጵያ ዝዕደሙ ብፍቓድ ፌደራላዊ መንግስቲ ሶማል እምበር ምስኦም ብቀጥታ ብዝግበር ርክብ ኣይኮነን ኢሎም።ብተወሳኺ ኣብ ጎረቤት ሶማል ተቐባልነት ዘለዎ መንግስቲ ሓደ ጥራሕ እዩ ኢሎም።
“ፖሊስን ርክብን ወፃኢ ጉዳያት ሶማል ብዝምልከት ሓላፍነት ዘለዎ እንኮ ኣካል ፈደራላዊ መንግስቲ ሶማል እዩ።ካብ ፍቓድን ድልየትን ፌደራል መንግስቲ ሶማል ወፃኢ ኢትዮጵያ ትኹን ካልእ ሃገር ኣብ ልኡላውነት ሶማል ጣልቃ ክትኣትው የብላን።ኣብዚ ጉዳይ እዚ ንፁር ዝኾነ መርገፂ እዩ ዘለና።ንባዕላትና ፌደራላዊ መንግስቲ ኢና፤ኣነ ባዕለይ ብዘይካ ናተይ ፍቓድ ዝኾነ ይኹን ክልላዊ መንግስቲ ምስ ካልእ ሃገር ብቐጥታ ክራኸብ ኣፈቅድን እየ።እዚ መትከል እዚ ንሶማል እውን ዝምልከት እዩ።”
ቀዳማይ ሚኒስትር ሃይለማሪያም ወሲኾም “ዕላማና መንግስትን ህዝብን ሶማል ሰላም ክረኽቡን ክርጋግኡን፣ኣንፃር ድኽነት ዘሚቶም ብልፅግና ንኸረጋግፁ ምሕጋዝ እዩ” ኢሎም።


text:
ባይቶ ፀጥታ ሕቡራት መንግስታት ኤርትራን ጎረባብታን ዝተረኸባሉ አኼባ ትማሊ 19 ሓምሌ 2011 ዓ.ም ኣብ ኒዮርክ ኣካይዱ።
ባይቶ ፀጥታ ነቲ አኼባ ዘካየዶ መንግስቲ ኤርትራ ብዘቅረቦ ሕቶ መሰረት ምኻኑ ኣብቲ አኼባ ዝተረኸቡ አቶ የማነ ገብረአብ ሓላፊ ፖሎቲካዊ ጉዳያት መንግስቲ ኤርትራ ትማሊ ገሊፆም'ዮም።
አቶ የማነ ገብረአብ ምስ ሬድዮ ድምፂ ኣሜሪካ ኣብ ዘካየድዎ ቃለ-መጠይቅ ኤርትራ ብዛዕባ ጉዳያን ዞባ ቀርኒ አፍሪቃ ዘለዋ አረአእያን ብዝምልከት ንአባላት ባይቶ ፀጥታ ንኽትገልፅ ብዘቅረበቶ ሕቶ መሰረት'ቲ አኼባ ምክያዱ ገሊፆም።
እቲ አኼባ ንኽካየድ ዝሓተተት ኤርትራ'ያ ፣ ምኽንያቱ ኸአ "መንግስቲ ኤርትራ እቲ አኼባ ንክግበር ዝሓተተ ነቲ ዞባ ይህውኽ ከምዘሎ ጭቡጥ መርትዖታት ከም ዝተረኽቦ ስለ ዝፈለጠ ተረቢሹ'ዩ" ክብሉ አቶ ዋሀደ በላይ በዓል-ስልጣን ኤምባሲ ኢትዮጵያ ገሊፆም።
አቶ ዋሃደ በላይ ምስ ሬድዮ ድምፂ ኣሜሪካ ኣብ ዘካየድዎ ቃለ-መጠይቅ ድሕሪ'ቲ ኣብ ዝሓለፈ ታሕሳስ ኣብ ልዕሊ ኤርትራ ማዕቀብ ምንባሩ ኤርትራ ፀባያ አመሓይሻ እንተኾይና ንምቁፅፃር ብሕቡራት መንግስታት ዝተመዘዘ ሞኒተሪን ጉሩፕ ዝተባህለ ጉጅለ ንኤርትራ ብከቢድ ዝኸስስ ፀብፃብ ከምዘዳለወ ተዛሪቦም።
ምስ አቶ የማነ ገብረአብን አቶ ዋሃደ በላይን ዝተኻየድ ቃለ-መጠይቅ 2ይን ናይ መወዳእታን ክፋል ቀሪቡ'ሎ።
ንምስምዑ ኣብ ምልክት ድምፂ ጠውቁ።


text:
እቲ ኮምዩን ኣብ
biosfärsområdeምስቲ ናይ ቨነር እኩባት ደሴትን ኪነኩለን ኣብ ናይ UNESCO ሕዙእ ቦታታት እቱው እዩ። ኣብ ዮተነ 1,400 ዋኒናትን ብዙሓት ዓበይቲ ናይ ስራሕ ቦታታትን ኣሎ።
መንበሪ-ገዛ
ኣብቲ ኮምዩን ሓያሎ
ኣብያተጽሕፈት ኪራይ ኣባይቲ ኣለዋ። እቲ ናይቲ ኮምዩን ቤትጽሕፈት ኪራይ ኣባያቲ፡
ዮተነቡስተደር፡ ካብ ኩሉ ዝዓበየ እዩ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ካብቶም ኣብቲ ኮምዩን ዚዝረቡ ቋንቋታት እዞም ዚስዕቡ እዮም፤ ዓረብ፡ ዳሪ፡ ፋርሲ፡ ካረን፡ ፓሽቶ፡ ፋርስ፡ ሶማሊን ስፓኛን።
ማሕበራትን ምትእኻባትን
ኣብ ዮተነ ኮምዩን
ኣስታት 190 ንጡፋት ማሕበራት ኣለዋ። ኣብኡ ባህላዊ ማሕበራት፡ ናይ መርከብ ክላባት፡ ናይ ስፖርት ክላባት፡ ናይ ጥሮተኛታት ማሕበራት፡ ስካውት፡ ማሕበር ስንኩላን፡ ፖለቲካውያን ማሕበራት ወዘተ. ኣለዋ።
ኣብቲ ከባቢ ብቐረባ እንታይ ይርከብ
ኣብ ዮተነ ሰንተር እዘን ዚስዕባ ይርከባ፤ ቤትጽሕፈት ምምሕዳር ከተማ፡ ማሕበራዊ ቤትጽሕፈት፡ ፋርማሲ፡ ሲነማ፡ መሐምበሲ፡ ኣብያተክርስትያን፡ ኣርቲፊሻል ሳዕሪ ዘለዎ መጻወቲ ኵዕሶ፡ ጂም፡ ካፈን ኣብያተመግብን። ኣብ ዮተነ ሰንትሩም ዝበዝሕ ግዜ ኣብቲ
ናትና ቡቲክ እዩ ዚዕድግ። ኣቕሑ ገዛን ክዳውንትን ኣቕሑ ክሽነን ዘለዎ ናይ
ሰከንድሃንድ ቡቲክ ኣሎ። ምስ
ቤትጽሕፈት መድህን ቆጸራ ብምምዝጋብ ኣብ ዮተነ ኪመጹኻ ይኽእሉ። ንሳቶም ኣብ ሊድሾፒንግ ቤትጽሕፈት ኣለዎም። ምስ
ቤትጽሕፈት ዕዮ ብኮምፕዩተር ኪዝረብ ይከኣል። ቤትጽሕፈቶም ድማ ኣብ ስካራ ይርከብ። እቲ ኮምዩን ነቶም ስራሕ ዘይብሎምን ደገፍ ዚህብ ናይ ስራሕ ዕዳጋ ኣሃዱ ከምኡውን ናይ
ስደተኛታት መቐበሊ ኣለዎ።
ኣገልጎት ክንክን ወይ ሕብሐባ ቆልዑ
ኣብ ዮተነ፡ ሀለኪ፡ ሉንድብሩንን ሸልቢን
ናይ ህጻናት ቤትትምህርቲ ኣሎ። ኣብኡ ናይ
ስድራቤት መዕረፊ ገዛንናጻ ኣብያተትምህርቲ ህጻናትን ኣሎ። ኣብ ዮተነ ሰንትሩም እቲ
ማእከል ስድራቤት እተባህለ ናጻ ናይ ህጻናት ቤትትምህርቲ ኣሎ።
ናይ መባእታን ካልኣይን ደረጃን ኣብያተ-ትምህርቲ
ኣብ ዮተነ ነቶም ኣብ መንጎ 6-15 ዝዕድመኦም ህጻናት ዝኸውን
መደበኛ ቤትትምህርቲ ኣሎ። ኣብ ሀለኪስን ሸልቢን ሉንድስብሩንን ነቶም ኣብ መንጎ 6-15 ዝዕድመኦም ህጻናት ዝኸውን ኣብያተትምህርቲ ኣሎ። ኣብተን ናይ ከባቢ ከተማታት ካልኣይ ደረጃ ቤትትምህርቲ ኣሎ። ዝበዝሑ ተመሃሮ ንካልኣይ ደረጃ ትምህርቲ ናብ
ሊድሾፒን ወይ
ስካራ ይኸዱ።
ዕድላት ትምህርቲ
ናይ ዮተነ ኮምዩን ንሽወደን ንስደተኛታት፡ ኤስኤፍኢ፡ ወይ ንትምህርቲ ንዓበይቲ ብዚምልከት ምስ ሊድሾፒን ኮምዩን ይተሓባበር። ነቲ ኮለጅ ትምህርቲ ዘቕርብ
ሊድሾፒን ካምፓስ ይካፈሉዎ። እቲ ዝቐረበ
ኮለጅ ኣብ ኾቭደ ይርከብ።¨
ኣገልጎት ጥዕና
ኣብ ናይ ዮተነ ሰንተርሁሰት
ክልተ ማእከላት ጥዕና ኣለዋ፡ ነርሀልሳንስ ማእከል ጥዕናን
ኪነኩለ ሀልሳንስ ማእከል ጥዕናን። ኣብኡ ናይ ኣደታትን ህጻናትን ናይ ስኒ ሓኪምን ኣለዉ። ሆስፒታል ወይ ህጹጽ ረድኤት ኣብ
ኾቭደን ሊድሾፒን ይርከቡ።
ናይ ቋንቋ ድግፍ-ተርጓሚ ምርካብ
ብኹሉ ቋንቋታት ናይ ትርጉም ኣገልግሎት ኣሎ። ሓበሬታ ብዛዕባ
ቤትጽሕፈት ትርጉም።
ኣገልግሎት መጎዓዝያ
ናይ ዮተነ ኮምዩን ኣብ E 20 ኣብ መንጎ ማሪስታድን ስካራን ይርከብ። እቲ ሪክስቨግ 44 ካብ ዮተነ ናብ ሊድሾፒን ይወስደካ ቀጺሉውን ናብ ኡደቫላ።
ኪነኩለቶገት ኣብ ሸልቢን ሀለኪስን ደው ይብል። ካብኡ ክሳዕ የተቦሪን ስቶክሆልምን ምኻድ ይከኣል። ኣውቶቡሳት ብዮተነ ሸልቢን ሉንድስብሩን ገይረን ናብ ሊድሾፒን፡ ስካራን ማሪስታድን ይኸዳ፡ ካብኡ ካልእ ኣውቶቡስ ወይ ባቡር ብምልዋጥ ጕዕዞ ክትቅጽል ይከኣል።
ስራሕን ትካላት ናይ ምምስራት ተኽእሎታትን
ኣብቲ ኮምዩን
ሓያሎ ዓበይቲ ናይ ዕዮ ቦታታት ኣሎ። ዮተነ ጥቓተን ናይ ዕዮ ቦታ ዘለወን ከተማታት እያ እትርከብ።


text:
Human Rights Watch ዝተብሃለ ተሓልቒ ሰብኣዊ መሰላት ሓድ ሓደ ወታደራት ልኡኽ ሕብረት ኣፍሪካ ኣብ ሱማሊያ (AMISOM/ ፆታዊ ዓመፅ ንምፍፃምን ንደቂ ኣንስትዮን ኣዋላድን ንምምዝማዝን ስልጣኖም ብዘይኣግባብ ይጥቀሙ ኣለው ክብል ኸሲሱ።21 ፍፃመታት ከምዝሰነደ ብምሕባር መብዛሕቲአን ዘጋጠመን ንምዝራብ ስለዘይደፍራ እምበር ካብኡ ክበዝሕ ከምዝኽእል እቲ ጉጅለ ሓቢሩ’ሎ።
ኣብ ኒው ዮርዝክ ዝመደብሩ Human Rights Watch ሎማዕንቲ ሰኒ ኣብዘውፅኦ ሪፖርት ሓድ ሓደ ወታደራት ሕብረት ኣፍሪካ ንረድኤትን ሕክምናዊ ሓገዝን ደልየን ኣብ ሞቓድሾ ናብ ዝርከብ ካምፕታቶም ኣብ ልዕሊ ዝመፃ ደቂ ኣንስትዮ ዘብፅሕዎ ብዝርዝር በደል ሒዙ’ሎ።ነቲ ተሓላቒ ሰብኣዊ መሰላት መፅናዕቲ ዘካይዳ ላቲሺያ ባደር ኣብ ናይሮቢ ንጋዜጠኛታት ኣብ ዝሃብኦ መግለፂ ኣብ ሞቓድሾ ዝርከቡ ሓይልታት ኡጋንዳን ቡሩንዲን ዝኾኑ ወታደራት ኣሚሶም ኣብ ዝሓለፈ ዓመት ስልጣኖም ብዘይኣግባብ ንፆታዊ ብዝበዛ ክጥቀምሉ ፀኒሖም ኣለው ምስ በላ ኣስዒበን ‘’ሞቓድሾ ኣብ ዝርከቡ ክልተ መደብሮም ንደቂ ኣንስትዮን ኣዋልድን ዓሚፆምወን እዮም’’ ኢለን።
ንኣኽራሪ ኣል-ሸባብ ካብ ዋና ከተማን ማእኸላይ ሱማሊያን ፀሪጎም ብምውፃእ ንኣሽሓት ሱማሊያዊያን ካብ ዓፈና እቲ ኣሸባሪ ጉጅለ ነፃ ዘውፅኡ ወታደራት ሕብረት ኣፍሪካ ሓድ ሓዲኦም ወታደራትን ኣዘዝትን ኣብ ሞቓድሾ ኣብዝርከቡ ዋና መድብሮም ፈፀምቲ ገበናት ኮይኖም ኣለው።
ረድኤት ሕክምና ብዘይኣገባብ ከምዝተጠቐምሉ ሕክምና ንኽትረክብ ናብቲ ማእኸል ንኽትምለስ ዝተነገራ ጓል ኣንስተይቲ ሓደ ወታደር ኣሚሶም ናብ ዝርከበሉ ገዛ ተወሲዳ ምስቲ ወታደር ፆታዊ ርክብ ንኽትፍፅም ዝተገደደትሉ ካብቶም ዘሰንብዱ ምስክርነት ሓደ ክብላ ገሊፀንኦ።
በቲ ተሓላቒ መሰል ንዝቐረበ ኽሲ መልሲ ዝሃቡ ወታደራዊ ወሃቢ ቃል ሕብረት ኣፍሪካ ኤሎዪ ያኦ ኣሚሶም ምሉእ ምርመራ ከምዝካየድን ኣብ ልዕሊ ደቂ ኣንስትዮን ኣዋልድን ስልጣኖም ዝተጠቐሙ ተሓተቲ ከምዝኾኑን ቃል ኣቲዮም።
ሓይልታት ሕብረት ኣፍሪካ፣ሕቡራት መንግስታትን መንግስቲ ሱማሊያን ፆታዊ ዓመፅ ንምክልኻል ብርቱዓት ስጉምትታት ክወስዱ ህይውማን ራይትስ ፀዊዑ’ሎ።


text:
ሓደ ብዕድመ ድፍእ ዘበለ ሓረስታይ ምስ ሽዱሽተ ደቁ ኣብ ሓንቲ ዓዲ ይቕመጥ ነበረ። እቲ ዝኣረገ ሰብኣይ ወላ’ኳ ንሱ ኣዝዩ ጸግደምን ጸዓት ዘለዎን እንተነበረ፡ ብደቁ ግን ይሓርር ነበረ። እቶም ደቁ መስከባት፡ ማሕረስ ዘይፈትዉ፡ ልክዕ ከም ዓዲ ውዒል ሽማግለ ደቂሶም ዝውዕሉ ኣዝዮም ህኩያትን ንብረት ኣቦኦም ዘባኽኑን ነበሩ።
ሓደ እኳ መብረ ዝዀኖ ሓየት ውሉድ ሰኣነ። ንሳቶም ሓደ ሓደ ግዜ ንእዶም ክሳብ ዝትርክስ ክሳብ ፍርቂ መዓልቲ ይድቅሱ። ኣብ ገለ እዋናት ከኣ ልክዕ ልምዲ ገይሮሞ፡ በለካ ለኽዓካ ክብሉ ኣብ እንዳ ጎረቤት ኰይኖም የዕልሉን ብሕሜት ሰባት ዝምንጭቱን ነበሩ።
ሓደ እዋን ክረምቲ ምስ ቀረበ፡ እቲ ሓረስታይ ብብርቱዕ ሓመመን ይሕሎ ነበረን። ብዛዕባ ማሕረሱ ድማ ሰሃሮን ጭንቐትን ኣተዎ። እቲ ምኽንያት እቶም ደቁ ማሕረስ ዘይፈትዉ ስለ ዝነበሩ እዩ። ስለዚ ብልቡ ጠቓሚ ትምህርቲ ከቕስሞም ሓለነ። ሓደ ምሸት ንዅሎም ጸዊዑ፡ ብድኹም ድምጺ ከምዚ በሎም፦ “ስምዑ እዞም ደቀይ፡ ርኢኹም ኣለኹም ኣነ ኣቦኹም ኣዝየ ሓሚመ ሎሚዶ ጽባሕ እብል ኣለኹ፤ ንስኻትኩም ድማ ኣይነኣስኩምን።
ከም ዘይትሓርሱን ዘይትምሕሱን እፈልጥ። ይዅን እምበር ብድሕረይ ዋላ ሓደ እኳ ኣመትኩም ዝገብር የልቦን። ዝዀነ ሰብ ቍሊሕ ዝብለኩምን ዝግደሰልኩምን ከም ዘየልቦ ክትፈልጡ ኣለኩም። እዚ ተገንዚበ እምበኣር፡ በሉ ኵሉ እቲ ንመነባብሮኹም ክኸውን ኢለ ዝዓቕዕርኩዎ ወርቀይን ንብረተይን ኣብቲ ግራት ኢኹም እትረኽብዎ። ስለዚ ኣይትሕመቑ! ሰብኡት ኵኑ! ገጥ በሉ ኢኹም።” ገና እናትዛረበ ከሎ፡ ወዮም ቦኽሪ ወዱ ኣመንገዎ እሞ፡ “ኣቦየ ኣበይናይ ሸነኽ እቲ ግራት እዩ ዘሎ እዚ ትብለና ዘለኻ ንብረት፧” በሎ። እቲ ኣቦ ወዱ ክሳዕ ክንደይ ከም ዝዓንዘረ ተረዲኡ ኣጽቐጠ። ክምልሸሉ ድማ ኣይፈተወን።
እቶም ደቁ ንገለ ደቓይቕ ምስ ኣቦኦም ጸኒሖም ወጹ። ብድሕርዚ ኣቦኦም በቲ ዝሓደሮ ሕማም ዓረፈ። ወዮም እቶም ኣሕዋት ወርቂ ኣቦኦም ክረኽቡ ኢሎም ናብቲ ግራት ከዱን ብዘሎ ዓቕሞም ዘለዎም መሳርሒታት ከም እኒ ኣፍራዛ፡ ዛባ ገሮም ንወዮም ግራት ኣብኦም ኵዕት ኣበልዋን። እዚ ኰይኑ ግን ህጣም ወርቂ ጠፍአ። ወርቂ ተበልካስ ወይከ።
ሓኾት ኢሎም ዝዀነ ንብረት ኣይረኸቡን። ሽዑ እቲ ቦኽሪ ገዛ ኵላ እታ ዝተዃዕተት ግራት ድሕሪ ምርኣይ፡ ንዓኣ ንምዅዓት ከመይ ርሃጾም ከም ዘፍሰሱ ኣብ ግምት ብምእታው፡ ነቶም ሓቢሮም ዝሰርሑ ኣሕዋቱ፡ ከምዚ በሎም፦ “ነዛ ግራት ኣቦና ኩዒትና ወርቂ ወይ ዝዀነ ንብረት ካብ ዘይረኸብና፡ በሉ እዚ ኩሉ ኵዕትናያ ከነብቅዕሲ፡ ረኣዩ እሞ ከይዘራእና እንተ ገደፍናያሲ ሃየንታዶ ኣይኰነን፧ ተዘይዘሪእናያስ ዓገብዶ ኣይኰነን፧ ኣሕዋት፡ በሉ እኽሊ ንዝርኣያ እምበር፡” በሎም። ኣሕዋቱ ዘረባኡ ድሕሪ ምስማዕ፡ “እማንካ!” ኢሎም ነፍሲ ወከፎም ኣብ ምዝራው ኣዝርእቲ ተጸምዱ። እቲ ግራት ብግቡእ ተዃዒቱ ስለ ዝነበረ፡ ወዮም ኣእካል ብጽቡቕ ዓበዩ፤ ሕርሻኦም ድማ ስቡሕ ፍርያት ሃበ። ሽዑ እቶም ኣሕዋት ነቲ እቶት ኣብ ዕዳጋ ኣውሪዶም ብብዙሕ ወርቂ ተሻየጥዎ። ኣብ መወዳእታ እቲ ኣቦኦም ዝበሎም ሕቡእ ወርቅን ንብረትን ንሱ ምዃኑ ኣስተብሃሉ።
ሳሙኤል ገብረብርሃን
ጋዜጣ ሓዳስ ኤርትራ 19 ሓምለ 2015


text:
ቻንስለር ጀርመን ኣንጌላ መርኬል: ጀርመን ንስደተኛታት ማዕፁኣ ምኽፋታ ጠጠው ክተብል ንዝቐረበ ፃውዒት ብትሪ ነፂገንኦ።ንሰን ነዚ ዝገለፃ ኣብ ውሽጢ ሓደ ሰሙን ኣብታ ሃገር ብዙሓት መጥቓዕትታት ምፍፃሞም ስዒቡ እዩ።
መርኬል ሎማዕንቲ ሓሙስ ከምዝበልኦ እቶም ኣጥቓዕቲ ማሕበራዊ መንነታትናን ንሰባት ናይ ምቕባልን ምሕጋዝ ባህልናን ንምፍትታን እዮም ዝደልዩና ዘለው፤ነዚ ብፅኑዕ ንነፅጎ ኢለን።
ኣብ ቀረባ ኣብ ጀርመን ዝተፈፀሙ ኣርባዕተ መጥቓዕትታት ዘሰንብድ፣ዘሕምምን ዘሕዝንን እዩ ክብላ ብምፅዋዕ ይኹን እምበር እቲ ጉዳይ ካብ ናይ ሰበስልጣን ቁፅፅር ወፃኢ ኮይኑ’ሎ ማለት ግን ኣይኮነን ኢለን።
ካብ 18 ሓምለ 2016 ጀሚሩ ኣብ ጀርመን ብዝተፈፀሙ መጥቓዕትታት ኣርባዕተ ኣጥቓዕቲ ሓዊሱ 15 ሰባት ሞይቶም ዓሰርተታት ድማ ቖሲሎም ኣለው።
ነቲ መጥቓዕቲ ካብ ዝፈፀሙ ኣርባዕተ እቶም ሰለስተ ሓተቲ ዕቑባ እንትኾኑ ዳዕሽ ክልቲኦም መጥቓዕትታት ኣነ እየ ፈፃሚኡ ክብል ሓላፍነት ወሲዱ’ሎ።


text:
ኣብ ኣመሪካ ዝርከቡ ሓደ ዲፕሎማት ደቡብ ሱዳን: መንግስቶም ፓስፖርት ናይ ሓሙሽተ ሰበ-ስልጣን ደቡብ ሱዳን ነበር ምስራዙ ኣፍሊጦም።
እዚ ዝኸውን ዘሎ እቶም ሓሙሽተ ሰበ ስልጣን ደቡብ ሱዳን ነበር ኣመሪካ ንደቡብ ሱዳን ክትርከባ ጎስጓስ ብምክያዶም ምዃኑ እቶም ኣብ ኣመሪካ ዝርከቡ ዲፕሎማት ደቡብ ሱዳን ብተወሳኺ ሓቢሮም።
ብዘይካዚ እቶም ሰበ ስልጣን መንግስቲ ነበር ኣብታ ሃገር ንዘሎ ህውከት ከብቅዕ ናይቲ ከባብያዊ ዓቃብ ሰላም ሰራዊት ኣብ ደቡብ ሱዳን ክዋፈር ንዝቐረበ ሓሳብ ደገፎም ከምዝገለጹ ተጠቒሱ።
ኣብ ኣመሪካ ኣብ ዝርከብ ኤምባሲ ደቡብ ሱዳን ንጉዳያት ዲያስፖራ ዝተሓባብሩ ኣምባሳደር ጎርደን ቡዋይ " ውድብ ሕቡራት ሃገራት ንደቡብ ሱዳን ክርከባ ኣለዎ" ኢሉ ዝጽውዕ ዝኾነ ደቡብ ሱዳናዊ "ክሕደት ኣብ ልዕሊ ሃገሩ ይፍጽም ከምዘሎ ክፍለጥ ክኽእል ኣለዎ" ድማ ኢሎም።
ብኻልእ ወገን: ኣብ ዝሓለፈ ወርሒ ኣብ ዋና ከተማ ጁባ ደቡብ ሱዳን ቶኽሲ ካብ ዝልዓል ቅድሚ ሎሚ ተራእዩ ብዘይፈልጥ ደቡብ ሱዳናዊያን ናብ ኡጋንዳ ይውሕዙ ስለዘለው ትካላት ሰብኣዊ ረድኤት ተወሳኺ ሓገዝ ከምዘድሊ ይውዑ ኣለው።
ኣብ ዝሓለፈ ወርሒ ኣስታት 70 ሽሕ ደቡብ ሱዳናዊያን ናብ ኡጋንዳ ዝኣተው እንትኾኑ መብዛሕቲኦም ብሕፅረት ኣመጋግባ ዝተጠቕዑን ሕክምና ዘድልዮምን እዮም።
ኡጋንዳ ካብ ዴሞክራቲክ ሪፓብሊክ ኮንጎን ደቡብ ሱዳንን ዝመፁ ልዕሊ ፍርቂ ሚሊዮን ስደተኛታት ኣዒቑባ ትርከብ።


text:
ዳይሬክተር ዓለምለኸ ውድብ ጥዕና ኮይኖም ዝወዳደሩ ዘለው ዶ/ር ዴቪድ ናባሮ ኣብ ምጥፋእ ዝርኸቡ ክልተ ሕማማት፡ ፖልዮን ጊኒ ዎርም( guinea worm) ዝተባህለ ማይ ወለድ ሕማም ክጠፍእ ከምዝስርሑ ኣብ ድምጺ ኣሜሪካ ዑደት ኣብ ዘኻይድሉ እዋን ገሊጾም።
ንሶም ብተወሳኺ ኣብቲ ግንቦት 23,2017 ዓ.ም ዝኻየድ ምርጫ: ዳይሬክተር ዓለምለኸ ውድብ ጥዕና ኮይኖም እንተተመሪጾም ኣብ ምጥፋእ ሕማም ዓሶ ክሰርሑ ከምዝደልዩ’ውን ሓቢሮም ኣለው። ዳይሬክተር ዓለምለኸ ውድብ ጥዕና ዝኸውን ውልቀሰብ ንምምራጽ ምርጫ ኽኻየድ እዚ ናይ መጀመርያ እዩ።
ዓለምለኸ ውድብ ጥዕና ንሕማም ፖልዮ ካብ ዓለም ንምጥፋእ ንዝሓለፉ 30 ዓመታት ክሰርሕ ጸኒሑ’ዩ፡ ዶ/ር ዴቪድ ናባሮው ድማ ንሶም ዳይሬክተር እቲ ውድብ ኮይኖም እንተተመሪጾም ነቲ ሕማም ምሉእ ንምሉእ ከምዘጥፍኡ ይገልጹ።
“ክሳብ እቲ ናይ መወዳእታ ዝሓመመ ሰብ ምትራፉ ነረጋግጽን ንኹሉ ሰብ ካብቲ ሕማም ምኽልኻል ክሳብ ዝኸአል ክንጥቀቕን ልዑል ትኹረት ክንህብ ይግባእ።”
ንሶም ብተወሳኺ ነቲ ንልዕሊ ፍርቂ ህዝቢ ዓለም ዘስግእ ሕማም ዓሶ ንምጥፋእ ልዑል ገስጋስ ከምዘድልይ ይሕብሩ።
ብርግጽ ኣብ ዝሓለፈ ቁሩብ ዓመታት ኣብ ምቁጽጻር ሕማም ዓሶ ጽቡቕ ምዕባለ ከምዝተመዝገበ ይኹን ደአ እምበር ገና ብዙሕ ዝስራሕ ከምዝተረፈ ይፍለጥ። ኣብ ዝሓለፈ ዓመት ጥራይ ቆልዑትን ህጻናትን ዝርኸብዎም ልዕሊ ፍርቂ ሚልዮን ሰባት ብሕማም ዓሶ ከምዝሞቱ እንተኾነ ሕማም ዓሶ ክሓውን ኽትኸላኸሎ ትክእል ሕማም ምኳኑ ይገልጹ።
ዶ/ር ዴቪድ ነባሮው ዝበዝሓ ጊዜ ኣብ ሞያ ዓለምለኸ ህዝባዊ ጥዕናን ኣብ ሃገሮም ብሪጣንያን ዘገልገሉ ኮይኖም ኣብ እዋን ምርኣይ ሕማም ኢቦላ አካል ፍሉይ ልዑኽ ሕቡራት ሃገራት ኮይኖም ዝሰርሑ ኣብ ነሓሰ 2014 ዓ.ም ናብ ሰራልዮን ዝበጽሑን እዮም።
“ማሕበረሰብ ዓለም ከም ሓደ አካል ኣብ እዋን ምርኣይ ተላጋቢ ሕማም ኮነ ስግኣት ጥዕና ቅልጡፍ ግብረ መልሲ ክህብ ይደልይ ምክንያቱ እዚ ማለት እቲ ጸገም ካብ ቁጽጽር ወጻኢ ኣይኽከውንን ማለት እዩ።”
ዶ/ር ናባሮ ኣብ 1999 ዓ.ም ንዓለምለኸ ውድብ ጥዕና ዝተጸንበሩ ኽኮኑ ኸለው ካብ ሽዑ ጀሚሮም ምስቲ ውድብን ሕቡራት ሃገራትን ክሰርሑ ጸኒሖም’ዮም።
ኣብዚ ሕጂ እዋን ድማ ግንቦት 23,2017 ዓ.ም ኣብ ጀነቫ ዝኻየድ ምርጫ ዳይሬክተር እቲ ውድብ ኮይኖም ክዕወቱ ተስፋ ይገብሩ።


text:
ወሃቢ ቓል-መንግስቲ ኢትዮጵያ ግን፡ ግንባር ሓርነት ኦጋደን ዝብሎ ዘሎ ምህዞ`ዩ፡ መጥቃዕቲ ከይፈጸመ ኸሎ`ዩ ተሃሪሙ ይብል
ኣብ ግንባር ሓርነት ኦጋዴን ምኽትል ሓላፊ ጉዳያት ወጻኢ ሓሰን ዓብዱላሂ፡ ንኸተማ ገላልሾ ኣብ ዝተቖጻጸርናሉ እዋን፡ ብዙሓት ወተሃደራት መንግስቲ ቐቲልና ዝተረፉ ናብ ባብሌ ሃዲሞም፡ ብርክት ዝበለ ኣጽዋራትን ናይ ሬድዮ መራኸብታትን ማሪኽና ኣለና ኢሎም።
ወሃቢ-ቓል መንግስቲ ኢትዮጵያ ሽመልስ ከማል፡ ኣብ ዝሃብዎ መላሽ “ትማሊ ኣብ ከባቢ ኸተማ ገላልሾ፡ ኣብ ወረዳ ፊቕ ፡ዕጡቕ ጉጅለ ONLF መጥቃዕቲ ክፍኑ ኣብ ዝቀራረበሉ ዝነበረ እዋን፡ ብኸባቢያዊ ምልሻን ፍሉይ ሓይሊ ፖሊስን ተጠቒዑ`ዩ” ኢሎም።
በዓል ስልጣን ONLF ፡ “ተሰዊሮም ዝነበሩ 2ተ ሰራሕተኛታት ፕሮግራም መግቢ ዓለም ካብ መንጎ`ቶም በቲ መጥቃዕቲ ሓራ ዘውጻእናዮም እሱራት ኮይኖም ጸኒሖም” ኢሎም። ወሃቢ-ቓል መንግስቲ ኣቶ ሽመልስ ከማል ነዚ ምህዞ`ዩ ክብልዎ ኸለዉ፡ ኣቶ ሓሰን ዓብዱላሂ ድማ፡ ገለላተኛ ወገን ከጻርዮ ይኽእል`ዩ ኢሎም ኣለዉ።
ምሉእ መደብ ንምስማዕ ኣብ`ዚ ምልክት ድምጺ ጠውቑ፡


text:
ፕረዚደንት ኢሳይያስ ኣፈወርቂ ምስ ዋና ጸሓፊ ውድብ ሕቡራት ሃገራት ተራኺቡ ዘትዩ።
ፕረዚደንት ኢሳይያስ ኣፈወርቂ ትማሊ 8 ሓምለ ምሸት ኣብ ከተማ ጁባ ምስ ዋና ጸሓፊ ውድብ ሕቡራት ሃገራት ባን ኪ ሙን ብምርኻብ፣ ኣብ ክልቲኣዊ ዝምድናን ሓባራዊ ኣገዳስነት ዘለዎም ጉዳያትን ዘትዮም።
ኣብቲ ናይ ምርድዳእ መንፈስ ዝዓሰሎ ርክብ ፕረዚደንት ኢሳይያስ፣ ኣብ ዞባ ቀርኒ ኣፍሪቃ ምዕባለን ምትሕግጋዝን ንኽረጋገጽ ምስፋን ሰላምን ምርግጋእን መሰረታዊ ስለዝኾነ፣ ኤርትራ ከተካይዶ ዝጸንሐት ጻዕርን ትጻወቶ ዝጸንሐት ምቑሉል ተራን ክትቅጽሎ ምዃና ብምሕባር፣ ውድብ ሕቡራት ሃገራት’ውን ኣብዚ መዳይ’ዚ እወታዊ ተራኡ ክጻወት ጸዊዑ።
ፕረዚደንት ኢስይያስ ኣስዒቡ፣ ኤርትራ ንሰላምን ምርግጋእን ዞባ ቀርኒ ኣፍሪቃ ብሓፈሻ ንሰላምን ምርግጋእን ሱዳን ድማ ብፍላይ ክትገብሮ ዝጸንሐት ኣበርክቶን ሃናጺ ጽምዶን ንረብሓኣ’ውን ስለዝኾነ ከምእትቕጽሎ ንዋና ጻሓፊ ውድብ ሕቡራት ሃገራት ኣረጋጊጹሉ።
ኣብ ወርሒ ታሕሳስ 2009 ኣብ ልዕሊ ኤርትራ ዝሓለፈ ውሳነ እገዳ፣ ዘይሕጋውን ዘይፍትሓውን ስለዝኾነ ክለዓል ዝጸውዐ ፕረዚደንት ኢሳይያስ፣ ልኡኽ ኤርትራ ናብ ባይቶ ጸጥታ ውድብ ሕቡራት ሃገራት ብምኻድ ርእይቶኡ ከስምዕን፣ ነቲ ዓማጺ ብይንን ከሸንቱን ክብድህን ዕድል ክወሃቦ ብምዝኽኻር፣ “ንሕናን ከሰስትናን ገጽ ንገጽ እንራኸበሉ መድረኽን ባይታን ክፍጠር ይግባእ” ክብል ኣስሚሩሉ።
ፕረዚደንት ኢሳይያስ ኣፈወርቂ ኣብ መወዳእታ፣ ዋና ጸሓፊ ውድብ ሕቡራት ሃገራት ሚስተር ባን ኪ ሙን ነቲ ክውንነት ብቐረባ ንምፍላጥ ናብ ኤርትራ ክበጽሕ ዕድመ ኣቕሪቡ። ብወገኑ ድማ ብዛዕባቲ ጉዳይ ብሰፊሑ ንምዝርራብ ናብ ውድብ ሕቡራት ሃገራት ክጉዓዝ ዘለዎ ድሉውነት ገሊጹ።
ዋና ጸሓፊ ውድብ ሕቡራት ሃገራት ብወገኑ፣ ንተራ ኤርትራ ኣብ ዞባ ቀርኒ ኣፍሪቃ ብሓፈሻ፣ ኣብ ጉዳይ ሱዳን ድማ ብፍላይ ከምኡ’ውን ንፍሉያት ልኡኻቱ ኣብዚ ዝተጠቐሰ ጉዳያት ንዝገበርቶ ምትሕግጋዝ ብምምስጋን ፣ ኤርትራ ንሰላምን ምርግጋእን ዞባ ቀርኒ ኣፍሪቃ ክትጽወቶ ንዝጸንሐት ተራ ከተዕዝዝን ሽርክንኣ ምስ ውድብ ሕቡራት ሃገራት ከተሐይልን ኣገዳስነቱ ዕዙዝ ከምዝኾነ ኣብሪሁ።
ዋና ጸሓፊ ውድብ ሕቡራት ሃገራት ሚስተር ባን ኪ ሙን ኣብ መወዳእታ፣ ምስ ፕረዚደንት ኢሳይያስ ኣፈወርቂ ዝገበሮ ርክብ፣ ንምድንፋዕ ሽርክነታዊ ምትሕግጋዝ ኤርትራን ውድብ ሕቡራት ሃገራትን ኣገዳሲ ምዃኑ ጠቒሱ፣ ኣብ ኤርትራ ዑደት ንኽገብር ብፕረዚደንት ኢሳይያስ ንዝቐረበሉ ዕድመ ከምእተቐበሎ ኣረጋጊጹ።
***** ኣ.ዜ.ኤ *****


text:
ኣብታ ዞባ ልዕሊ 780 ሄክታር መሬት ንኢንቨስትመንት ተፀኒዑ…
መቐለ መስከረም 02/2010(ድወት) ኣብ ዞባ ደቡብ ትግራይ ኣብ 2010ዓ.ም በጀት ንልምዓት ኢንቨስትመንት ሕርሻ ዝውዕል ልዕሊ 780 ሄክታር መሬት ተፀኒዑ ከምዘሎ ዴስክ ሓለዋ ከባቢን ምምሕዳርን ኣጠቓቕማን መሬት እቲ ዞባ ኣፍሊጡ።
ኣብቲ ዴስክ ክኢላ ምሕደራ ልምዓት ኢንቨስትመንት ሕርሻ ኣይተ ንጉሰ መረሳ ከምዝሓበርዎ እቲ ንልምዓት ኢንቨስትመንት ሕርሻ ክውዕል ተነፂሩ ዘሎ ልዕሊ 780 ሄክታር መሬት ኣብ ዘመናዊ ልምዓት መስኖ ሃፍቲ እንስሳን ንህብን ኻልኦትን ክዋፈሩ ንዝደልዩ 29 ሰብ ሃፍቲ ክሰጋገር እዩ።
ከምኡ’ውን ኣብቲ ዞባ ኣብ ዓውደ ልምዓት ኢንቨስትመንት መስኖ ሃፍቲ እንስሳ ልምዓት ንህብን ኻልኦትን እናተሳተፉ ዝርከቡ ልዕሊ ሓደ ሚኢቲ ሰብ ሃፍቲ ዝተጠናኸረ ደገፍ ክግረበሎም ምዃኑ ዝሓበሩ እቶም ክኢላ ንልዕሊ 6ሽሕ ወገናት ቐዋምን ግዝያውን ሓዱሽ ዕድል ስራሕ ክፍጠር ትፅቢት ከምዝግበር ድማ ኣረዲኦም።
ኣብቲ ዞባ ልዕሊ 2.1ቢልዮን ቅርሺ ርእሰ ማል ዘመዝገቡ ሓሙሽተ ደቂ ኣንስትዮ ዝርከበኦም ልዕሊ ሓደ ሚኢቲ ሰብ ሃፍቲ ኣብ ዓብይ ኢንቨስትመንት ሕርሻ ብምስታፍ ተረባሕቲ ይኾኑ ከምዘለዉ ድማ ንምፍላጥ ተኻኢሉ።


text:
ብምዕራባውያን ዝዝወር ምርጫታት ማሕበራዊ ለውጢ ከምጽእ ኣይከኣለን ይብሉ ተንተንቲ
ከም ኣብ 2011 ዓ.ም ዝነብሮ ኣብ 2012 ዓ.ም 'ውን ኣብ ትሕቲ ሳህራ አፍሪቃ፣ ተመዲቡ ዘሎ ፕራዚደንታዊ ምርጫታት ጋና ሴኔጋል ኬንያ ማሊን ማደጋስካርን ሴራልዮን ምናልባት'ውን ዝምባብዌ ሓዊሱ ብዙሓት ምርጫታት ክካየድ'ዩ። ብነዳዲ ዘይቲ ዝሃፍተመት አንጎላ'ዉን መራሒ ዝተዓወተ ፓርቲ ፕረዚደንት ዝኾነሉ ምርጫ ፓርላማ ንምክያድ ትሰርሕ'ላ።
ብዙሓት አማራፂታትን ፓርታትን ሃልዮም ክትመርፅ ምኽአል ንባዕሉ ፅቡቅ ነገር'ዩ፣ዝበሉ መስራቲ ዲሬክተር'ቲ ኣብ ቤኒን ዝመደብሩ ኢንስቲትዩት ምርምር ፖሎቲካ ኢኮኖሚ ሎናርድ ዋንትቸኮን እንተኾነ ማሕበራዊ ለውጢ ንምምፅእ አይመርሕን ዘሎ ኢሎም።
እዞም ምርጫታት ንመረፅቲ ብዙሕ ዝህብዎም ረብሓታት ከም ዘየለ'ዮም ተንተንቲ ዝአምኑ።
ምሉእ ትሕዝትኡ ንምስማዕ ናብ ምልክት ድምፂ ብምኻድ ጠውቁ


text:
ኤርትራ ንሓድሽ መንግስቲ ሱማሊያ ብወግዒ ብምድጋፍ ምስ እስላማዊያን ኣኽረርቲ ጉጅለታት ድማ ርክባታ ብምቕፃል ኣብ ጉዳይ ሱማሊያ ድርብ መርገፂ ሒዛ’ላ ክብል ፀብፃብ ሕቡራት መንግስታት ኸሲሱ።እቲ ሪፖርት ካብ ኣባላት ቤት ምኽሪ ፀጥታ ሕቡራት መንግስታት ተሪር ነቐፌታ ቐሪቡዎ’ሎ።
ኤርትራ ንናይ ሱማሊያ ምርግጋእ ትጎድእ’ላ ይብል ብናይ ቤት ምኽሪ ፀጥታ ሕቡራት መንግስታት ኮሚቴ ተቖፃፃሪ ማዕቐባት ዝቐረበ ሪፖርት።እታ ዕፅውቲ ናይ ቀርኒ ኣፍሪካ ሃገር ኣብ ሱማሊያ ምስ ኣበጋዛትን/ዎርሎርድስ/ መራሕቲ ኣኽራሪ ጉጅለ ኣል-ሸባብን ሓዊሱ ምስ ረበሽቲ ጥቡቕ ርክብ ኣለዋ ክብል እቲ ናይ ክኢላትታ ጉጅለ ኸሲሱ።
እቲ ሪፓርት ንኣባላት ቤት ምኽሪ ፀጥታ ኣብ ዝቐረበሉ እዋን ኣብ ኢንተርኔት እውን ተለጢፉ ነይሩ።እንተኾነ ቀዋሚት ኣባል እቲ ቤት ምኽሪ ዝኾነት ሩስያ ንናይቲ ሪፖርት መደምደብታ ብወግዒ ተቓዊማቶ’ላ።እቲ ዓመታዊ ስነድ ንኸውይሕተም ገይራቶ’ላ።
ኣብ ሕቡራት መንግስታት ናይ ዩናይትድ ስቴትስ ምኽትል ኣምባሳደር ጀፍሪ ዲ ላውረንቲስ 15 ኣባላት ዝሓቖፈ ቤት ምኽሪ ፀጥታ እቲ ተቖፃፃሪ ኮሚቴ ብዝጠቐሶም ብገሊኦም ነጥብታት ኣዝዩ ተሻቒሉ’ሎ ምባሎም ኣገልግሎት ዜና ሮይተርስ ጠቒሱዎም።ኤርትራ ኣብቲ ዞባ ኣወንታዊ ጊደ ንኽትፃወት’ውን ፀዊዖም፤ዲ ላውረንቲስ።
ኣብ ሕቡራት መንግስታት ኣምባሳደር ኤርትራ ኣርኣያ ደስታ ብቴሌፎን ኣብዝሃብዎ ቃለ መጠይቕ ነቲ ሪፖርት ትርጉም ኣልቦ ኢሎምዎ ኣለው።መንግስቶም ንኣል-ሸባብ ወይ ኣንፃር ሓድሽ መንግስቲ ሱማሊያ ንዝዋጋእ ንዝኾነ ይኹን መራሕ ዓሌት ደጊፉ ኣይፈልጥን ኢሎም።’’ፌደራላዊ መንግስቲ ሱማሊያ ሰላምን ምርግጋእን ንኸስፍን ንደልዮ ኢና፤ኮላይ ሓድነታ።’’ መርገፂ መንግስቶም እዚ ስለዝኾነ ምስቲ መንግስቲ ንተሓባበር ኣለና፤ኢና ዘለና።ምስ ኣበጋዛት ንምርኻብ እውን ኣየድልየናን ኢሎም።
እቲ ናብ 500 ገፅ ዝፅጋዕ ሪፖርት ዝርዝር ጉዳያት ሒዙ’ሎ።’’ብምኽንያ ናይ ኤርትራ ዓለምለኸ ተነፅሎ ኣብ ውሽጢ እቲ መንግስቲ ዘይትሓጎሱ ምስ ምህላዎ ኣብ ሓድነት መሪሕነት ኤርትራ ምንቕቓዕ ኣሎ፣ብሃበ ተረኽበ ኣሽሓት ምእሳሮን ኣትሓሕዛ ካብ ዕደና ዝርከብ ሚሊዮናት ዶላር ግልፂ ዘይምዃኑን’’ ዝበሎም ዝሓዘ እዩ።
እቲ ጉጅለ ተቖፃፃሪ ማዕበል ስደት ኤርትራዊያን መናእሰይ የጋጥም ኣብዘለሉ እዋን ምንስቴር ሓበሬታ እታ ሃገር ሓዊሱ ኣብ ዝልዓለ ደረጃ ስልጣን ዝነበሩ እውን ምኽድዖም ይጠቅስ።
እቲ ጉጅለ ድርብ ረብሓ ዘለዎም ናውትታት ካብ ቻይና ናብ ኤርትራ ምእታዎም ዘረጋግፅ መርትዖ ረኺበ ኣለኹ እውን ኢሉ’ሎ።
ሩሲያ እቲ ሪፖርት ተቐባነት ንኸይህልዎ ምቀዋማ ዕግበቶም ገሊፆም ኣምባሳደር ኣርኣያ ደስታ።ናይቲ ኮሚቴ ስራሕ ጎደሎ ከምዘለዎ ብዙሓት ኣባላት እቲ ቤት ምኽሪ ከምዝተሰማምዑ’ውን ይገልፁ። ብሪታኒያ ሓዊሱ ምስቲ ሪፖርት ዘይሰማምዑ ብርክት ዝበሉ ኣባልት ቤት ምኽሪ ፀጥታ ኣለው ኢሎም።
እቲ ቤት ምኽሪ ነቲ ሪፖርት ኣብ ምስናድ ዝተጠቐምሉ ኣገባብን ናይ ድሕሪት ምኽንያት እቶም ፀሓፍትን ክምርምሮ ፀዊዖም ኣምባሳደር ደስታ።
መንግስቲ ኤርትራ ንኣል-ሸባብ ኣይድግፍን ክብል ብተደጋጋሚ ይነፅጎ።ነቲ ዓለምለኸ ድገፍ ዝነበሮ ዝሓለፈ መሰጋገሪ መንግስቲ ሞቓድሾ ምርግጋእ ንኸይህልዎ ብድሕሪት ትሰርሕ ነይራ ንዝብሉ ኽስታት እውን ይነፅጎ መንግስቲ ኤርትራ።
ኣብ 2009 ኣ/ፈ ኣብ ልዕሊኣ ዝተነበሩ ማዕቐባት ኣብ ሓሶት ዝተመስረቱ ስለዝኾኑ እቶም መቕፃዕትታት ክልዓሉ ኣልዎም ብምባል ክትሓትት ፀኒሓ’ላ።


text:
ገሊኦም ኣድመፅቲ ንዓሰርተታት ዓመታት ክካየዱ ካብዝፀንሑ ምርጫታት ብዝተፈለየ ድምፆም ንኽስማዕ ዘለዎም ተስፋ ዝለዓለ እዩ።
ግብፃዊያን ኣብታ ሃገር መንግስታዊ ለውጢ ካብዝግበር ንድሓር ፈለማይ ኣብ ዝኾነ ፓርላመንታዊ ምርጫ ድምፆም ንምሃብ ንሰዓታት ሪጋ ሒዞም ከምዝወዓሉ ተፈሊጡ።ቀረብ ናውቲ ትሑት እንተነበረ’ውን ኣድመፅቲ ድምፆም ንኽስማዕ ዝደልዩ ይመስሉ።
ኣብ ካይሮ ኣብዝርከብ መውሃቢ ድምፂ ከድምፅ ብዝመፀ ነዊሕ ሪጋ ህዝቢ ተመሊኡ ይርአ።ገሊኦም ኣድመፅቲ ንዓሰርተታት ዓመታት ክካየዱ ካብዝፀንሑ ምርጫታት ብዝተፈለየ ድምፆም ንኽስማዕ ዘለዎም ተስፋ ዝለዓለ እዩ።
ተምሃሪት ፋራህ ጨጉራ ከይሸፈነት ኣብ መንጎ ጨጉረን ዝተሸፈና ደቂ ኣንስትዮ ንኹሎም ግብፃዊያን ሰናይ መፃኢ ግዜ ንክኾነሎም ንምርግጋፅ ድምፃ ንምሃብ ከምዝመፀት ትዛረብ።ንሳ ከምፍቓድ ፈጣሪ ኮይኑ ድምፀይ ብርግፀኝነት ክስማዕ እዩ ትብል።እቲ ምሃብ ድምፂ ኣብ መብዛሕቲኡ ካይሮ ሰላማዊ እዩ ነይሩ።
ናይቲ ንኽልተ ተኸታተልቲ ማዕልታት ዝወሃብ ድምፂ እቲ ፈላማይ ድምፂ ክካየደላ ዝወዓለ ኣብ ኣለግዛንደሪያ እውን መረፅቲ ከድምፁ ውዕሊሎም ኣለው።ወሃቢ ቃል ፓርቲ ነፃነትን ፍትሕን እስላማዊ ሕውነት ንቪኦኤ ኣብዝሃብዎ ቃል ሰራዊት ግብፂ ኣብ ድምፂ መውሀቢ ከባቢታ ኩነታት ፀጥታ ኣብ ምርግጋእ ዘደንቕ እዩ ዝብለዎ ምትሕብባር እናገበሩ ምዃኖም ተዛሪቦም።
ፓርቲ ነፃነትን ፍትሕን ከምኡ’ውን እቲ ኣኽራሪ ዝኾነ ሳላፊስ ኣል-ኑር ዝተባሃለ ኣኽራሪ ፓርቲ ክልቲኦም እስላማዊያን ኣብዚ ምርጫ እዚ ፅቡቕ ድምፂ ንምርካብ ተስፋ ይገብሩ።
ማርዋ ሞሓመድ ድምፃ ንሳላፊስ ንምሃብ ኣብ ካይሮ ኣብዝርከብ መውሀቢ ድምፂ ትርከብ። ማርዋ እቲ ፓርቲ ንዕኣ ከምዝውክላ ትዛረብ።መፃኢ ድልየተይ ዘማልእ እዩ ትብል ብምቕፃል።
ካሊእቲ ናይ ስኒ ሓኪም ዝኾነት መደመፂት ድማ ንመብዛሕቲኡ ዝውክል መንግስቲ ንኽህሊ ተስፋ ትገብር።እታ ሜሪየም ዝተብሃለት ወሃቢት ድምፂ እዚ ህዝባዊ ተሳትፎ ንክቕፅል ተስፋ ትገብር።ንሳ ከምዚ ትብል ‘’ ከመይ ከምዝኸይድ ርግፀኛ ኣይኮንኩን።ደቅና ዝበለፀት ግብፂ ንኽሪኡ፡ብዙሕ ምንቅስቓስ ዝገብሩ ሰባት ዝርከቡሉ ሕብረተሰብን ከምቲ ቅድሚ ሕዚ ዝነበረ ከይኮነስ ብዙሕ ዝተምሃረ ማሕበርሰብን ንኽህሊ እዩ ናተይ ሕልሚ።’’ትብል።
እቲ ፈላማይ ዙር ምሃብ ድምፂ ፅባሕ ሰሉስ ክዛዘም እዩ።ድሕሪ ክልተ ሰሙን ዳግማይ ምርጫ ንኽግበር ተወሲኑ’ሎ።ካልኦት ክፍለግዝኣታት እታ ሃገር ዝቕፅል ወርሒ ድምፂ ምሃብ ክጅምሩ እዮም።


text:
መንግስቲ ኢትዮጵያ መጻኢ ዕድል’ታ ሃገር ኣብ ኢዱ’ዩ ዘሎ ክብሉ ናይ ሕቡራት ሃገራት ኮሚሽን ሰብአዊ መሰላት ላዕለዋይ ኮሚሽነር ዛይድ ራዓድ አል ሁሴን አገንዚቦም።
ኢትዮጵያ ብመዳይ ምኽባር ሰብአዊ መሰላት ሓዲሽ ገስጋስ ክትጅምር እንተኺኢላ ብህዝባ ከምትታአማመን እንተርእያን ንኹሉ ዝረብሕ ድልዱልን ሓድነቱ ዝሰጠመነ ማህበረሰብ ክትፈጥር ትኽእል’ያ ክብሉ’ውን መኺሮም።
“እዚ እንተዘይኮይኑ ዕንቅፍቅፍ ትብል እንተኾይና ግን” ኢሎም እቶም ኮሚሽነር “ንልምዓት ኾነ ነቲ ህዝቢ አሉታዊ ሳዕቤን ክፈጥሩ ይኽእሉ’ዮም” ክብሉ አዘኻኪሮም።
እቶም ኮሚሽነር መንግስቲ ብፍርሂ ዝአሰሮም ዝተፈርዱን ዝበልዎም ሓያለ እሱራት ክፍትሑ’ውን ሓቲቶም።
ላዕለዋይ ኮሚሽነር ሰብአዊ መሰላት ሕቡራት ሃገራት ዛይድ ራዓድ ኣል ሁሴን ትማሊ አማስይኡ ኣብ አዲስ አበባ ማእከል መአኸቢ አዳራሽ ሕቡራት ሃገራት ኣብ ዝጸውዕዎ ጋዜጣዊ መግለጺ ኣብ ኢትዮጵያ ንዘሎ አተሓሕዛ ሰብኣዊ መሰላት ገምጊሞም ኣለው።


text:
እግዚኣብሔር ኣምላኽ፡ ኣምላኽ ኣብርሃም ይስሓቅ ኣምላኽ ያእቆብ ተባሂሉ ተሰምዩ ኣሎ። እዚ ኸኣ ኣምላኽ ህያዋን ማለቱ እዩ። እግዚኣብሔር ብሰብ እንክጽዋዕ ኣዝዩ ዘገርምን ኣዝዩ ዓሚቕን እዩ። ብፍላይ እኻ ድኣ ታሪኽ ናይ ሰብ ምስ እንርድኦ፡ እግዚኣብሔር ንሰብ ክሳብ ክደይ ከም ዝመጎሶን ከም ዘፍቀሮን ንምርዳኡ ከቢድ ኣይኮነናን። ዋላ እኻ እግዚኣብሔር ብስም ኣብርሃም ይስሓቅን ያእቆብን እተጸውዐ፡ እዞም ኣቦታት ድኻም ስለ ዘይጠበቆም ኣይነበረን። የግዳስ እግዚኣብሔር ስለ ዝጸውዖምን ኣብኦም ድማ ዝጀመሮ ስራሕ ስለ ዝነረን ክሳብ መጨረሽታ ስለ ዝተዓገሶምን ዝተሸከምምን እባ ድኣ። እስኪ ያዕቆብ ኣብ መንጎ ዮሴፍን የሕዋቱን ኣብ ዝነበረ ምጉሩፋጥ ከም ኣቦ ዝነበሮ ኣካይዳ ንመልከት።
እዚ ኩሉ ኣብ መንጎ ዮሴፍን የሕዋቱን ክኸውን ከሎ ያእቆብ ኣበይ ነይሩ? ዝብል ሕቶ ክለዓል ናይ ግድን እዩ። የሕዋቱ ክሳብ ክንድዚ ክጸልእዎን ክቅየምሉን ከለዉ ዝተዓዘቦ ነገር ኣይነብረን? ወይውን ገለ ሕሹኽ ዝብሎን፡ ዝነግሮን ኣይተረኽበን? ወይስ ብዙሕ ግዜ ኣብ መጋሰ ተጸሚዶም ስለ ዝነበሩ ንኽዛረቦምን ከዕልሎምን ዕድል ኣይረኸበን? ዋላስ ያዕቆብ ደሃይ ደቁ ክገብር ልቡ ኣብ ስድራኡ ዘውደቀ ስለ ዘይነበረ እዩ? መቸም ናብ ሓሳብካ ዝውሕዝ ብዙሕ እዩ። ስርዓት ዝጎደሎም ኣቦ ስለ ዘይነበሮም እዩ ከይንብል፡ ኣቦ ነይርዎም እዩ። ብብዙሕ ተመክሮ እኳ ደኣ ዝሓለፈ። ግን...ያዕቆብ ንዝሓለፎ ሕማቅ ይኹን ጽቡቅ ተመክሮ ናብ ደቁ ከሕልፎ ዘይምኻሉ’ዶ ይኸውን? ይዕቆብ ብእግዚኣብሔር ጥራይ ዘይኮነ፡ ብስድርኡ’ውን ፍቱው እዩ ነይሩ፡ ብፍላይ እኳ በዲኡ። ካብዚ ዝተላዕለ ኤሳው ክረኽቦ ዝነበሮ በረኸት ብምኽንያት ኣዲኡ ካብ ይስሓቅ ረኺብዎ እዩ። ኤሳው ኣዝዩ ስለ ዝሓረቀ ድማ ንያእቆብ ክቀትሎ ደልዩ ነይሩ እዩ። ዝተዓመጸ ስለ ዝመሰሎ ድማ ንስድራኡ ዘጉሂ ምኻኑ እናፈለጠ ብዙሕ ሕማቅ ምርጫታት መሪጹ እዩ። ያእቆብ ድማ ብዙሕ ዋጋ ኸፊሉ። ናይዚ ኩሉ ፍጻሜ ግና ዘስተውዓለሉ ኣይመስልን እዩ።
ኣብ ሓደ ስድራ ኣቦ ዘለዎ ቦታ ዓብ እዩ፡ ደቁ ኣብ ምምልማልን ስርዓት ኣብ ምትሓዝን ድማ ማንም ክትክኦ ዘይክእል ተራ ኣለዎ። ስለዚ ኣቦ ግቡእ በታኡ ክሕዝ ናይ ግድን እዩ። ግና ያዕቆብ ደኾን ኣብ ገዛ ኣርኣያ ዝለ ዘይኮኖም፡ ግቡእ መገዲ ስለ ዘየስተምሃሮም ናብ ከምዚ ዚበለ ባእስን ምትህልላኽን በጺሖም? ወይስ ደቁ ዝቃመትዎ፡ ክኾንዎ ዝደልዩ ናይ ኣቦ ባህርይ ስለ ዘይነበሮ ይኸውን? ኣቦ ዘይብሉ ስድራ ስርዓት ዘልዎ ኮይኑ ክእርነብ ኣጸጋሚ እዩ። ኣምላኽ ምሕረቱ እንተ ዘይኣብዚሑሉ፡ ከም ደቂ ዛግራ በብዝጥዕሞም፡ ጽቡቅ ብዝመስሎም ንምኻድ ዘቅንዖም ኣይክህሉን እዩ። ቆልዓ ኽዓቢ ከሎ ኣርኣያ ዝኾኖ ይደሊ እዩ እንተበልና ዝጋነን ኣይኮነን። ንንብረቱ፡ ትምህርቱ፡ ኣካይድኡ፡ ንዓቅሉ፡ እናተቃመቱ ዝስዕብዎ ኣቦ ዘለዎም ቆልዑት ብሓቂ ብጹኣን እዩም። ሕቶ እንክህልዎም ከይዶም ዝሓትዎ፡ ነገራት እንከዋጥሮም ከይተሰከፉ ነገራቶም ዘፍስሰሉ፡ ካብ ተመክሩኡን ፍልጠቱን እናቀድሑ ናይ ፍልጠት ማዕኸኖም ንኽመልኡ ኣቦ ክህልዎም ኣለዎ። ኣብ መንጉኦም ዘይምርድዳእን ዘይምስምማዕን ኣይርከብን ማለት ኣይኮነን፡ የግዳስ ከምኡ ዝበለ ኣቦ እንክርከብ ነገራቶም ናብ ዝገደደ ከየምረሐ ብቀሊሉ ክዓጽውዎ የኽእሎም እዩ።
ምልስ ኢልና ናይ ያዕቆብ ህይወት እንተሪኢና፡ ያዕቆብ ኣብ ደቁ ዝነበሮ ኣተሓሕዛ ብዙሕ ስክፍታ ዝፈጥር እዩ። ካብኡ ዝተላዕለ ኣብ ገዛእ ርእሶም ዝነበሮም ኣጥማምታ (self-esteem) ከይተተንከየ ኣይተርፍን እዩ ዝብል ግምት ኣለኒ። ያዕቆብ ንራሄል ኣዝዩ ስለ ዝፈተዋ ክምርዓዋ ምኽሩ ብምቁራጽ ዝኾነ ዋጋ ክኸፍል ተዳልዩ እዩ። ንሓምኡ ድማ 7 ዓመት ክግዝኦ ተሰማምዐ። አተን 7 ዓመት ምስ ኣኸላ ሓምኡ ብምትላል መጀመርታ ንልያ እዩ ዝሃቦ። ስለዚ ያዕቆብ ብግዲ ደኣ እምበር ፈትዩ ንልያ ሰበይቱ ክትኮኖ ኣይወሰዳን። ስለ ዝኾነ ኣብኣ ኮነ ካብ ልያ ካብ ዝውለዱ ቆልዑ ብዙሕ ተገዳስነት ዝነብሮ ኣይመስልን እዩ። ኣባታዊ ፍቅሪ እናሃበ የዕብዮም ነይሩ ዘብል ኣቀራርባ ኣይነበሮን። እዚ ድማ ኣብ ገዛእ ርእሶም ኮነ ንሓድሕዶም ጽቡቅ ዝኾነ ሃዋሁው ዝፈጥር ኣይነበረን።
ያእቆብ ኣብ ዮሴፍ ዝነበሮ ኣረኣእያን ኣተሓሕዛን ካብቶም ካልኦት የሕዋቱ ፍልይ ዝበለ እዩ። እዚ ዝኾነ ድማ ዮሴፍ ካብታ ዝፈትዋ ዝነበረ ሰበይቱ ማለት ራሄል ብምውላዱ እዩ። ዮሴፍ ካብ የሕዋቱ ፍልይ ዝበለ ኣካይዳ ነይርዎ ክኸውን ይኽእል እዩ። ያእቆብ መጎሱ ዘብዝሓሉ ቀንዲ ምኽንያት ግና ወዲ እታ ዝፈትዋ ሰብይቱ ብምንባሩ እዩ። ስለ ዝኾነ ወለል ዝብል በብዓይነቱ ሕብሪ ዘለዎ ቀምሽ ዝኸደኖ። ሓቂ እዩ! ያዕቆብ ብገንዘቡ ከም ድሌቱ ክገብር ዝኽልክሎ የልቦን። የግዳስ ንኹሎም ደቁ ብሓደ ዓይኒ እናጠመተ ሓደ ዝዓቀኑ ፍቅሪ ክልግሰሎም ሓላፍነት ነይርዎ እዩ። ያእቆብ ከምዚ ብምግባሩ ደቁ ኣብ ንሓድሕዶም ዘለዎም ኣረኣእያን ኣቀራርባን ንምብልሻው ምኽንያት ክኸውን ይኽእል እዩ። ሓደ ግዜ ሮቤል፡ ቦኽሪ ወዲ ያእቆብ ካብ ልያ ዝወለዶ፡ ምልዖ ሒዙ ካብ መሮር ምስ ተመልሰ፡ ኣብ መንጎ ራሄልን ልያን ዝነብረ ዘረባ ንእዝንኻ ጥዑም ኣይነበረን። እቲ ዘሕዝን ድማ እቲ ዘረብ ኣብ እዝኒ ሮቤል ምንባሩ እዩ። ራሄል ካብ ምልዖ ወዳ ክትመቅላ ንልያ ምስ ሓተተታ፡ ልያ ዝሀበቶ መልሲ ስምዒትካ ዝትንኪ እዩ፡ “ሰብኣየይ ዝወሰድክለይ ከይኣክልሲ ሕጂ ኸኣ ምልዖ ወደይ፡ ኣይህበክን እየ” በለታ። ብሓደ ነገር ግና ተሰማሚዐን። ካብ ምልዖ ወዳ ክትህባ እሞ ያዕቆብ በታ ለይቲ ምስ ሊያ ክሓድር ሕራይ ተበሃሃላ። ያዕቆብ ለይቲ ካብ መሮር ምስ ኣተወ ድማ፡ ልያ ንእዝንኻ ክትሰምዖ ዘስደምም ዘረባ ተዛረበቶ። “ብምልዖ ወደይ ዓዲገካ እየ እሞ ሎሚ ለይቲ ምሳይ ኢኻ ትሓድር” ብምባል ካብ መገዲ ናብ ቤታ ወሰደቶ። ያእቆብ ብዙሕ ግዚኡ ምስ ራሄል የሕልፎ ምንባሩ ክትግምቶ ዘጸግም ኣይኮነን። ስለዚ ድማ ያእቆብ ምስቶም ከልኦት ደቁ እኹል ግዜ የሕልፍ ነይሩ’ዶ ይኸውን ዝብል ሕቶ ክልዓል ባህርያዊ እዩ። እቲ ኣብ መንጎ ራሄልን ልያን ዝነብረ ዘይምቹእ ውድድር’ውን ያእቆብ እንተ ዘየዐርይዎ፡ ናብ ደቁ ክሓልፍ፡ ንርክቦም ድማ ብኣሉታ ክጸልዎ ይኽእል እዩ።
ያእቆብ ናብ ኤሳው ሓዉ ክምለስ ከሎ’ውን ብዙሕ ፍርሒ ነበሮ። ኤሳው ክሳብ ሕጂ ኮርዩ እንተሃልዩ ንያእቆብ ክቀትሎ ይኽእል እዩ። ስለዚ ኩራ ሓዉ ንምዝሓል ኣቀዲሙ ህያብ ሰዲዱሉ ነበረ። ሓደ ካብቶም ኣቀዲሙ ዘሕለፎ ግልያኡ ግና ኤሳው ምስ 40 ፈረሰኛታት ኮይኑ ክቀባበለካ ይመጽእ ኣሎ ብምባል ንያእቆብ ነገሮ። ያእቆብ ኣዝዩ ስለ ፈርሀ፡ ነቲ ኣብ ቅድሚኡ ዝነበር ሓደጋ ክምክቶ ከም ዘይክእል ስለ ዘስተዎዓለ ንመጓሲኡ ኣብ ክለተ ጭፍራ መቂሉ ንኽልተ ሽነኽ ሰደዶ። ምናልባት ኤሳው ሓደጋ እንተወደቆ ብምፍራህ መጀመርታ ነተን ናይ ራሄልን ሊያን ዝነብራ ኣግራድ እሞ ያዕቆብ ዝወለደልን ምስ ደቀን ኣሕለፈን። ደሓር ድማ ንልያን ምስ ደቃን፡ ኣብ መጨረሽታ ድማ ንራሄል ምስ ወዳ ኣሕለፎም። እዚ`ውን ኣብ ኣንስቱን ኣብ ኩሎም ደቁ ጽቡቅ ዝኾነ ስምዒት ዝፈጥር ኣይመስለንን። ኤሳው ሓደጋ ኣንተወደቆ ብምሕሳብ ንምንታይ ንገሊኣቶ መጀመርታ ንኻልኦት ድማ ብድሕሪት ጌሩ ዘሕለፎም? ኩሎምዶ ደቁ ኣይኮኑን? ከም ሓደ ጌሩ ክርእዮምዶ ኣይምተገብአን? እዚውን ኣብ ገዛእ ርእሶም ጥራይ ዘይኮነ ኣብ ነሓድሕዶን ዘሎ ርክብ ዘበላሹ እዩ። ያእቆብ ነቲ ካብ ራሄል ዝተውልደ ብንያም ካብ ሓደጋ መታን ክዕቕብ ኢሉ ንዝነበሮ ስድራ ኣብ ሓደጋ ጥሜት ዘእተወሉ ኣጋጣሚውን ነይሩ እዩ። እቶም ዝተረፉ ደቂ ያእቆብ ዝገብርዎ ስለ ዝጠፍኦምን ስለ ዝተወድኦምን ኣብ መጨረሽታ ንያዕቆብ፡ “ንሕናን ደቅናን እንተንመውት ግድና የብልካን” ብምባል ከቢድ ዘረባ እተዛሪብዎ። ያእቆብ ካብ ራሄል ዝወለዶም ደቁ ፍልይ ዝበለ ሓልዮትን ምክንኻንን ነበሮ። እዚ ኸኣ ነቶም ካልኦት ሕልናኦም ዝትንኪ ክኸውን ይኽእል እዩ።
ንኩሎም ደቁ ብሓደ ዓይኒ እናጠመተ ኩሉም ኣገደስቲ ምኻኖም እናነገረ የዕቢዎም ነይሩ እንተዝኸውን ናብረኦም ከመይ ምኾነ? ብዘይ ኣፈላላይ ሓደ ዝዓቀኑ ፍቅሪ እናመገበ ከዕብዮም ሓላፍነት ነይርዎ እዩ። ቆልዑት ጥዑይ ዝኾነ ርእሰ ጠመተ ንኽህልዎም ካብ ስድራኦም ዝረኽብዎ ሓልዮትን ምክንኻንን ፍቅርን ብጥዓሚ ወሳኒ እዩ። ምስ ኣሕዋቶም ኮነ ምስ ከባቢኦም ጥዑይ ርክብ ንኽህልዎም ሓጋዚ እዩ። ንስድራኦም ዘዕርፉ ኣብ ሕብረተሰቦም ድማ ጥዑይ ዝኾነ ኣበርኽቶ ክህልዎም ኣብ ህይወቶም ዝገድፎ ጦብላሕታ ኣሎዎ። ናይ ባህርይ ኣጽናዕቲ ከም ዝብልዎ እንተኮይኑ፡ ቆልዓ ኣብ ዳሕራይ ዝህልዎ ህይወት እቲ ቆልዓ ከሎ ካብ ስድራኡ ዝረኽቦ ፍቅርን ሓልዮትን ምክንኻንን ቀንዲ መንጸፍ እዩ።
ፍቅርን ሓልዮትን ግቡእ መግናሕትነ እናረኸበ ዝዓብየ ቆልዓ ጥዑይ ዝኾነ ርእሰ ጠመተ ኣለዎ። ድሓን ዝኾነ ባህርይ ስለ ዝህልዎ፡ ኣብ ህይወቱ ዕዉት ኮይኑ ይሓልፍ። ዝመርጾም የዕሩኽ ጽቡቅ ልማድ ዘለዎም እዮም። ኣብ ሕብረተሰቡ ኣዎንታዊ ዝኾነ ኣበርክቶ ኣለዎ። ኣብ ረበሻን ባእስን ብዙሕ ግዜ ኣይርከብ እዩ። ንጽዩፍ ተግባራት ገዛእ ርእሱ ኣይውፍን እዩ። ኣብ ምንዓብን ዕንወትን ብዙሕ ኣይርከብን እዩ። ብኣንጻሩ ምዕሩይ ዘይኮነ ናይ ኣቦ ኣስተዋጽኦን ርክብን ዘይብሉ ሰብ ኣብ ህይወቱ ገለ ሃጋፍ ይገብር እዩ። ነዚ ሃጋፍ ንምምላእ ድማ ኣብ ዘየድሊ ቦታን ኩነታትን ክርከብ ብዙሕ ዘገርም ኣይኮነን። ቀልጢፉ ሓራቅን ኮራይን ክኸውን ይኽእል እዩ። እንተ ዘይተፈዊሱ ምስ ሰባት ጽሙቅ ሕብረት ክገብር ከጸግም ይኽእል እዩ።
ያዕቆብ ብንስእነቱ ክሎ ዝዘርኦ ኣብ ደቁ ዓጺድዎ እዩ። ያእቆብ ገና ክውለድ ከሎ ኩሩኩረ ሓዉ ሒዙ እዩ ተወሊዱ። እዚ ኣብ ደቂ እስራኤል ጽቡቅ ትርጉም የብሉን። ስለዚ`ዩ ድማ ያእቆብ ዝተባህለ፡ ትርግሙ ከኣ መታለሊ ማለት እዩ። እቲ ዝዓበየ ያእቆብ ዝገበሮ ጌጋ፡ በረኸት ሓዉ ንምርካብ ነቡኡ ምትላሉ እዩ። እዚ ድማ ኣብ ህይወቱ ዝተዘርአ ሕማቅ ዘርኢ እዩ። ያእቆብ ነዚ ዘርኢ ኣብ ዝተፈላለየ ኣጋጣሚ ዓጺድዎ እዩ። ንራሄል ክምርዖ እናተጸበየ፡ ላባን ብምትላል ንልያ ከም ዝሃቦ እሞ ንራሄል ንምርካብ ተወሳኺ 7 ዓመት ከም ተገዝአ ታሪኽ ይምህረና። ደቁ ሌዊን ስምኦንን ንደቂ ሓሞር ንምቅታልውን ከምይ ጌሮም ከም ዘታለልዎ ኣብ ዘፍጥረት ምዕራፍ 34 ዘሎ ታሪኽ ብምንባብ ክንርድኦ ንኽእል ኢና። እቲ ዝኸበደ ድማ ንሓዎም ዮሴፍ ናብ ግብጺ ምስ ሸጥዎ፡ ሓዎም ኣራዊት ከም ዝቀተሎ ኣምሲሎም ብደም እንስሳ ዝጠልቀየ ክዳን ሓዎም ናብ ኣብኦም ምምጽኦም ኣዝዩ ዘገርም። ደቂ ያዕቆብ ነብኦም ዘይፈርሁን ዘየኽብሩም ምምባሮም ድማ ንኽትርድኦ ኣዝዩ ዘጸግም። “ሰብ ነቲ ዝዘርኦ ንዑኡ ክዓጽዶ እዩ” ዝብል ወርቃዊ ሕጊ ኣብ ህወይት ያእቆብ ንኽፍጸም ዝኾነ እንተኾይኑ፡ እዚ በደል ደቁ ጥራይ እዩ ነይሩ ምባል ኣጸጋሚ እዩ።
ኣብ ደቁ ሓሓሊፉ ዝርአ ዝነበረ ስርዓት ዝገደሎ ኣካይዳ መበገሲኡ ካበይ ምኻኑ ንኽትርድኦ ዘጸግም እኻ እንተኾነ፡ ካብ ጥዑይ ዝኾነ ኣረኣእያ ዝተበገሰ ዘምኻኑ ግና ርጉጽ እዩ። ቦኽሪ ወዱ ሮቤል ካብ ሓንቲ ምስ ኣንስቲ ወሰን ሰይቲ ያእቆብ ደቂሱ እዩ። ስምኦን ክሳብ ክንድዚ ብትምኒት ዝነድድ ምንባሩ ንሓሳብካ ዝርብሽ እዩ። ግና ኣብ ውሽጡ ናይ ፍቅሪ ሃጋፍ ስለ ዝነበረ እሞ ነዚ ንምምላእ ዶኾን ኣብ ሕቁፎ ወሰን ሰይተብኡ ገዛእ ርእሱ ኣቀሚጡ ይኸውን? ገሊኦምውን ክቆጻጸርዎ ዘይክእሉ ቁጥዓ ነበሮም። ሌዊን ስምኦንን ኣብ ዲና ሓፍቶም ዝተፈጸመ ዓመጽ ሕነ ንምምፍዳይ ኣብ ንጉስ ሓሞርን ህዝቡን እኩይ ዝኾነ ምኽሪ መኺሮም እዮም። ብቁጥዓዖም በሮኾዳ ብዕራይ ሰቢሮም። ኣብ ማእኸል እቶም ዝነበርዎም ህዝቢ ድማ ንምኽንያት ንሕማቅ ጨና ኮይኖም። ስምኦንን ሌዊን ግና ክሳብ ክንድዚ ዝተቆጥዑ ኣብ ውሽጦም መጉዳእቲ ወይውን ነፍሳዊ ቁስሊ ስለዝነበሮምዶ ይኸውን?
ኣብ መጨረሽታ`ውን እንተኾነ ያዕቆብ ነዚ ኹሉ ከዕርዮ ዕድል ነይርዎ እዩ። ኩሎም ደቁ ምስ ተኣከቡ ብዛዕባ ዝሓለፈን መጻኢ ሂወቶም ክዛረብ ከሎ፡ ካብቲ ዝሓለፈ ዝተፈለየ ኣይነበረን። ንሮቤል ክዳን ወሰን ሰበይቱ ስለ ዝቀልዐ፡ ብኹርና ኣይግብኣካን እዩ ተባሂልዎ። ንስምኦንን ንሌዊን ዝተቆጥዕዎ ብምዝካር ነፍሰይ ኣብ ምኽሮም ኣይትውዓል ብምባል ንሕልናኻ ዝትንክፍ ዘረባ ተዘርቦም። ያእቆብ ይቅሬታ ምሕረት ክምህሮም ጽቡቅ ኣጋጣሚ እዩ ነይሩ። ምናልባት የሕዋት ዮሴፍ ዝነበሮም ስርዓት ዝጎደሎ ኣካይዳ መበገሲኡ ኣብኦም ከም ዝግባእ ጌሩ ስለ ዘየዕብዮም እንተኮይኑ ኣይፍረዶምን እዩ። ሰብ ምስ የሕዋቱን ኩሉ ሰብን ፍቅሪ ዝመልኦ ጥዑይ ኣካይዳ ንኽህልዎ ኣብ ገዛእ ርእሱ ዘለዎ ኣጠማምታ (self-esteem) ግደ እንተሃልይዎ የሕዋት ዮሴፍ ዝኸድዎ መገዲ ክትርድኦ ዘጸግም ኣይኮነን። ሓደ ሰብ’ውን ኣብ ገዛእ ርእሱ ዘለዎ ኣጠማምታ በቲ ካብ ስድራኡ ብፍላይ ካብ ኣብኡ ዝምገቦ ፍቅሪን ሓልዮትን ዝዕቀን እንተኮይኑ፡ እዚ የሕዋት ዮስይፍ ዝጎደሎም ይመስል። ስለዚ ክፍወሱ ኣብ ገዛእ ርእሶም ዘለዎም ኣጠማምታ ክዕረ ናይ ግድን እዩ።
ዎ’ኣምላኽ ኣርኣያ ዝኾኑ ኣቦታት ሃበና!!
Posted by:
Samson Mehreteab
Apr 28, 2012
0 Comments
883 Views


text:
ንቊጠባው ጉዳያት ህግደፍን ገለ ላዕለዎት ኣዘዝቲ ሰራዊትን ኤርትራ ብምስጢር ዝዉክል ሓደ ኤርትራዊ ነጋዳይ ኣብ ዞባ ከሰላ ማይ ኣጻሪዩ ዝዕሽግ ፋብሪካ ይሃንጽ ከምዘሎ፡ ወኪል ድምጺ መድረኽ ካብታ ዞባ ኣቃሊዑ።
እቲ ኣብ ኣንጎላ ገዚፍ ቊጠባዊ ወፍሪ ዝዉንን ኤርትራዊ ነጋዳይ ፥ በቶም ዝዉክሎም ወገናት ብዝተነግሮ ሓበሬታ መሰረት፣ ናብ ዞባ ከሰላ ብምኻድ ምስ ሰብ መዚ እታ ዞባ ድሕሪ ምዝርራቡን ናብ ምስጢራዊ ስምምዕ ድሕሪ ምብጻሑን መሬት ከምእተዋህቦ፥ እቲ ፋብሪካ ብምስጢርን ብዘይኣፍልጦ ተወሳኺ ወገንን ክትግበር ስለዝተሓበሮ ድማ ህንጸት እቲ ትካል ብከዉሊ ይካየድ ከምዘሎ ክርዳእ ተኻኢሉ ኣሎ።
እዚ ብከባቢ 7 ሚልዮን ዶላር ኣሜሪካ ዝህነጽ ዘሎ ፋብሪካ ዋንነት ላዕለዎት ኣባላት ቊጠባዊ ጉዳያት ህግደፍን ኣዘዝቲ ሰራዊት ከምዝኾነ ዘረጋገጸ ወኪል ድምጺ መድረኽ ፥ ነቲ ፋብሪካ ዝሃንጽ ዘሎ ኤርትራዊ ነጋዳይ ብዘይካ ስማዊ ወናኒ ምዃን ዝረኽቦ መለሳ እንተሃልዩ ኣዚዩ ትሑት ኮሚሽን ከምዝኾነ የረድእ።
ቊጠባዊ ጉዳያት ህግደፍ ኣብ ዓበይቲ ከተማታት ሱዳን ብስም ዉልቀሰባት ዝዱኲኖም ፋብሪካታት፣ መስመራት ንግዲ፥ ትካላት ወሃብቲ ኣገልግሎትን ፥ ናይ ሸርፍን ሓዋላን ኣሃዱታት ብዙሓት ከዝኾኑ እዩ ዝግለጽ።


text:
ትማሊ ሓሙስ 7 መስከረም 2017 ሰልፊ ዲሞክራሲ ህዝቢ ኤሪትራ ጨንፈር ቶሮንቶ ምስ ግዱሳት ተቓለስቲ መንእሰያት ኤሪትራውያን ተቐማጦ ቶሮንቶ ብምርኻብ ምርድዳእ ዝመልኦ ምይይጥ ኣካይዱ።
እቲ ኣኼባ ብመንፈስ ናይቲ ኣብዚ ቀረባ እዋን ሰልፊ ዲሞክራሲ ህዝቢ ኤሪትራ ተታሓሒዝዎ ዘሎ፡ ኩሉ ጸረ ምልኪ ዝቃለስ ክፍልታትን ሓይልታትን ህዝብናን ብፍላይ ከኣ መንእሰያት ደለይቲ ፍትሒ፡ ካብቲ ከም ህዝቢ ንሳቐየሉ ዘሎና ናይ ምንጽጻግን ምፍልላይን ተመኩሮ ተማሂርና ንሓደ ህዝባዊ ዕላማ ብሓደ ኰንካ ምስራሕ ዝብል ተበግሶ ማእከል ዝገበረ ኮይኑ፡ ነዞም ዝስዕቡ ነጥብታት ብዕምቈት ተመያይጡሎም።
1, ራእይን ድሕረ ባይታን ሰልፊ ዲሞክራሲ ህዝቢ ኤሪትራ
2, ኣድላይነት ውደባ ኣብ ሓርነታዊ ቃልሲ
3, ግደ መንእሰያት ኣብዚ ንህላዌ ህዝብን ሃገርን ኤሪትራ ዝፈታተን ዘሎ ተሃዋሲ ህሞት
4, ተኻፈልቲ ኣኼባ፣ ሓይልታት ተቓውሞ ንምቅርራብ፡ ሰልፊ ዲሞራሲ ህዝቢ ኤሪትራ ሒዝዎ ዘሎ ተበግሶ መዚኖም፡ ብፍላይ ግን ኣብቲ ኣገዳስነት ውደባ ዝብል ኣምር ዓሚቕን ሓባራውን መረዳእታ ምምዕባል ኣገዳስነት ከምዘሎዎ ንመላኺ ስርዓት ቀንዲ ዘስግኦ’ውን ናይ ህዝቢ ምውዳብ ምዃኑ፡ እቲ ናይ መንእሰያት ኤሪትራ ዘይምውዳብ ቀንዲ ምኽንያት ምንዋሕ ዕምሪ ውልቀ መለኽቲ ስለዝኾነ መንእሰያትና ብዘይምውዳቦም ንምልኪ ዘገልግል ምዃኑ ተረዳዲኦም።
ኣባላት ጨንፈር ቶሮንቶ ንተሳተፍቲ መንእሰያት ብተግዳስነቶምን ደገፎን ኣመስጊኖም፡ ኮምኡ’ውን እቶም ዝተሳተፉ መንእሰያት ኣብ ሰልፊ ዲሞክራሲ ዘሎዎም ኣድናቖትን ደገፍን ገሊጾም፡ ቀጻሊ ተመሳሳሊ ኣኼባታት ከካይዱ ብምስምማዕ ድማ ኣኼባ ደምዲሞም።
ወኪል ቤት ጽሕፈት ዜና ዞባ ሰሜን ኣሜሪካ


text:
7ይ ክፋል
ተስፋታት መንግስቲ ኣምላኽ—ንዅሉ ምሕዳስ
ካብ ሓደ ጨንፈር፡ ሓንቲ ምቅርቲ ቱፋሕ ትቕንጥብ። ነቲ ምዑዝ ጨናኣ ጨኒኻ፡ ናብተን ኣብ ዘንቢል ዝገበርካየን ብጾታ ትጽምብራ። ንሰዓታት ክትሰርሕ እኳ እንተ ጸናሕካ፡ ተወሳኺ ስራሕ ንምስራሕ ገና ጕልበት ኣሎካ። ኣዴኻ ኣብ ጥቓ እታ ኣብ ጐድንኻ ዘላ ኦም ኰይና ምስቶም ምህርቲ ኣብ ምእካብ ዚሕግዙኹም ዘለዉ ኻልኦት ኣባላት ስድራ ቤትካን ፈተውትኻን ተሓጒሳ እናኣዕለለት ትዓዪ ኣላ። ኣብዚ ዝሓለፈ ዅሉ ዓመታት፡ ከምቲ ብግዜ ቝልዕነትካ እትዝክራ፡ ብንእስነታ እያ ዘላ። ኣብታ ዝሓለፈት ዓለም፡ ክትኣርግ ከላ ርኢኻያ ኔርካ። ሕማም ኬማህምና ኸሎ ርኢኻያ፣ ትንፋሳ ኽትሓልፍ ከላ፡ ኣብ ጐድና ኔርካ፣ ኣብ መቓብራ ድማ ነቢዕካ ኢኻ። ሕጂ ግና፡ ምስ ብዙሓት ካልኦት ህያውን ጥዕይትን ኰይና እንሀት!
ከምዚ ዝበለ መዓልትታት ከም ዚመጽእ ርግጸኛታት ኢና። ከመይሲ፡ ኣምላኽ ዘተስፈዎ ተስፋታት ወትሩ ይፍጸም እዩ። ኣብዛ ኽፋል እዚኣ፡ ገሊኡ ተስፋታት መንግስቲ ኣምላኽ ኣብ ቀረባ መጻኢ ኸመይ ኢሉ ኸም ዚፍጸም፡ እዚ ድማ ናብ ውግእ ኣርማጌዶን ከመይ ከም ዚመርሕ ክንርኢ ኢና። ገለ ኻብቲ ድሕሪኡ ዚፍጸም ዜሐጕስ ተስፋታት መንግስቲ ኣምላኽ እውን ክንርኢ ኢና። መንግስቲ ኣምላኽ ኣብ ልዕሊ ብዘላ ምድሪ እትገዝኣሉ፡ ንዅሉ ድማ እተሐድሰሉ ግዜ ምርኣይሲ ኽንደይ ባህ ዜብል ኰን ኪኸውን እዩ!
ኣብዚ ኽፋል እዚ
ምዕራፍ 21
መንግስቲ ኣምላኽ ንጸላእታ ተጥፍኦም
ንውግእ ኣርማጌዶን ሕጂ ኽትዳሎ ትኽእል ኢኻ።
ምዕራፍ 22
መንግስቲ ኣምላኽ፡ ፍቓድ ኣምላኽ ኣብ ምድሪ ትፍጽም
ተስፋታት የሆዋ ኸም ዚፍጸም ከመይ ጌርካ ርግጸኛ ኽትከውን ትኽእል፧


text:
ኣብ ቤን መስከረም ሆስፒታል ላዕለዋይ መራሒ ሕክምናዊ ዋኒን ዶ/ር ኪዳኑ እስጢፋኖስ ዝኾነ ይኹን ማእኸል ሕክምና ንምኽፋት ሰለስተ መመዘኒ ረቑሓትት ኣለዉ። ሕክምና መውሀቢ ዝኸውን እኹል ህንፃ፣እቲ ትካል ክህቦ ዝግባእ ግልጋሎት፣ ከምኡ’ውን ሰብ ሞያ ሕይሊ ሰብን ሕክምንዊ ናውትን እዩ ይብሉ።
ብመሰረት እዚ ዛጊድ ኣብ ከተማ መቐለ ብተግባር ግልጋሎት ምሃብ ዝጀመሩ ክልተ ሆስፒታላትን 20 ላዕለዎት ክሊኒካትን ኣለዉ። ብተወሳኺ ኣብ ቀረባ እውን ናብ ሆስፒታል ብርኪ ዝዓብዩ ማእኸላት ሕክምና ኣለዉ።
ኣብ ትግራይ ኣብ ኩሎም ዞባታት ክሊኒካት ዘይብላ ዞባ የላን ኢሎም ዶ/ር ኪዳኑ።
ቤን መስከረም ልዕል ዝበሉ ሕክምናዊ ምርመራ ሓውሱ ግልጋሎት ምርመራ ካንሰር፣ ቅፅበታዊ ድኻም ልቢ፣ ሕፈስ፣ መኻንነት ከምኡ ድማ መጥባሕትን ሕክምና ስንን ካልኦትን ይህብ።
ዶ/ር ሓደ ካብቶም ኣብ ኢትዮዽያ ዘለዉ ውሱናት ሰብ ሞያ ላዕለዎት መጥባሕቲ እንትኾኑ ኣብ ትግራይ ካልኣይ ሰብ ዘይብሎም ብሕታዊ ባዓል ሞያ እዮም። ብፍላይ ፈጋር ክንፈርን ታሕናግን፣ ብተፈጥርኡ ዝጎደለ ኣካል ወይ ዝተጨምደደ ምዕራይ ዘካተተ ሕክምና ይህቡ።
ዶ/ር ኪዳኑ እዚ ክእለቶም እዚ ኣብ ማእኸል ሕክምናዊ ትምህርቲ ዩኒቨርስቲ መቐለ ብደረጃ ምረቓን ድህረ ምረቓ ንምሃብ ሓሲቦም ኣለዉ።


text:
ፍዳታኹና 26 ኤመሪልጉድናዂዲኤልብድናዂዲ ዋሳ፣ፋሪዕእክባሙርቛብሊንኹዱዂ
(Democratic Organization of Blin Nation-Eritrea)
ሕክም ኢትይቢዩዂ እን ሰላምድ ፈድረሽን ኢትዮቢየዲ ኤርትረዲር ነበክል ቱናኹሲ ግን ግናይድ በሻቑ በሻቑ እርጋዂሲ ደንጎቢልኻ ንርትክ ኤርትረት ሒልድ ስላሕድ ዓመሙኻላ። ፋርሳን ድገ ቁር እና ዕምጭ ኒስ እግም እግምድ ፋኲ ዪኖ 1961 እክልል ፋርሳን፣ እድሪስ ዓዋተሲ መቅርሕሰዉ ና ግንፍፍ እድኖ ናከዊሲ ና ብርድ ሓረርድኖ ኣና ዊህር ዪኖ ከደን ፍኑኹ። ናት ለሄኲኑኻ ዪና ኤንትት ዪና ተንን ዪና ክልል ዪና ገን ዪና ሻን ዪና ማስ ለመለምየንቱታት በለዲ ከውድር መታን ለብኑዂር ሰንከልኑኽር ጋይትኑዂር። ሰኾረጝን አመትት ደንቢ 1991 ሲ ኢትዪቢትር ንር ታለይቱር ሰዓርኖ ኤርትረት ሓረርኑዂላ። እን ሕርየቲታ ዪና ነብክል ትዃኒሰና ትብቶ ዲየዉ ኢሳይስዲ ኒ ክረምዲ ስዊኒዂላ። ና ቂጦራ ተከዉድኖኻ ዪነት እና ናን ቋልናዂ ጨዓትሲ ቛሊሰነኩና እንኩኑዂ። 1991 ብርፍ ዮ ኻ ናን ኣኽራሲክ እና ጣልመንሲ ለመለም ደዉ ዪላ። ናይዲ ፍትሕዲር መታን ፍዲትና ናንኽር ህንበኲ።
ዪን ብሊና ሙርቛ ኤሪዉል በጀኸዉ ፊዳታት ጃቢስንዂን የጝነኽር ዪና ወረቢል ላ ወክትል 1000 ኤወይሲ ኤርስ ሰላምድ መንደርተዉ ደኲስናኽር ግን። ዖነዲ በስክዲረዲ ባብ ጀንገረንዲ ጣቑር ብረዲ ላዶንትል ጁፈደዉ ገብሩቑርደዉሲ ኮደረንኻ ላ ወክትል ዓሳክር ሕኩም ኢትዮቢዉ ናንድ ገሪ ቆልዕኻ የተመው ገሪ እኲንኻ መብልተዉ ገሪ ልጝትትኻ ኤበሰዉ ና ኢብድኻ ጨነተዉ ናን ኣክራሲኪ ሺብስገውር ታና ና ስጙጝድ እስገውር ህንበነኲና። ና ስጙድ ሆስፒታል እኽን ክኒር ልጝን ኣኽን ገዉርሱ ቋልኒ። እማ ክረዲ ዲደዲት ብሊና ሙርቛ ድግምድ ዱዉሳዂሉ ኣኽጊ ዕምጭ ኢትዮቢዂ ኳራ ኒ ኣኮርሉ ፍረሪ ግንሉ። ለመለምየንቱትር ዪና ጃብል ለብኑኹር ጂራ ፊዮሪትል ሰቐልስኑዂር መካዪንድ ጎተትሱኑኽር ና ገሽድ ደለምኖ ደርብል ገጥ ሲነ ኣኽን ድገታት ሓረርድኖ ኣኽን ፊድኢን ኣኽኖ ታንተርዊል ገንደሉኑ ኣኽን ለበዉሲ ሙርቛ ብሊንዂ ኣንገፍዳዂዲ ደበልቶ ለመለም ያዂዲ ደርብ ሓበራዂዲ ነብረዲ ኣቚዲ እስበደዲ እዋዂ ኣኸውድ ታሪኽ ል በሀር ኣካን ሻዂዂ።
ወልወላዕሊ በህሪ ርድቕ ላዶን ኩ ናተልድ ፈርደንኻ ወንተረግረሪ ሪሒ ግን። እና ና ሪሒት በቐቕገዉና እና ግርጋ ኒሂትል ኣኽን ወላ ደቒቕዲ ሰከንዲ ንበክሊ ኣኽን ኤልብድኖሎም ዋጅብ ግን። ና ልጝል እንብላዋዂልድ ደባንዲ ዓማረዲ ናይ ከዋዂዲ ናዕስድኖ ና ብር ጅብርተው ፍዳታት ና ዓይብሲ ኒ ኣካንሊ ገእሲኖ ኮዶ ሪሕዲ ህንብናኽር ዱ ሙዂር ኣኽሮ ህንበኩሉ።
ዲመክ ኤልብሰዉ ኣኽድኖኻ እና ኮሊ ኒኒ ሓረርስቶ ግናይዲ በሄርዲ እንጋዂ እምነት ስዴጋዂ ስታትድ ፍተትሰጋዂ ሻማ እስነ ለመለም ዪኖ ሰልፍ ብርፍ ኣኽሮ ዪን ብሊና እክባ ሻኽናዂስ ቡቑስነኩን እንኲንዂን። ኒንኻ ናን ኣኽራሲክ ሰርገልጋዂ ኣኸውድ ናጝር ብሀር ክድመት ጨበረኩና። ኒ ብሀርድኻ ብሊንሲ ና ናይ መታን ለመለም ዪድኖ ጉናኽር ኣኸዉድ ንኪኽር ዪና ሽጛነስ ውስገዉ ዋድኖ ዋሳ ዪነኩን።ፋሪዕ እክባ ብሊን ሙርቛ ሆደ ንሪ ተዓየብረዉ ብሊና እመሪ ‘’ዓሕ’’ ዪጚን ንኪ እክብሶ ኮድጚሮ እመሪ ኣኽንለ ያግራዂ መድ ናትካዂ ግን። ዪና ክልል ንኪ ከደምጋዂ እመሪ ኒሪ ጨልምረሪ ግን የነኲ እማ ሆደዲ ጒትኖ ሳድነኲንኲም። ኮዶ እኺርኺርሲ ሓሽምድና ለገደዉዱኹ መጋስስ ጝን። ዪና ፍዳታትሲ እንቛሪ እስና ኩ ኢዉርናርሲ ዱዋዂ ሙቑል ክድመት ኣኸዉድ ናድ ስማርነኲን። ዪና ኮሊዲ ወረበዲት ክብር እወዉ ዪና ፍዳታት። ኩ ፍዳታትሲ ከበርደና ኩል ወንተራዂ እድዂ ኣኸውድ ክብር ዪና ፍዳታታዂሲ ጠላቑኖ ሻኽኒ። ፍድታታ ፊና ኽር ኒን ጝን ደኳዂዲ ህንባዂዲ።
ክብር ዪና ፍዳታታዂ ዋጅብ ግን !!!
ታና ናዂ ክብርዲ ፍትሕዲ ሻኽረሪ ኤርትረትል ኣኽሮ ግን!!!
ፋሪዕ እክባ ሙርቛ ብሊኑዂ -ኤርትራ (Democratic Organization of Blin Nation-Eritrea) This email address is being protected from spambots. You need JavaScript enabled to view it. ኤርትኖና ቐደርደነኲ።


text:
ናይጀርያዊት ረበካ ደሊ ንግዳያት ቦኮ ሓራም ብተበርኽቶ ሓገዝ ተሸላሚት ሰኢሮ ደ ሜሎ ክትኸውን ከምዝበቕዓት ተገሊጹ’ሎ።
ናይጀርያዊት ረበካ ደሊ ኣብቲ ቀዳም 19 ነሓሰ, 2017 ንዝኽሪ ዓለምለኸ መዓልቲ ሰብኣዊነት ኣብ ቤት ጽሕፈት ሕቡራት ሃገራት ኣብ ጀነቫ ኣብ ዝተኻየደ ጽንብል ነዚ ሽልማት ዝተረቑሓት ኮይና ንሳ ነዚ ሽልማት ዝተዋህበት ብጉጅለ ቦኮ ሓራም ንዝተጨውያ ደቂ ኣንስትዮን ወለዶም ዝሰአኑ ዘኽታማት ብትህቦ ሓገዝ እዩ።
ሽልማት ሰሪጎ ደሪራ ደሜሎ ኣብ ነፍሲ ወከፍ ክልተ ዓመት ዝወሃብ ኮይኑ ንዝኽሪ ኣብ ነሕሰ 19,2003 ዓ.ም ኣብ ባቕዳድ ዒራቕ ብግብረ ሽበራ ንዝተቐትለት ሰሪጎ ቬራን 21 ካልኦትን ንምዝኻር ኮይኑ እቲ ሽልማት ንተባዓት ዓለም ብዙሕ ትኹረት ንዘይገብረሎም ኣብ ሰብኣዊ ስርሓት ዝተዋፈሩ ውልቀ ሰባት ወይ ጉጅለ ዝወሃብ እዩ።
ረበካ ደሊ ጓል 57 ዓመት ኮይና ጓል ሽዱሽተ ዓመት ኮይና ንዘጋጠማ ጾታዊ ዓመጽን ኣብ ንእስነትና ዝነበረ ድኽነትን ሓሊፋ ብማእረግ ዶክትሬት ዝተመረቐት ኮይና ኣብዚ ሕጂ እዋን ናይ ገዛእ ርእሳ ንትርፊ ዘይሰርሕ ትካል ብምምስራት ነዞም ግዳያት ከምትሕግዝ ትገልጽ።
ረበካ ኣብ ናይጀርያ ሰለስተ ናይ ሞያ መሰለጠኒ ማእከላት ብምምስራት ነተን ግድያት ሞያ ስፌት ክዳን፡ ኮምፒተርን ስነ ጽባቐን ተሰልጥን ምስ ተመረቓ ድማ ነፍሰን ዝኽእላሉ ገንዘብ ብምሃብ በቲ ሞያ ክሰርሓ መተባብዒ ከምትህብ’ውን ተረድእ።


text:
Published: 30 July 2017
መግለጺ ብዛዕባ ቅዱስ እንጦንዮስ ርእሰ ሊቃነ ጳጳሳት 3ይ ፓትርያርክ ኦርቶዶክሳዊት ቤተ ክርስቲያን ተዋሕዶ ኤርትራ።
ፓትርያርክ ቅዱስ እንጦንዮስ ካብታ ንልዕሊ ዓሰርተ ሓደ ዓመታት ዝተመቁሕላ ቦታ ወጺኦም ገጽ ዝናፍቕዎን ዝናፍቖምን ህዝቢ ንምርኣይ ብምብቅዖም፥ ንጹህ ኣየር ከተንፍሱ ብምኽኣሎም መንበረ ጵጵስና ኣኅጉረ ስብከታት ንኣምላኽ ልዑል ምስጋና የቕርብ። እዚ ክውን ክኸውን ዝገበረ እግዚኣብሔር ኣምላኽ ስብሓት ይኹኖ። ከምኡውን ነቶም ዝጸዓሩን ዝደኸሙን ኦርቶዶክሳዊት ገዳማውያን ኣቦታትና ንዘካየድዎ ጻዕርን ሓልዮትን የመስግን።
ፓትርያርክ ቅዱስ እንጦንዮስ፥ ካብ ማእሰርቲ ሥጋ ምፍታሖም፥ ዘሕጉስ እዩ። እቲ ዝዓበየ ዘይተፈትሐ ጉዳይ ግን ኣቦና ፓትርያርክ ቅዱስ እንጦንዮስ ኣብ መንበሮም ኣይተመልሱን። እምበኣር ብዘይዝኾነ ምስምስ ናብ መንበሮም ክምለሱ እዋኑ ሕጂ እዩ። ብተወሳኺ፥ ነቲ ንሶም ኣብ ቤተ ክርስቲያን ብስም ኣቦን ወልድን መንፈስ ቅዱስን ዘንበርዎ ውግዘት፥ ከምቲ ቀኖና ቤተ ክርስቲያን ዝእዝዞ፥ ኣብ ቅድሚ ህዝቢ ኣብ ውሽጢ ቤተ ክርስቲያን ብጸሎት ዝተሰነየ ስርየት ክህቡን ከልዕልዎን ኣለዎም።
ምሉዕ ዕርቂ ክኸውን፥ እቶም ስለ እምነቶም ተኣሲሮም ዘለዉ ካህናት፥ መነኮሳት፥ ዲያቆናትን ምእመናን ቤተ ክርስቲያንን ካብ ማእሰርቲ ክፍትሑውን ደጊምና ንጽውዕ።
ኣህጉረ ስብከታት ንልዕሊ ዓሰርተ ዓመት ብመትከል ዝሓተቶ ቀኖናዊ መርገጺኡ ንሱ ምንባሩ ሕጂውን ንመስርሕ ዕርቂ ብመትከል (ብሓጎስ) ከምዝተቐበሎ ብንጹር ገሊጹ እዩ። ካብዚ ወጻኢ: “ኣብ ሱባኤ ጸኒሖም” እናበልካ ዝግበር ዘሎ ሓድሽ መዝሙር ግና ምስሉይነትን ንኻልእ ረብሓ እንተዘይኮይኑ ፋይዳ ኣልቦ እዩ። ዕርቂ ዝበሃል ነቶም ዝበደሉ ጳጳሳት ከም ንጹሃት፥ ንፓትርያርክ ቅዱስ እንጦንዮስ ድማ ከም ገበነኛ ጌርካ ንምቕራብ እንተኾይኑ እቲ ዝግበር ዘሎ ነገር፥ ንቤተ ክርስቲያን ኮነ ንህዝቢ ዘየርብሕ፥ ኣብ ቤተ እግዚኣብሔር ክበሃል ዘይግብኦ ተግባር እዩ። ሓቀኛ ዕርቂውን ክበሃል ኣይክእልን እዩ።
መንበረ ጵጵስና ኣኅጉረ ስብከታት
23 ሓምለ 2017
ቻርሎት ኖርዝ ካሮላይና
ሕቡራት መንግስታት ኣሜርካ


text:
ኣብ ከተማ ካይሮ ሎማዕንቲ ሰኒ ብዝተልዓለ ህውከት 51 ሰባት ተቐቲሎም ካልኦት ኣማእቲ ድማ ምቑሳሎም ምንስቴር ጥዕና እታ ሃገር ኣፍሊጡ።ሓይልታት ግብፅን ደገፍቲ ካብ ስልጣኖም ዝተባረሩ ፕሬዝዳንት መሓመድ ሞርስን እቲ ህውከት ዘልዕሎ ነንሕድ ሕዶም ይካሰሱ ኣለው።
እቲ ሎማዕንቲ ሰኒ ኣብ ጥቓ ዋና ቤት ፅሕፈት ‘ሪፓቢልካን ጋርድ’ ዝተፈፀመ ቶኽሲ ቅድሚ ናይ ድሕሪ ስዓት ስግዳን እዩ ጀሚሩ።ሰልፈኛታት እስልማዊ ሕውነትን ሓይልታት ግብፅን እቲ ህውከት መን ጀሚሩዎ ንዝብል ንሱ እዩ፤ባዕሉባ ክብሉ ይካሰሱ ኣለው።
ንእስላማዊ ሕውነት ዝድግፉ ሓኻይም ዶክተራት ወታደራት ካብ ዓቐን ንላዕሊ ሓይሊ ተጠቒሞም ክብሉ ኣብ ዝሃብዎ ጋዜጣዊ መግለፂ ኸሲሶም።
ሓካይም ብጥይት ንዝቖሰሉ 150 ሰባት ሓዊሱ ንልዕሊ 400 ኣዝዮም ዝተጎድኡ ቑስለኛታት ኣብ ክልኒክ ከምዝሓከሙ ሓደ ሓኪም ሓቢሩ።
መንግስታዊ ቴሌቪዥን ግብፂ ሰባት ንወታደራት ብእምንን ኮንክሪትን እናጥቕዑ ብድሕሪ ግን እናተተኮሰ ኣርእያ’ላ።
ወሃብቲ ቃል እስላማዊ ሕውነት እቲ ፍፃመ ‘’ ጭፍጨፋ’’ኢሎምዎ ኣለው። መግለፂ ወታደራዊ ሓይልታት ግን ‘’ናይ ሽብር መጥቓዕቲ’’ ተፈፂሙ ይብል።
ወታደራዊ ወሃቢ ቃል ኣሕመድ መሓመድ ዓሊ ወታደራት ኣብ ትሕቲ ከቢድ ናይ ቶኽሲ መጥቓዕቲ ምስኣተው እዮም ቶኽሲ ዝኸፈቱ ይብሉ።ነቲ ህንፃ ንምውራር ብዝፍትኑ ኣኽረርቲ እዩ ተፈፂሙ ክብሉ ወሲኾም ገሊፆም።
መሓመድ ኢብራሂም ዝተብሃለ ዝቖሰለ ወታደር ንሱን ካልኦት ወታደራትን ንናይ ህዝቢ ደሕንነት ንምርግጋፅ ኣብኡ ከምዝነበሩ ብምግላፅ እንተኾነ ግን ናይ ጥይት፣ናይ ሓዊ ቦምብ ከምኡ’ውን ብናይ እምኒ ጡብ መጥቓዕቲ ከምዝተፈፀሞምን መሳርሕቱ ከምዝቖሰሉ ሓቢሩ።
ናይ ግብፂ ናይ ስግግር ፕሬዝዳንት ኣድሊ ማንሱር ነቲ ፍፃመ ዝምርምር ሓደ ኮሚቴ ሎማዕንቲ ምጥያሾም ተገሊፁ’ሎ።እቶም ፕሬዝዳንት ኩሎም ሓይልታት ካብ ህውከት ክዕቀቡ ፀዊዖም።ዝወፀ ፕሬዝዳንታዊ መግለፂ በቲ ህውከት ኣዝዩ ምሕዛኑን እንተኾነ ግን እቲ ቶኽሲ ዝተፈፀመ ንዋና ቤት ፅሕፈት ሪፓብሊካን ጋርድ ንምውራር ኣብዝተፈተነሉ እዋን እዩ ይብል።
እቲ ናይ ሎማዕንቲ ህውከት መሰጋገሪ መንግስቲ ንምጥያሽ ንዝግበር ዘሎ ፃዕሪ ብዝበለፀ ዘተዓናቕፍ እዩ።ፍፁም ዓቃባዊ ፓርቲ ሳላፊ ኑር ጭፍጨፋ ስለዝተፈፀመ ሓድሽ መንግስቲ ንምጥያሽ ካብ ዝካየድ ዝርርብ ስሒበ ኣለኹ ኢሉ’ሎ።
ብወታደራዊ ሓይልታት ኣብ ዝካየድ ምጥያሽ ናይ ስግግር መንግስቲ ክሳተፉ ትፅቢት ይገበረሎን ዝነበሩ ዋና ኢማም ዓብዪ መስጊድ ኣል-ኣህዛር ኣሕመድ ኤል- ታይብ ደም ዘፍሰሱ ብሓላፍነት ክሳብ ዝሕተቱ ኣይሳተፍን ኢሎም ኣለው።
ንለውጢ ዝድግፉ ናይ ሰላም ተሸላሚ መሓመድ ኤልባራዳይ ነቲ ህውከት ዝኹንን ናይ ትዊተር መልእኽቲ ብምሕላፍ እቲ እንኮ መንገዲ ሰላማዊ ስግግር እዩ ኢሎም።
እስላማዊ ሕውነት ነቲ ለውጢ ብታንኪ ክሰርቑ ኣብ ልዕሊ ዝፍትኑ ዓመፅ ክካየድ ፀዊዑ’ሎ።
ኣብዚ ኣብ ዋሽንገተን ፕሬዝዳንት ባራክ ኦባማ ብዛዕባ እቲ ፖለቲካዊ ቅልውላው ሻቐሎቶም ደጊሞም ገሊፆም ኣለው።ዩናይትድ ስቴትስ ኣብ ግብፂ ንዝኾነ ይኹን ፖለቲካዊ ፓርቲ ወይ ጉጅለ ኣይትድግፍን ክብሉ እውን ደጊሞም ኣረጋጊፆም።


text:
ኣብዛ ሕልኽላኽ ዝበዝሓ ዓለም፣ ኣብዛ ፍትሒ ኣልቦ ዝኾነት ምድሪ፣ ኣብዛ ዓመጽን ተንኮልን ዝዓብለላ መሬት፣ ኣብዛ ዓለማውነትን ርኽሰትን ዝበዝሓ ቦታ ኢና ንነብር ዘሎና። መብዛሕትና ስለምንታይ ናብዛ ከምዚኣ ዝበለት ዓለም መጺኣ ኢልና ነቲ ዝደኮነና ኣምላክ ዝሓመናሉ ጊዜያት ዉሑድ ኣይኮነን። ሰባት ኮይና ምፍጣርና ኣጣዒስና ኸኣ እንስሳ ክንከውን ወይ ተንኸውን ኢልና ዝተመነናሉ ሰዓት እውን ሒደት ኣይኮነን። ኢፍትሓውነት እዛ ዓለም እናተሓሳሰበና ድማ ንኣምላኽ ከም መዳላውን ሻረኛን ጌርና ዝወሰድናሉ ኣጋጣሚ ኣዚዩ ብዙሕ እዩ።። ኣብቲ ፍትሒ ዝደለናሉ ሰዓት ፍትሒ ምስ ተደፍነና፡ ኣብቲ ገለ ዝደለናሉ እሞ ኸኣ ዘይረኸብናሉ እዋን፣ ኣብቲ ገለ እናሰለጦ ንዓና ግና ምስላጥ ክኣብየና ከሎ፡ ኣብቲ ውሒድና ከሎ ገለ ግና በዚሕዎም ክጻፍዑ ኣብ እንርእየሉ እዋን፡ ዝስማዕና ስሚዒት ከመይ መሪር ምዃኑ እቶም በዚ ዝሓለፍና ኣይንስሕቶን ኢና።። ዕጫናትና ካብ ናይ ካልኦት ዝኸፈኣን እሞ ድማ ዝተረገምና ኰይኑ ዝመስለና ግዚያት ኣሎ።
ሰብ እዚ ብመልክዕ ኣምላኽ ዝተፈጥረ ፉጡር ወዲ ኣምላኽ ብከምኡ ሰብ ክግፋዕን ክስቀን ክንሪኢ ከሎና እምበር ከኣ እምላኽ ብርግጽ ይግደስ ድዩ? ኣምላኽ ነዚ ይርእዮ ኣሎ ድዩ? እናበልና ምስ ኣምላኽን ገዛእ ርእስናን ንማጎት በዚ ከምዚ ኣብ ምንጽርጻርን ተስፋ ምቕራጽን ዝኣተና ሰባት ሒደት ኣይኮናን። ገለ ገለ ሰባትሲ ወረግ ኣምላኽ የሎን ኣብ ምባል በጺሖም ኣለዉ። ኣምላኽ ከም ዘየለ ክካትዑ ከለዉ ዘቕርብዎ ስነ ሞጎት ድማ፡ ኣምላኽ እንተ ዝህሉ ድኣ እዚ ስለምንታይ እዚ ኮይኑ? እዚ ስለምናታይ እዚ ተፈጺሙ? ኣእምርኦም ብስለምንታይ ዝተመልኣ እዩ።
እስከ ሓደ ሕቶ ክንሓትት እዚ ኹሉ ኣብ ዓለም ዝግበር ዘሎ ዘይፍትሓውነትን ዓመጽን በደልንሲ ኣምላኽ ይርእዮ ድዩ? ኣምላኽ ይዕዘቦ እንተሎ ደኣ ስለምንታይ እዚ ኹሉ ዝፍጽመ ዘሎ? ወይሲ ነዚ ዝከውን ዘሎ ደው ከብል ዓቕሚ የብሉን ድዩ? እዚ ከምዚ ዓይነት ሕቶታት ምሕታትና በደል ኣይኮነን። እቲ ኣበሳ ዝከውን ዘሎ ነቲ ኩሉ ዝክእል ኣምላኽ ብዛዕባ እዚ ህልዊ ኩነታት ከም ዘይግደስን ከም ዘይርእን ጌራና ክንኣምኖ ከሎና ጥራይ እዩ።
ሓደ ግዜ ኣብ መጽሓፍ ቁዱስ ሰባት ንዳዊት ናይ ኣምላኽ ሰብ ከምዚ ዝኣመሰለ ሕቶ ሓቲቶሞ እዮም ኣምላኽ ኣበይ ኣሎ ? ዳዊት ክምልሰሎም ከሎ ከምዚ ኢልዎም፡ “ኣምላኽ ኣብ ሰማያት ኣሎ ዝደለዮ ኸኣ ኩሉ ይገብር ኣሎ።” ሎሚ እውን ብዝተፈላለየ ኩነታትን መግደረና ክትሓልፍ ከሎኻ፡ ኣምላኽ ኢዱ ኣጣሚሩ፡ ስቕ ዝብል ብዛዕባ ዘይግደስ ማለት ኣይኰነን፡ የግዳስ ብትሓልፎ ዘበለ ኩሉ፡ ዕቤቱን ፍቕሩን፡ ምሕረቱን ከርእየካን ከለማምደካን ስለ ዝደለየን እዩ። እዚኹሉ እናሓለፍኩ? በዚ ኣደራዕ እናተጸፋዕኩ? ዝሕዞን ዝዀኖን ጠፊኢኒ ላዕልን ታሕትን እናበልኩ? ኣምላኽ ብዛዕባኻ ይግደስን ይሓልን እዩ፡ ዝብል መልእኽቲ ኣብ ልብኻን ሕልናኻን ከቃጭል ይኽእል እዩ፡ ግና ሕጂ እዋን እቲ ናይ ፍቕርን ምሕረትን ኣምላኽ ይሓልየልካን ይግደሰልካን እዩ።
ብዛዕባ እዚ ክጽሕፍ ከለኹ ሓደ ነገር ትዝ ኢሉኒ ብዛዕባ ሓደ ፉሉጥ ሳይንትስቲ ዝሰማዕክዎ ዛንታ እዩ። እዚ ምሁር ተመራማሪ ስነ ፍልጠት ስለ ዝነበረ ኣብ ዘመን ህይወቱ ብዙሕ ምርምራት እዩ ኣካይዱ፣ ሓደ ግዜ ኣብቲ ምርምር ዝገብረሉ ዝነበረ ላፕራቶሪይኡ ዘይተጸበዮ ባርዕ ሓዊ ኣጋጠሞ እሞ፡ ነቲ ንዓመታት ዝተመራመሮ ኩሉ ሃመኾ። ወዱ መጺኡ ነዚ ምስ ረኣየ ኣቦ ኦሮማይ በሎ። ኣቡኡ ኸኣ ኣይፋል እዚ ወደይ ኣምላኽ ኣብቲ ቦታ ገለ ዘይጠቅም ነገር ስለ ዝረኣየ እዩ እዚ ዝኾነ ብምባል ኣብ ኣምላኽ ዘለዎ እምነት ብምትራር ካብቲ ዝነበሮ ናይ ቀደም ዕዮ ዕውት ስራሕ ሰሪሑ ሓሊፉ።
ሓቂ እዩ ኣነ ንስኻትኩም ኣብ ህይወትና ዘይርደኣና ነገር የጋጥመና እዩ። ሰባት እንተኸኑ ነቲ ከምኦም ሰብ ብፍጹም ኣይርድእሉን እዮም። ኣምላኽ ክንሓዝን፡ ፍትሒ ክጎድለና፡ ክነብዕ፡ ስለምንታይ ኢልና ክንሓትት ከሎና ዘይርእየና ኣይኮነን ይርእየና እዩ። ብሰንኪ እዚ ነገር እዚ እምነትና ክፍተንን ክጎድልን ከሎ ኣምላኽ ከም ሰብ ኮይኑ ኣይበልኩን ዶ ረኣይዎም፡ ደኺሞም ኢሉ ዝባኑ ብፉጹም ኣይህበናን እዩ። ኣምሳዩኡ ይድንግጸልናን ይርሕርሓልናን እዩ። ኣምላኽ እቲ ነዛ ከባብ ዓለም ዝፈጠረ፡ ኣብ ላዕሊ ኾይኑ ይዕዘብን ይርእን እዩ። እዚ ሎሚ ኣብ ህይወተይን ህይወትካን ዝከውን ዘሎ ኩሉ ነገር ኣምላኽ ይርእ እዩ። እሞ ሓራይ እዚ ኩሉ ንሓልፎ ዘሎና ይርእዮ እንተሎ ድኣ ስለምንታይ ገለ ነገር ዘይገብር ዝብል ሕቶ ኣብ ኣእምሮኻ ክመጽእ ይኽእል እዩ። ኣምላኽ ገለ ነገር ካብ ምግባር ኣብ ዘመናት ኩሉ ስቕ ኢሉ ኣይፈልጥን እዩ። ካባይን ካባኻን ዝድልዮ ነገር ኣሎ ንሱ ከኣ ናብኡ ንምጻእ እሞ ብዛዕባ ነገርና ምስኡ ንማጎት ከመይሲ ንሱ ጥራይ እዩ ዝርዳእ።
ኣብዛ ማዕበል ዘይፍትሓውነትን ጓህን ቃንዛን መሊእዋን ትልብለብን ዘላ ዓለም ኣነን ንስኻን ግና እምንቶና ኣቡኡ ብምግባር ካብዚ ናይ ሕጂ ዋዕን ሽንቦባን ክንሽፈን ንኽእል ኢና። እዚ ማለት ግና ብዘይስቓይን መግዳእትን ማለተይ ኣይኮንኩን፡ ግዳስ ኩሉ ሰዓ ኣብ ኩሉ እዋን ነዚ ዝርዳኣ ኣምላኽ ብምእማና ንሕጎስ እሞ ሓንቲ መዓልቲ ከኣ ከም ዝረድኣና ኣሚና ኣብዛ ምድሪ ብዓወት ናብራን ንመርሕ። ኣብዛ ምድሪ ስቓይን ዘይፍትሓውነትን ጓህን ክሳብ ወዲ ኣምላኽ የሱስ ዝመጽእ ክቕጽል እዩ። ሰብ ከኣ በቲ ኩሉ ዝኽእል ኣምላኽ እንተ ዘይኣሚኑ በዚ ንፋስ እዚ እናተሃርመ ክሳብ ትንፋሱ ዘላ ትልኽ እናበለ ክነብር እዩ። እቲ ኣብ ኣምላኽ ዝኣመነ ግና ወትሩ ኣብ ትሕቲ ጽላል እቲ ኹሉ ዝክእል ስለ ዝነብር ብጽላል እቲ ዘልኣለማዊ ኸኣ ስለ ዘጽልል ካብቲ ዝመጽእ ቁጠዓ ከምልጥ ናይ ግድን እዩ።
ኣምላኽ ንዘሎና ውሽጣዊ ጓህን ቓንዛን ዘይርዳኣ ኣምላኽ ኣይኮነን። ኣብዛ እንትርፎ ህርፋን ምጽንናዕ ዘይትረኽበላ ዓለም ደባሲ ክኸውን ዝኽእል ኣካል እንተሃልዩ ሓደ ኣምላኽ ጥራይ እዩ። ኣብዚ ናይ መወዳእታ ዘመን ኣብዚ ክሉ መሊእልካ ከሎ ዘይትዓግበሉ እዋን፣ ኣምላኽ እወ ንሱ እቲ ዘፈቀረና መግለጺ ሕያውነቱን ፍቕሩን ከኣ ንወዱ የሱስ ክርስቶስ ኣብ መስቀል ዝለኣከልና ጥራይ እዩ ዕጋበትናን ምጽንናዕናን ክከውን ዝኽእል። ኣብዚ ናይ ጸልማት እዋን ንፍትሒ ኣእዊኻ ዘይትስማዓሉ፣ ንሓገዝ ጠሪዕካ መልሲ ዘይትረኸበል ህሞት ኢና ንነብር ዘሎና እሞ ንሕና ካብዚ ንመንፈስን ንስጋን ዘማህምን ኣብ ተስፋ ቕርጸት ዝሸምም ሓደጋ ከነምልጥ ኣእዳውና ምስ ናይ ልብና ናብ ኣምላኽ ብምልዓል ንመለስ፣ ንሱ ድማ ክምለሰና እዩ። ዘማራይ ዳዊት ኣብ መዝሙሩ ክዝምር እንከሎ ከምዚ ኢሉ ኣሎ “ሰኣን ዘናግፈኒ ጸላእየይ ንነፍሰይ ከም ኣንበሳ ኸይሰላልዓን ከይምንጥላንሲ ዎ እግዚኣብሄር ኣምላኸይ ኣባኻ ኣዕቁብ እኔኹ ካብ ኩሎም ሰጎግተይ ኣድሕነንን ኣናግፈንን” መዝሙር 7፡1
ክቡራት ኣሕዋተይን ኣሓተይን ሎሚ እቲ እንኰ መምለጢ ሓደ እዩ፡ ንሱ ከኣ እቲ ካብ ኩሉ ጽላልን መዕቖብን ዝከውን ኣምላኽ ጥራይ እዩ። መንገዲ ህይወት ኩሉ ጥጡሕ ኣይኮነን፡ ዳራጋ ናይዛ ምድሪ ጉዕዘና ኩላተን ሓርፋፋት እየን። እታ ዋሕሳ ኣብ ኣምላኽ ዝገበረት ነፍሲ ግና ነዚ ኩሉ ሓሊፋ ሓንቲ መዓልቲ ከም እትዕወት ዘጠራጥር የብሉን። ብኣንጻሩ እታ ነዚ ናይ ኣምላኽ ጽላልን ፍቕርን ዘይትረደኣትን ዘየስተውዓለትን ነፍሲ ግና ወትሩ ኣብ ስቓይን ኣብ ተስፋ ቑር`ጸትን ምንባራ ዘይተርፍ እዩ።
ህይወት ብርባርባ ድነ ሞት ትሓልፍ እያ። ነፍሲ ብሓዘንን ስቓይን ትሓልፍን እያ፡ ግና ኣብ ምርኩስ ኣምላኽ ተሞርኪስን ኣብ በትሪ የሱስ ተደጊፍን ግና፡ ነዛ ብድነ ዝተኸበት ዓለም ሲዒራታ ትሓልፍ።
ነት ኩሉ ዝኽእል ጓሳና ንግበሮ። ሽዕ “እግዚኣብሄር ጓሳይ እዩ ዝጎድለኒ የብለይን ብድነ ሩባ ሞት እካ እንተከድኩ ኩፉኡ ኣይፈርህን እየ በትርኻን ምርኩስካን ከጸናናዓኒ እየን ንዘልኣለም ከኣ ኣብ ቤት ኣምላኽ ክነብር አየ” ክንብል ኢና።
Posted by:
Hanibal Daniel
Oct 27, 2014
1 Comments
575 Views


text:
ሎሚ ታህሳስ 1 ኣብ ዝኽበር ዓለምለኸ መዓልቲ ኤይድስ ምክንያት ንወፍሪ ፀረ-ኤች.ኣይ.ቪ. ዝወሃብ ትኹረት ክቕፅል ከምዘለዎ ካብ ዝተፈላለዩ ወገናት ዝወፁ መረዳእታታት ኣተሓሳሲቦም።ዓለምለኸ ትካል ረድኤት ዩናይትድ ስቴትስ(ዩኤስኣይዲ) ኣብቶም ዝሓለፉ 15 ዓመታት ኣብ ኢትዮጵያ ኣብ መዳያት ምክልኻልን ምክንኻንን’ቲ ሕማም ዝለዓለ ሓገዝ ምግባሩ ናይቲ ትካል ምኽትል ኣተሓባባሪ ፕሮግራም ኤችኣይቪ ገሊፆም።
ሎሚ ዝተዘኸረ ዓለምለኸ መዓልቲ ኤይድስ ኣንፃር እቲ ቫይረስ ዝካየድ ወፍሪ ዓለምለኸ ሓገዝ ኣብ ዝጉደለሉ፣ዝምደብ ገንዘብ’ውን እናውሓደ ይመፅእ ከምዘሎ ኣብ ዝዝረበሉ እዋን እዩ ዝኽበር ዘሎ ስለዚ ሃገራትን ዝምልከቶም ወገናትን እቲ ጠመተ ንክቕፅል ኣብ ምትሕስሳብ ይርከቡ።
ኣብ ኣዲስ ኣበባ ዝተፈላለዩ ቦታታት ዝርኣይ መልእኽትታት ካብ ኤች.ኣይ.ቪ. ነፃ ዝኾነ ወለዶ ንምፍጣር ሎሚ እውን ጠመተ ንክቕፅሉ ዝፅውዑ እዮም።
ንዝተፈላለዩ ክፋላት ሕብረተሰብ ኣብ ተንቀሳቓሲ ቴሌፎን ሓፂር ናይ ፅሑፍ መልእኽቲ ዘመሓለለፉ ናይ ኢትዮጵያ ፕሬዝዳንት ዶ/ር ሙላቱ ተሾመ እውን ነዚ መልእኽቲ ኣስሚሮምሉ ኣለው።
ኣብ ኢትዮጵያ ዝርግሐ ኤች.ኣይ.ቪ.ቫይረስ ካብቶም ዝሓለፉ ዓመታት ብምንፅፃር ዝወሓደ ምዃኑ መረዳእታታት ይሕብሩ።ኣብ ምንቅስቓስ ፀረ ኤች.ኣይ.ቪ ቀንዲ መሻርኽቲ ኢትዮጵያ ዝኾነ ናይ ኣሜሪካ ዓለምለኸ ናይ ልምዓት ረድኤት ንዝሓለፉ 15 ዓመታት ዝተፈላለዩ ሓገዛት ምብርካቱ ገሊፁ’ሎ።
ብምኽንያት ዓለምለኸ መዓልቲ ኤይድስ ድምጺ ኣሜሪካ ዘዘራረቦም ናይቲ ትካል ናይ ኤች.ኣይ.ቪ. ፕሮግራም ምኽትል ኣተሓባባሪ ኣቶ ሳምሶን ኦሊ ንዩኤስኣይዲ ሓዊሱ ዓለምለኸ ኣጋራት ንፀረ ኤች.ኣይ.ቪ. ዝህቡዎ ሓገዝ ይንኪ’ሎ ንዝብል ኣይቅበሉዎን።
ምሉእ ትሕዝቶ ኣብዚ ምስማዕ ይኸአል።


text:
ኣባላት ኮሚቴ ኣተኣላላሺ ፀገማት ማሕበረሰብ ሙስሊም፣ጋዜጠኛታትን ካልኦትን ተኸሰስቲ ዝተኸሰስሉ ኣዋጅ ንሕገ መንግስቲ እታ ሃገር ዝጥሕስ እዩ ክብሉ ንጉባኤ መፃረዪ ሕገ መንግስቲ ኢትዮጵያ ጥርዓን ኣቕሪቦም።
እቶም ተኸሰስቲ ጥርዓኖም ዘቕረቡ ብጠብቓታቶም ኣቢሎም ዝሓለፈ ሓሙሽ 5 መጋቢት 2005 ዓ/ም ከምዝነበረ ካብቶም ጠብቓታት ሓደ ኣቶ ተማም ኣባ ቡልጉ ሎማዕንቲ ሰሉስ ንቪኦኤ ገሊፆም።
እቲ ሎሚ ንጉባኤ መፃረዪ ጉዳያት ሕገ መንግስቲ ዝቐረበ ጥርዓን ብትሕዝቶ ቅድሚ ሕዚ ንላዕለዋይ ቤት ፍርዲ ፌደራል ቀሪቡ ካብ ዝነበረ ኣይፍለን ኢሎም ኣቶ ተማም።
ከም እምነት እኒ ኣቶ ተማም ኣባ ቡልጉ ኣዋጅ ቑፅሪ 652 እዝባር 2001 ወይ ድማ ፀረ ሽብር ኣዋጅ ተባሂሉ ዝፍለጥ ኣዋጅ ናይታ ሃገር ላዕለዋይ ሕጊ ምስ ዝኾነ ሕገ መንግስቲ ኢትዮጵያ ዝፃረር እዩ። ‘’ኣዋጅ ቁፅሪ 652 ከምዘለዎ ምስ ሕገ መንግስቲ ዝፃረር እዩ ኢልና፣ሓደ፣ክልተ፣ሰለስተ፣ኣርባዕተ ኢልና ብነጥቢ ኣቐሚጥና ኣለና።ዓማዊላን ዝተኸስስሉ ድማ በዚ እዋጅ እዚ ስለዝኾነ ብኡ ክኽሰሱ የብሎምን ኢልና ኢና ጥርዓንን ኣቕሪብና ዘለና።’’
ተኸሰስቲ ብሕገ መንግስቲ ዝተኸበሩሎም ናይ ምዝራብን ሓሳቦም ናይ ምግላፅን መሰሎም ዝተጥሓሰ ምዃኑ ኣብቲ ጥርዓን ከምዝተጠቐሰ’ውን ወሲኾም ጠቒሶም ኣቶ ተማም።


text:
Erena on Facebook
ጀርመን ናይ 212.6 ሚልዮን ዩሮ ሓገዝ ንኢትዮጵያ ክትህብ ምናዃ ኣፍሊጣ
Radio Erena: 05 November 2017
ጀርመን ናይ 212.6 ሚልዮን ዩሮ ሓገዝ ንኢትዮጵያ ክትህብ ምናዃ ኣፍሊጣ።
እዚ ኢትዮጵያ ዝልገሰላ ዘሎ ፋይናንስያዊ ሓገዝ፣ ኣብ ጽላታት ሕርሻን ትምህርትን ዝውዕል ምዃኑ ዝሓለፈ ዓርቢ ዕለት 3 ካብ ጀርመን ዝተመሓላለፈ ዜና ኣመልኪቱ።
ኣብቲ ዕለት ብወገን መንግስቲ ኢትዮጵያ ነቲ ስምምዕ ዝፈረመ ሚኒስተር ዶክተር ኣድማሱ፣ ክልቲኤን ሃገራት ኣብ ምቕረሐ መሬት፣ ምምካት ደርቂ፣ ምዕባይ ምህርቲ ሕርሻን ተክኖሎጂን ኣብ ዝኣመሰሉ መዳያት ምትሕብባር ክቕጽላ ምዃነን ኣፍሊጡ። ንሱ ብተወሳኺ፣ እዚ ተለጊሱ ዘሎ ናይ 212.6 ሚልዮን ዩሮ ሓገዝ ኣብ ግቡእ መዓላኡ ክውዕል ምዃኑ ቃል ኣትዩ።
ኣምባሳደር ጀርመን ኣብ ኢትዮጵያን ሕብረት ኣፍሪቃን ብሪታ ቫግነር ኣብ ዝሃበቶ ቃል፣ እቲ ተለጊሱ ዘሎ ገንዘባዊ ሓገዝ ኣብ ህዝቢ ኢትዮጵያ ርኡይ ለውጢ ከምጽእ ዘለዋ ተስፋ ድሕሪ ምግላጽ፣ ኣብ ዝተፈላለዩ ከባቢታት ኢትዮጵያ ብኣካል እንዳዞረት ነቲ ሓገዝ ህዝቢ ብግቡ ይረብሓሉ እንተሎ ከተረጋግጽ ምዃና ገሊጻ።
መንግስቲ ኢትዮጵያ ካብ ኣህጉራዊ ማሕበረሰብ ዓለም ብቢልዮናት ዶላራት ዝግመት ሓገዝ ይረክብ እኳ እንተኾነ፣ ብሰንኪ ኣብታ ሃገር ገኒኑ ዘሎ ጉቦን ምጥፍፋእን ውልቀሰባት’ዮም ዝያዳ ክረብሑሉ ጸኒሖም። ነዚ ከም ሓደ ዕንቅፋት ንምዕባለ ዝቖጸሮ ጉቦን ምጥፍፋእን ንምውጋድ መንግስቲ ኢትዮጵያ፣ ፍሉይ ኮሚሽን ኣቚሙ ንሓያሎ ሰበስልጣንን ነጋዶን ኣብ ትሕቲ ቀይዲ ከእቱ ጸኒሑ’ዩ።


text:
ምረት ዝወለዶ ውሽጣዊ ተቓውሞ መታን ከይብርዕን፡
ካብ ሓይልታት ደሞክራስያዊ ለውጢ ስሙር ግብራዊ ደገፍ ክረክብ ኣለዎ።
ሳእን ብቑዕ ቀላሲ፡ ግዝያዊ ነገራዊ ረብሓ ምቕዳምን ፖለቲካዊ ድሕረትን ኣብ ዕንክሊል ዝነብር ዘሎ ባዕላዊ ኩነታት እንተዘይኮይኑ፡ ውድዓዊ ኩነታት ንለውጢ ምቹእ ኮይኑ ካብ ዝበስል ነዊሕ ግዜ ኣቑጺሩ’ዩ። እንተኾነ ባዕላዊ ኩነታት ተማሊኡ ውድዓዊ ኩነታት እንተዘይበሲሉ ወይ ወድዓዊ ኩነታት በሲሉ ባዕላዊ ኩነታት እንተዘይተማሊኡ፡ ቃልሲ ንደሞክራስያዊ ለውጢ በቲ ዝድለ ቅልጣፈ ክምርሽ ከምዘይኽእል ርዱእ ነገር’ዩ። ኣብ’ዚ መድረኽ’ዚ ባዕላውን ወድዓውን ፖለቲካዊ ኩነታት ኤርትራ ኣይተመዓራረየን ዘሎ። እቲ ሓደ በሲሉ ግን ዋና ስኢኑ ፈቲሩ ኣሎ። እቲ ካልእ ከኣ ጽሮትን ቀላስን ስእኑ ኣብ ዙርያ መሪሕነታዊ ዓንኬላት ጋም ማን ይብል ኣሎ።
ባዕላዊ ኩነታት፡ ኣብ ደምበ ደለይቲ ደሞክራስያዊ ክማላእ ዝግበኦ ፖለቲካዊ ንቅሓት፡ ናይ ኣመራርሓ ብቕዓት፡ ህዝቢ ናይ ምንቃሕ ምውዳብ፡ ኣብ መንጎኦም ዘሎ ፍልልያት ናይ ምጽባብን ምምሕዳርን፣ ነቲ ቃልሲ መሳለጢ ዝኸውን ገንዘባውን ነገራውን ቀረባት ምውናን፡ ዲፕሎማስያዊ ተፈላጥነት ምስፋሕን ምሕያልን’ዩ። ነዚ ንምርግጋጽ ኣብ ውሽጢ’ዚ ልዕሊ ርብዒ ዘመን ገለ ፈተነታት ተገይሩ’ዩ። እቲ ብተናጸል ፖለቲካዊ ውድባት ብጽሑፋት፣ ብማዕከናት ዜና፣ ብኣኼባን ሰሚናራት መልክዕን ዝተኻየደ ጎስጓሳትን ክልተኣዊ ምሕዝነታውን ሓድነታውን ባይታ ንምፍጣር ዝተገብረ ጻዕሪታትን ከይሓወስና፡ ካብ ክልተ ንላዕሊ ውድባት ዝተሳተፍሉ፡ ኣብ 1992 ዝተፈተነ ኤርትራዊ ምሕዝነት ንሃገራዊ ቻርተር (ኤምሃቻ) ኣብ 1999 ዝተበገሰ ምሕዝነት ሃገራዊ ሓይልታት ኤርትራ፣ ንዕኡ ቀጺሉ ዝመጸ ኤርትራዊ ደሞክራስያዊ ኪዳን፡ ንኤርትራዊ ብዙሕነታዊ ጸጋታት የንጸባርቕን ዝተበታተነ ዓቕሚታት ኣኪቡ የቃልስን ተባሂሉ ኣብ 2011 ዝተመስረተ ኤርትራዊ ሃገራዊ ባይቶ ንደሞክራስያዊ ለውጥን ከም ኣብነት ንምውሳድ ይከኣል። እዚ ጅማሮ ወይ ፈተነ’ዩ። እቲ ጅማሮ ወይ ፈተነ ግን ዛጊት ኣድማዒ ፍረ ኣይሃበን። ዋኒንን ውዕሎን ደለይቲ ደሞክራስያዊ ለውጢ ኣብ ክንዲ ናብ ቀዳማይ ጸላኢ ዘነጻጽር ኣብ ሕድሕድ ውድባት መን ንመን ሰዓረ፡ ዜና ምዕብላልን ምብትታንን ካብ መሪሕነታዊ ዓንኬላቱ ንምስማዕ ክጽበ ተኣሲሩ ይርከብ።
ወድዓዊ ኩነታት በሲሉ ዝበሃል፡ ውጹዕ ተወጺዑ ከም ዘሎ ምስ ዝፈልጥ’ዩ። ጸላእን ፈታውን ምስ ዝንጸር’ዩ። ዝበዝሕ ህዝቢ መሰሉ ንምርግጋጽ ኣንጻር ገዛኢ ስርዓት ክቃለስን ተቓሊሱ ናይ ስርዓት ለውጢ ከረጋግጽ ድልውነቱ ምስ ዘርእን’ዩ። ከም ተወሳኺ ከኣ ብዞባውን ዓለማውን ኩነታት ነቲ ህዝባዊ ሕቶን ህዝባዊ ቃልስን ዝድግፍ ኩነታት ምስ ዝህሉ’ዩ። ኣብ 1993 ብደሞዝ የገበረልና ወተሃደራት ህግደፍ ክሳብ ንውልቀ መላኺ ኢሳያስ ሒዞም ዝገበርዎ ናዕቢ፣ ኣብ 1994 ኣብ ማይ ሓባር ዝቐመጡ ዝነበሩ ጀጋኑ ውጉኣት ሓርነት ዘልዓልዎ ማሕበራዊ ሕቶ መሰረት ዝገበረ ተቓውሞ፣ ኣብ 2001 ኣብ መንጎ መሪሕነታዊ ኣካላት ህግደፍ ዝተፈጥረ ርኡይ ነቓዕ፣ ተመሃሮ ዩኒቨሪሲቲ ዝገበርዎ ኣድማ፣ብ21 ጥሪ 2013 ጅግና ስዒድ ዓሊ ሕጃይ ዝተሰወኣሉ ገለ ኣባላት ሰራዊት ዘርኣይዎ ቅሉዕ ምንቅስቓስ፣ ኣብ ዝተፈላለየ ኣብያተ ማእሰሪ ዝተፈተነ ተቓውሞ፣ ሃይማኖታዊ ትካላት ንኢድ ምትእትታው ናይ መንግስቲ ኣብ ሃይማኖታዊ ጉዳያት ብምቅዋም ዘስምዕዎ ድምጺ ….ወዘተ፡ ነዚ ኩሉ ተቓውሞታት በቲ መሪሕነታዊ ጃንዳ ዝተዋህበ ኢ-ሰብኣዊ ግብረ መልስን ገለ ከም ኣብነት ክውሰድ ዝከኣል’ዩ። እዚ ብሰንኪ ሕጽረትን ዘይብቕዓትን በዓል ቤታዊ ኩነታት ከቢድ ናይ ህይወት ዋጋ ዝተኸፍሎ መርኣያ ብሱል ወድዓዊ ኩነታት ክንሱ፡ ግቡእ ፍረ ዘይተሓፍሰሉ ተረኽቦታት’ዩ። ኣብ ደገ ምስ ዞባዊ ምህዋኽ ሰላምን ጸጥታን ጥሕሰት መሰረታዊ ሰብኣዊ መሰላትን ተኣሳሲሩ ኣብ ልዕሊ ወሰንቲ ጃንዳዊ ውዲታዊ መሪሕነት ህግደፍ ዝተመሓላለፈ ናይ እግዳ ውሳነን፡ ብደላዪ ሰላም ማሕበረ-ሰብ ዓለም ዝተገብረ ኩነኔ፣ ሓፋሽ ብመልክዕ ሰላማዊ ሰልፊን መዘክራትን ዘስመዖ ተቓውሞን ንለውጢ ዘርኣዮ ድልውነትን’ውን ኣካል ናይ’ቲ ብሱል ወድዓዊ ኩነታት ጌርካ ዝውሰድ’ዩ። እንተኾነ፡ ከም’ቲ “ ብዙሓት ዕንጸይቲ መጥመሪአን ልሕጺ” ዝበሃል ነዚ ዕድላት’ዚ ብግቡእ ተኸታቲሉ መሪሑ ናብ ረብሓ ናይ ለውጢ ሓይልታት ከውዕሎ ዝኽእል ፖለቲካዊ መሪሕነት ኣይተረኽበን።
እነሆ ድማ ኣብ’ዚ ሒዝናዮ ዘለና ሰሙን፡ ብካቶሊካዊት ቤተ-ክርስትያንን ምስልምናን ዝእለያ ኣብ ኣስመራ ዝርከባ ኣብያተ ትምህርቲ፡ መንግስታዊ ጉጅለ ከም ኣመሉ ኣብ ውሽጣዊ ጉዳያተን ብዝገበሮ ኢድ ምትእትታው ቅሉዕ ተቓውሞ ከም ዝተላዕለ ይቃላሕ ኣሎ። መራሕትን ኣመሓደርትን ናይ’ተን ቤት ትምህርቲ በቲ መንግስታዊ ጉጅለ ንዝወረደሎም ዘይቅቡል ዓማጺ መምርሒ ብሰንጠቕ ብቕሉዕ ብምቅዋሞም ኣቐዲሞም ብትካላት ጸጥታ ከም ዝተኣስሩ፡ ነዚ መሰረት ዝገበረ ማለት ቤት ትምህርትና ካብ ንቡር ኣሰራርሓኡ ወጻኢ ኣይሰርሕን ዝብል ብፍላይ ብተመሃሮ ዲያእ ኣል እስላሚያ ተቓውሞ ተላዒሉ በቶም ስለምንታይ ዘይፈልጡ ሰራዊት ከም ዝተበተነ፡ ገለ ከም ዝተኣስሩ፡ ዝቖሰሉን ዝመቱን ከም ዘለው፡ እቲ ስምዒታት ግን ገና ከምዘይደቀሰን ምንጭታት ብድምጽን ምስልን ኣደጊፎም ይሕብሩ ኣለው።
ናይ ስርዓት ለውጢ ንምምጻእ ውሽጣዊ ተቓውሞ መሰረታዊ ረቛሒ’ዩ። እዚ ድማ ካብ’ቲ ብውሽጡ ምቅዋም ሓሊፉስ እነሆ ኣብ ጎደና ወጺኡ ቅሉዕ ተቓውሞታት ይረአን ብማእሰርቲ ኣካላዊ ማህሰይትን ሞትን ዋጋ ይኸፈል ኣሎ። እቲ ብደገ ዘሎ ናይ ለውጢ ሓይልታት’ከ? እቲ ንምልኪ ተኪኡ ህዝባዊ ደሞክራስያዊ ስርዓት ክተክል ትጽቢት ዝግበረሉ ፖለቲካዊ ውድባት’ከ? እቶም ኣብ ውዑይ ዕድመ ዝርከቡ መንእሰያት’ከ? እቶም ኣንፈት ፖለቲካዊ ደሞክራሲ፣ ልዕልና ግዝኣተ ሕግን ልምዓት ከትሕዙ ትጽቢት ዝገበረሎም ደሞክራስያውያን ምሁራት’ከ? ኣበይ ኣለው? እንታይ ይገብሩ ኣለው? ሃለዋቶም ክሕብሩ፡ ናብ’ዚ ኣብ ውሽጢ ሃገር ዝረአ ዘሎ ኣበያ ህዝቢ ግቡእ ትኹረት ክገብሩ፡ ምስኡ ተኣሳሲሮም ክሰርሑ ዘኽእሎም ኣብ ውሽጦም ዘሎ “ቀምሺ ኣደይ ዓንቂፉኒ” ዓይነት ዘይመሰረታውን ዘይምኽንያታውን ድኽመታትን ፍልልያትን ኣመሓዲሮም፡ ተላፊኖም ብሓደ ኣንፈት ክወፍሩ ድልውነቶም ከርእዩን ይግባእ። ምረት ዝወለዶ ውሽጣዊ ተቓውሞ መታን ብዘይፍረ ከይብርዕን፡ ካብ ሓይልታት ደሞክራስያዊ ለውጢ ስሙር ግብራዊ ደገፍ ክረክብ ኣለዎ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 03-11-2017


text:
ኣብ ኤርትራ ዝመደብሮም ተቃወምቲ ኢትዮጵያ ንዘካይድዎ ቃልሲ ዝሰፍሐ መሰረት መእንታን ክሕዝ ተባሂሉ ‘ምስ ኣቶ ሞላን ዝመርሖ ዲምህትን ካልኦት ውድባትን ኣብ ምስረታ ግንባር ንዓመታት ተቀራሪብና ንሰርሕ ነይርና’ ይብሉ ኣቶ ንኣምን ዘለቀ።
ድሕሪ’ቶም ተኸታተልቲ ልዝባት፣ኣብ’ዚ ቀረባ ምስረታ ግንባር ተሳሊጡ ፕሮፈሰር ብርሃኑ ነጋ ኣቦ-መንበር፣ኣቶ ሞላ ኣስገዶም ምክትል ኮይኖም ከምዝተመርፁን፣እንተኾነ ብዘይተፀበይዎ ኣገባብን ጊዜን፣ኣቶ ሞላ ናብ ደምበ ፀላኢ ዝበልዋ ኢትዮጵያ ሃዲሙ በሉ ኣቶ ንኣምን።
ኣብ እዋን ምስረታ ግንባር ምድሓን ኢትዮጵያ፣ዶ/ር ብርሃኑ ንኣቶ ሞላ ዝዓበየ ሓይሊ ዘለኩም ንስኻትኩም ስለዝኾንኩም ንስኻ ኣቦ-መንበር ኩን ክብሎ ከሎ፣ ኣቶ ሞላ ግና ኣነ ወዲ ሓረስታይ እየ።ንስኻ ኣቦ-መንበር ኩን ከምዝበለን ሓቢሮም ኣቶ ንኣምን ዘለቀ።
ኣብ’ዚ ሰሙን’ዚ ቀ/ሚ ኢትዮጵያ ኃይለማርያም ደሳለኝ፣ ንኤርትራ ሓድሽ መጠንቀቂ ከምዘቃልሑ ዝዝከር’ዩ።
እቶም ቀ/ሚ ‘ከይትፍትን።እንተፈቲንካ ግና ኣቲና ንሓንሳብን ንሓዋሩን ዘየዳግም ስራሕ ፈፂምና ክንወፅእ ኢና’ ኢሎም ነይሮም።
ኣቶ ንኣምን ዘለቀ ብወገኖም ‘እዚ ዝተለመደ ጃህራ’ዩ፣ ቅድሚኦም ዝነበሩ ኣቶ መለስ ዜናዊ’ውን ተመሳሳሊ ጃህራ ኣቃሊሖም’ዮም ‘ በሉ።


text:
ኣብ ኢትዮጵያ ብሰንኪ ደርቂ ህጹጽ ረድኤት ዘድልዮም ሰባት ቁጽሪ ልዕሊ 7.8 ሚልዮን ምብጽሑ ተገሊጹ
ኣብ ኢትዮጵያ ብሰንኪ ድርቂ ህፁፅ ረድኤት ዘድልዮም ብዝሒ ሰባት ልዕሊ 7.8 ሚሊዮን ምብፅሑ ናይ ኢትዮጵያ ኮሚሽን ሃገራዊ ምክልኻል ሓደጋ ኣፍሊጡ።
ኣብ ኢትዮጵያ ብምኽንያት ድርቂ ህፁፅ ሓገዝ መግቢ ዘድልዮም ኣብ ዝሓለፈ ወርሒ ጥሪ ካብ ዝተገልፀ ምውሳኹ ኮሚሽነር ኮሚሽን ሃገራዊ ምክልኻል ሓደጋ ኢትዮጵያ ኣቶ ምትኩ ካሳ ገሊፆም።
“ብመሰረት ኣብ ጥሪ 2017 ዓ.ም ወግዓዊ ዝገበርናዮ ኣሃዝ 5.6 ሚሊዮን ነይሩ።ድርቂ ኣብ ዝተኸሰቶም እንስሳት ብምርባሕ ዝናበሩ እቲ ድርቂ ካብ እዋን ናብ እዋን እናወሰኸ ብምኻዱ ሕዚ በዝሒ ተሓጋዛይ 7.78 ሚሊዮን በፂሑ’ሎ።”
ኣስታት 1.5 ሚልዮን ኣብ ክልል ኦሮሚያ፣203,000 ኣብ ክልል ደቡብ ብሄርን ብሄረሰባትን ህዝብታትን፣ኣስታት 304,000 ድማ ኣብ ክልል ኣምሓራ ብዝሒ ተሓገዝቲ ምውሳኹ ዘርዚሮም።ኣብ ክልል ኣምሓራ ብፍላይ ድሕሪ እቲ ዝሓለፈ ዳህሳስ ሓረስቶት ዘራእቶም ብበረድ፣ኣስሓይታን ብውሑጅን ስለዝተጎደአ ብዝሒ ተሓጋገዝቲ ክውስኽ ክኢሉ’ሎ ኢሎም።
ኢትዮጵያ ኣብ ዝርዝር ብዓፀቦ ዝተጠቕዓ ሃገራር ኣይተጠቐሰትን ዘላ፡እዚ ዝኾነሉ ምክንያት ኣቶ ምትኩ ክገልፁ ከለው መንግስቲ ሓገዝ ንዘድልዮም ንኩሎም ዜጋታት ሓገዝ የቕርብ ስለዘሎ እዩ ኢሎም።
ኣቶ ምትኩ ብተወሳኺ ቅድሚ ሎሚ ካብ ዝቐረበ ኣስታት ሓደ ቢሊዮን ዶላር መፀዋዕታ ሓገዝ ክንድቲ ዝደለ ኣይትረኽበን ኢሎም ።
“ሓገዝ ዝሃቡ ኣለው እዮም፤ብዙሕ ግን ኣይኮነን።ንኣብነት መንግስቲ ኣሜሪካ ብፕሮግራም መግቢ ዓለምን ሓባራዊ ህፁፅ ስርሒት ብዝተባህለ ትካልን ኣቢሉ 114 ሚሊዮን ዶላር ሂቡ።ዝተወሰኑ ካልኦት መንግስታት እውን ሂቦም ኣለው።ምስቲ እንደልዮ ረድኤት ክነፃፀር ከሎ ግን ዝሕቱል እዩ።”
ኣቶ ምትኹ ቀጺሎም ብርክት ዝበላ ዓፀቦ ዝኣወጃ ሃገራት ብምህላወን ዓቕሚ እተን ሃገራት ስለዝተመቓቐለ እዩ ድሕሪ ምባል እዚ ኣብ ግምት ብምእታው ፌደራላዊ መንግስቲ ኢትዮጵያ ኣብ ፈላማይ ዙር ሓደ ቢሊዮን ቕርሺ መዲቡ ኣብ ምንቅስቓስ ይርከብ ኣሎ ኢሎም።
ክልላዊ መንግስታት እውን ባጀት መዲበን ኣብ ምንቅስቓስ ከምዝርከባን ኣብ መንጎ ክልላት እውን ምትሕግጋዝ ከምዘሎ ገሊፆም።
ሰብ ሃብቲ እውን ብናይ ባዕላቶም ተበግሶታት ካብ ማእኸል ሃገር እኽሊ እናሸመቱን ቀለብ እንስሳት እናዓደጉን ኣብ ምቕራብ ከምዝርከቡ ኣቶ ምትኩ ካሳ ገሊፆም።
ሓገዝ ዘድልዮም ዜጋታት ምሉእ ረድኤት እናቐረበሎም ስለዝኾነ ኣብ ኢትዮጵያ ድርቂ እምበር ጥምየት የለን፤ፈደራላዊ መንግስቲ፣ክልላዊ መንግስታትን ገለ ገበርቲ ሰናይ ትካላትን ኣብ ኣብያተ ትምህርቲ መግቢ የቕርቡ ኣለው እውን ኢሎም።


text:
Lärcentrum ናይ ምምሕዳር ከተማ Östersund ኣካል ክኸውን እንከሎ ንኹሉ ኣብ ምምሕዳር ከተማ Östersund ዝወሃብ ትምህርቲ ንዓበይቲ ከመሓድር ሓላፊነት ዝተውሃቦ ትካል እዩ።
ኣብ Lärcentrum ትምህርቲ ንዓበይቲ ክትወስድ አንከሎኻ ብላዕለዋይ ካልኣይ ደረጃ ትምህርቲ ኮርስታትን ክትወስድ ከምኡድማ ብተግባርን ብንድፊሓሳብን ዝወሃብ መሰረታዊ ትምህርቲ ንዓበይቲ ክትመሃር ትኽእል። Lärcentrum ብቋንቋ ሽወደን ንስደተኛታት ዝወሃቡ ኮርስታት (SFI) እውን የቕርብ እዩ።
ናይ ቀዳማይ ደረጃ ወይድማ ናይ ላዕለዋይ ካልኣይ ደረጃ ትምህርትኻ ክትምልእ፣ ቋንቋ ሽወደን ክትመሃር፣ ሞያዊ ክእለታትካ ከተስፍሕ፣ ወይድማ ኣብ ኮሌጅ ወይ ዩኒቨርስቲ ኣቲኻ ክትመሃር ዘኽእለካ ዓቕሚ ክትሕዝ ትኽእል ኢኻ።
ትምህርቲ ንዓበይቲ ዋላሓንቲ ትምህርቲ ንዘይብሎም ወይድማ ቀዳማይ ደረጃ፣ ወይ ካልኣይ ደረጃ ትምህርቲ ወይ ሞያዊ ትምህርቲ ዘይመልኡ ሰባት ዝወሃብ ናይ ትምህርቲ ዕድል እዩ። እቲ ዓብዪ ዕላማ ናይቲ ትምህርቲ ንዓበይቲ ንስኻ ኣብቲ ናይ ሸቃሎ ዕዳጋ ተዋዳዳራይ ክትከውን ምሕጋዝ እዩ። ትምህርቲ ንዓበይቲ ኣብ መበል 20 ዓመት ልደትካ (16 ን SFI) ካብ 1 ሓምለ ጀሚርካ ክትመሃር ትኽእል።
ብዛዕባ ትምህርቲ ንዓመይቲ ኣብ ሽወደን ከምኡድማ ብዛዕባ ዓይነታት ትምህርቲ ንዓበይቲ www.omsvenskaskolan.se ብብዙሕ ቋንቋታት ዝተዳለወ ተወሳኺ ሓበሬታ ኣብዚ ኣሎካ።
ቀደም ዝነበረካ ናይ ትምህርቲ ድሕረባይታ እንታይ ከምዝመስል፣ ንኣብነት ኣብታ ዝዓበኻላ ሃርካ ዝወሰድካዮ ትምህርቲ፣ ናይ ቋንቋ ክእለታትካ እንታይ ይመስል ዝብሉ ነገራት ኣብ ግምት ብምእታው፣ ብዝተፈላለየ መንገዲ ክንሕግዘካ ንኽእል ኢና፣ ንኣብነት፣ ናይ SFI፣ ብልክዕ ቀዳማይ ደረተጃ ትምህርቲ ሽወደን ዝወሃብ ትምህርቲ ንዓበይቲ ወይድማ ብልክዕ ካልኣይ ደረጃ ትምህርቲ ዝወሃብ ትምህርቲ ንዓበይቲ።
Lärcentrum መጀመርያ ክተጽንዖም እትደልዮም ምርጫታት ብምርኣይ ደገፍ ይገብረልካ፣ ዕላማና ድማ ናብ ሕብረተሰብ ሽወደን ብቕልጡፍ ክትወሃድን ኣብ ነዊሕ እዋን ድማ ንገዛእርእስኻ ክትክእልን ምግባር እዩ።
Lärcentrum ኣብ ማእከላይ Östersund ኣብ Kyrkgatan 47 ይርከብ። ኩሉግዜ ሰኑይን ረቡዕን ካብ ሰዓት 13.00 ክሳዕ 16.00 ክፉታት ኢና፣ ክትመጹ ትኽእሉ ኢኹም። ካልእ ግዜ ድማ ክትበጽሓና እንተደሊኻ ኣቐዲምካ ክትምዝገብ ትኽእል ኢኻ።
ምብጻሕ ከተመዝግብ እንተደሊኻ፣ በዚ ቁጽሪ 063-14 30 00 ደውል፣ ወይድማ ናብ larcentrum@ostersund.seኢሜይል ለኣኽ ኢኻ።
እዚኦም ኣብዚ ክትረኽቦም እትኽእል ናይ ትምህርቲ ኣማኸርቲ እዮም:
Karin
Inger
Anette
Lärcentrum በቲ ናይ ትምህርቲን ናይ ሞያን መምርሒ ኣቢሉ ይሕግዘካ። እዚ ማለት ንኣብነት ብዛዕባ ትምህርታዊን ሞያዊን ምርጫታት ንሓደ ካብ ኣማኸርቲና ክትሓትት ትኽእል ማለት እዩ። ናይቲ ናይ ትምህርቲን ሞያን መምርሒ ዕላማ ናብ ስርዓተ ትምህርቲ ሽወደን ንምእታው ከተማልኦም ዘለካ ረቛሒታት ክትረክብ ምግባር እዩ።
ንኣብነት ብዛዕባ ትምህርቲ፣ ፋይናንሳዊ ደገፍ ትምህርቲ፣ ፕሪግራማትን ናይ ብቕዓት ረቛሒታትን ዝምልከት ሓበሬታ ብምሃብ ንሕግዘካ።
ብተወሳኺ በቲ ናይ መምርሒ ቃለመጠይቕ ዝበሃል ኣየናይ ደገፍ ከምእትደሊን ንጹራት ረቛሒታትካ እንታይ ከምዝኾኑን ምሳኻ እንዘራረበሉ ኣሰራርሓ ኣቢልና እውን ደገፍ ንገብረልካ። ብተወሳኺ ኣብ ውልቃዊ ኮርስ እውን ደገፍ ንገብረልካ፣ ወይድማ ናይ መወዳእታ ሰርትፊኬት ወይ ናይ ላዕለዋይ ካልኣይ ደረጃ ዲፕሎማ መደብ ኣብ ምውጻእ ደገፍ ንገብረልካ።
Lärcentrum ናብ ትምህርቲ ቋንቋ ሽወደን ንስደተኛታት – SFI እትኣትወሉ መንገዲ እዩ።
SFI ኣፎም ብቋንቋ ሽወደን ንዘይፈትሑ ሰባት ዝወሃብ መሰረታዊ ናይ ቋንቋ ሽወደን ኮርስ እዩ። ብተወሳኺ ብዛዕባ ሕብረተሰብ ሽወደን፣ ናይ ስራሕ ሂወቶምን ናይ ሽወደን ባህሊን እውን ትመሃር።
SFI ኣብ Östersund ንምጽናዕ ናይ ግድን ሙሉእ ውልቃዊ ቁጽሪ ኮድ ዝተቐበልካ፣ ዕድሜኻ ልዕሊ 16 ዓመት ዝገበርካ ከምኡድማ ኣብ ምምሕዳር ከተማ Östersund ዝተመዝገብካ ክትከውን ኣለካ።
መሕተቲ ኦንላይን ብምእታው ኣብ SFI ንምስታፍ ክትሓትት ትኽእል። መሕተቲ ኣብ ምእታው ደገፍ ትደሊ እንተኾንካ ኣዛርበና።
SFI ንምጽናዕ ካብ CSN ናይ ትምህርቲ መውዕሎ ክትረክብ ኣይትኽእልን። ኣብ ቀረባ እዋን ዝመጹ ስደተኛታት ብመባእታዊ መውዕሎ ኣቢሎም SFI ከጽንዑ ይኽእሉ እዮም። ካልእ ዓይነት ረብሓ ትቕበል እንተሃሊኻ፣ ንኣብነት ካብ ማሕበራዊ ኣገልግሎታት፣ ካብ ቤትጽሕፈት ማሕበራዊ መድሕን ወይ ናይ ሸቅሊኣልቦነት ረብሓ ትረክብ እንተሃሊኻ፣ ክትመሃር ቅድሚ ምጅማርካ ኣየናይ ከምዝምልከተካ ከተረጋግጽ ኣለካ።


text:
ኣብ መላእ ዓለም ብሰንኪ መግሃስቲ ሰብኣዊ መሰላትን ምሽርሻር ዓለምለኸ ትካላትን ሕግታትን ማሕበራዊ ሓድነት ሃገራት ኣብ ስግኣት ወዲቑ’ሎ ክብሉ ኣብ ሕቡራት ሃገራት ላዕለዋይ ኮሚሽነር ሰብኣዊ መሰላት ራዓድ ዘይድ ኣል-ሁሴን ኣፍሊጦም።
ንሶም ኣብ ጄኔቭ ዝተኻየደ ናይ መወዳእታ ዓመት ናይ ግምገማ ኣኼባ ኣብ ዝሃብዎ መብርሂ ኣብዚ ኩነታት ሰብአዊ መሰላት ዓለም ዘንቆልቆለሉ እዋን ሓደ ብሩህ ኣብነት ኣብ መንጎ መንግስቲ ኮሎምቢያን ተቓወምቲ ጁግለ ፋርክ ዝተበጽሓ ስምምዕ ጥራይ ምኻኑ ይገልጹ ። ኮሚሽነር ዛይድ ራዓድ ኣል-ሁሴን ብተወሳኺ ኣብ ሰሜን ምብራቕ ከተማ ኣሌፖ እናኸፍአ ዝኸይድ ዘሎ ኩነታት ፍሉይ ስኽፍታ ከምዝፈጠረሎም ይሕብሩ።
ምሽርሻር ዓለምለኸ ሕግታትን ትካላትን ስግኣት ዓለምለኸ ምርግጋእ ይኸውን ኣሎ፤ዓሌት መሰረት ዝገበረ ጽልኢ ዘይምክእኣልን ኣብ ብዙሓት ሃገራት ይጋፋሕ ኣሎ ክብሉ ወሲኾም ኣጠንቂቖም ኣለው።
ምሉእ ጸብጻብ ኣብዚ ምስማዕ ይከአል።


text:
ቅድሚ ሕጂ መንግሥቲ ኤርትራን ውሑዳት ጳጳሳትን ንሕጊ ቤተ ክርስቲያን ግሂሶም፡ ንኣቡን ዲዮስቆሮስ 4ይ ፓትርያርክ ኢሎም ምሻሞም ይፍለጥ። እንሆ ሕጂ’ውን ዳግም ዘይሕጋዊ ፓትርያርክ ንምሻም ይሸባሸቡ ኣለዉ።
መዓልታዊ ፈነወ ራድዮ ተዋህዶ
ዓርቢ 30 ሰነ 2017
በስመ ኣብ ወወልድ ወመንፈስ ቅዱስ ኣሓዱ ኣምላክ ኣሜን።
ክቡራን ምእመናንን ምእመናትን፥ ከምኡ’ውን መላእ ሕዝቢ ኤርትራ ኣብ ውሽጥን ወጻእን፥ ኣብ ዝተፈላለየ ክፍላተ ዓለም ዘሎኹም ፈተውትን።
ሰላመ እግዚኣብሔር ምሳኹም ይኹን።
መበል 19 ዓመታዊ ጉባኤ መንበረ ጵጵስና ሰሜን ኣሜርካ ኣብ ቤተ ክርስቲያን ቅዱስ ሚካኤል ከተማ ሻርሎት ኖርዝ ካሮላይና ክካየድ እዩ። ጉባኤ ዝካየደሉ ካብ 20 ክሳብ 23 ሓምለ 2017 (July 20 to July 23, 2017) እዩ። ምእመናን ህዝበ ክርስቲያን ነበርቲ ሰሜን ኣሜሪካን ካናዳን ናይ ስራሕ ዕረፍትኹምን ናይ መገሻ መደባትኩምን ኣብዚ ዓመታዊ ጉባኤ ከተሕልፍዎ ብኣኽብሮት ንዕድም። Read more ...
መዓልታዊ ፈነወ ራድዮ ተዋህዶ ንምስማዕ ኣብዚ ጠውቕ
ረቡዕ 31 ግንቦት 2017


text:
እዋናዊ ዜናታት
- ኣብ ሊብያ ሕጂ’ውን ብዙሓት ስደተኛታት ከም ዘለውን ኣዝዩ ሕማቕ ህይወት የሕልፉ ምህላዎምን ምንጭታት ሓቢሮም።
- ኤርትራውያን ኣብ ኣመሪካ፡ ሽወደን፡ ዓዲ እንግሊዝ …. ኣብ ጎኒ ብዱላት ወገናቶም ዝገልጽ ሰላማዊ ሰልፊ ኣካይዶም።
- ጉጅለ ህግደፍ ነቲ ኣንጻሩ ዝተላዕለ ናይ ብዱላት ተቓውሞ ሃይማኖታዊ መልክዕ ከትሕዞ ጎስጓሳት ጀሚሩ ከም ዘሎ ተገሊጹ።
- መንግስቲ እስራኤል ዘይሕጋውያን ዝበሎም ኤርትራውያን ዝርከብዎም ዜጋታት ዝተፈላለያ ሃገራት ናብ ካልእ ሃገር ንምስግጋር ዘኽእሎ ስምምዕ ከም ዝኸተመ ተገሊጹ።
- ብነጻ ጉልበት ምዝመዛ ንካናዳዊ ትካል ዕደና ኔቭሰን ናይ ዝኸሱ ኤርትራውያን ቁጽሪ ይውስኽ ኣሎ።
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)
- ኣብራሃ ካሳ ዝተባህለ ጀነራል ኢሳያስ ንስምረት ገዳማትን ጳጳሳትን ኦርቶዶክስ ቤተ-ክርስትያን ኣኪቡ ከም ዝሃደዶም ተፈሊጡ።
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)
- ክልተ ኤርትራውያን ስደተኛታት ኣብ ከሰላ ሱዳን ተቐቲሎም
- ቆንስል ህግደፍ ኣብ ጀኔቫ ኣብ ዘይምከቶ ጉዳያት ይኣቱ ከም ዘሎ ተገሊጹ።
- ንጉጅለ ህግደፍ 12 ሚሊዮን ዶላር ዝግመት ወተሃደራዊ ንብረት ዝሸጠ ደሊዝያ ዝተባህለ ኩባኒያ ገንዘብ ኣይተቐበልኩን ክብል ከሲሱ
- ኣብ ሱዳን ዝርከቡ ገለ መራሕቲ ሃይማኖት ኦርቶዶክስ፡ ምስ ኤምባሲ ህግደፍ ተሻሪኾም ካብ ሃይማኖታዊ ሕግን ስርዓት ወጻኢ ይሰርሑ ኣለው።
- ህዝባዊት ሪፓብሊክ ቻይና ኣብ ሃገረ ጅቡቲ ወተሃደራዊ ልምምድ ትገብር ኣላ።
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ) 3ይ መዓልቲውዕሎ ኣብ 2ይ ውድባዊ ጉባኤ፡
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)ኣብ 2ይ መዓልቱ፡
ኣብ መርበብ ዘለዉ
We have 71 guests and no members online
- Details
- Written by ተወልደ ኣብራሃም፡
- Published: 14 November 2017
ተዛቲኻን፡ ተማኺርካን ምስምማዕ ጽቡቕ’ዩ፡ ቁም-ነገሩ ግን ኣብ ተግባር ምውዓሉ እዩ!
ምዝታይ፡ ምምኽኻር፡ ነገራት፡ ሓሳባት ንምንጻር፡ ተረዳዲእካ ኣብ ሓደ ነጥበ-ስምምዕ ንምብጻሕ ወይ ፍልልይካ ኣነጺርካ ንምቕማጥ ዝግበር ሓሳብ ንሓሳብ ናይ ምልውዋጥ፡ ሰላማዊ መስርሕ ስለ ዝኾነ፡ ዝድገፍን ዝተባባዕን ሕብረተ-ሰብኣዊ ባህሪ ዘለዎ ዘየቋርጽ ጠቓሚ መስተጋብር እዩ። ዘተ ንስለ ዘተ ምክያድ ብግብራዊ ውጽኢት ዘይስነ ወይ ውጽኢቱ ኣብ ተግባር ዘይውዕልን ለውጢ ዘየምጽእን፡ ተስፋ ጥራሕ ኮይኑ ዝተርፍ እንተዳኣ ኮይኑ ግን፡ ትርጉምን ኣገልግሎት ናይ ዘተ ዋጋ ዘስእንን ዝድውንን ስለ ዝኾነ፡ ብስም ዘተ ዝግበሩ ርክባት፡ ትኹረትን ጥንቃቐን ሓላፍነት ዘድልየም፡ ውጽኢታውያን ንክኾኑ ጻዕርን ቃልስን ክካየደሎም ዝግባእን ኣገደስቲ ናይ ማሕበራውን ፖለቲካውን ተርእዮን መስርሕን እዮም።
ዘተን ምርድዳእን ኣብ ዝኾነ ሕብረተ-ሰባት ሕብረተ-ሰብና ሓዊስካ፡ ዝህቦን ዘለዎን ጠቓሚነት፡ ሰፊሕን ዓሚቑን ቀጻልነት ዘለዎን ተርእዮ ምዃኑ ንዝኾነ ኣካል ብሩህን ርዱእን ስለ ዝኾነ፡ ኣነ ከም ውልቀ-ሰብ መጠን፡ ኣብ ትርጉምን ኣድላይነትን ናይ ዘተ ብሓፈሻ ኣተኲረ ንሎሚ ካብዚ ንላዕሊ ዝብሎ ነገር የብለይን። ይኹን ዳኣምበር፡ ዘተ ምስ ፖለቲካዊ ባህሊ ተቓወምቲ ኣካላትና ኣተሓሒዘ ግን ብዝዓቕመይ ገለ ክብል እድሊ። ኣብ ፖለቲካዊ ዓውደ-መዳይ ዝተዋፈሩ ኣካላት ፖለቲከኛታት፡ ውድባት ሰልፍታትን ተዛትዮም ናብ ቁም-ነገርን ስምምዕን ሓድነትን ክበጽሑ ዝኽእሉን ዝኸኣሉን የለዉን ክባሃል ዘይካኣል እኳ እንተኾነ፡ ብውጽኢት ኣንጻር ክምዘን እንከሎ ግን ኣዝዮም ውሑዳትን ካብ ማይ ባሕሪ ብጭልፋ ክበሃል ዝካኣል እዮም ተዛትዮም ኣብ ስምምዕን ተግባራዊ ስራሓትን ሓድነትን ዝበጽሑን ብስምረትን ስጥመትን ዝቕጽሉን ዝሰርሑን ክበሃል ግን ብዘይጥርጥር ዝካኣል እዩ።
ኣብ ተቓወምቲ ኣካላትና ኣብ ሕሉፍ ግዜ ይኹን ኣብ ህልዊ መድረኽ ናይ ዘተታት ውጽኢት ብጥንቁቕ ክንመዝን እንከለና እምበርኣር፡ ዝበዝሐ ክፋል ናይቲ ዘተታት ንስለ ምዝታይ እናተፈተነ ውጽኢት ኣልባ እናኾነ ተስፋን ትጽቢትን ናይ ዉጹዓት ተቓለስቲ ህዝብታትና ዘይምልስ፡ ብኣንጻሩ ተስፋን እምነትን ዘቑርጽን ዘስእንን እናኾነ ዝመጸን ዝቕጽል ዘሎን ኣተሓሳሳቢ ጉዳይ ክባሃል ዝካኣል እዩ። ስለዝኾነ ድማ ኣብዚ መድረኽ እዚ ተቓወምቲ ሓይልታት “ዘተ ገይርና ተሰማሚዕና፣ ግንባር ክንገብር ኢና፣ሓድነት ክንገብር ኣብ ስምምዕ በጺሕና” ብምባል ምእዋጅ ከም ልሙድ ኮይኑ ዝጸንሐን ዘሎ ተርእዮን እዩ። ተግባራዊነቱ ዝምልከት ክረኤ እንከሎ ግን መብዛሕትኡ ዘይጭበጥ ቃል ኮይኑ መኺኑ እናተረፈ፡ ንተቓላሳይ ህዝብና ኣህሪፉ ተስፋ ዘቑርጽ፡ ንደመኛ ጸላኢና ገባቲ መንግስቲ ህግደፍ ዕድመ-ስልጣኑ ኣብ ምንዋሕ ይኹን ወጽዓ ህዝብታትና ኣብ ምኽባድን ምንዋሕን ዘገልግል እናኾነ እዩ መጺኡን ዝቕጽል ዘሎን።
እዚ ጥራሕ ዘይኮነ፡ ኣብዚ ግዜ’ዚ ናይ ዘተ ውጽኢት ዝኾነ ግብራዊ ኣበርክቶ መሊኡ ዝበኾረ ክበሃል ዝካኣል ደረጃ ስለ ዝተበጽሐ፡ እምነትን ተስፋን ናይ ህዝብታትና ናብ ልዕሊ ተቓወምቲ ፖለቲካዊ ውድባትናን ሰልፍታትናን፡ ካብ መዓልቲ ናብ መዓልቲ እናጐደለን እናንቆልቆለን ካብ ምኻድ ሓሊፉ፡ ናብ ዝኸፍኤ ናይ ተስፋ ምቚራጽ ኩነታት ኣቕኒዑ ይርከብ ኣሎ እንተተባህለ ምግናን ወይ ሓሶት ኣይኮነን። እዚ ጉዳይ’ዚ ህዝብን ሃገርን ንውድቀትን ምብትታንን ኣብ ዝሳጥሕሉ ዘለዉ ግዜን ኩነታትን ብዝኸፍኤ መልክዑ ይንጸባረቕ ብምላዉ ኣዝዩ ዘተሓሳስብን ዘጨንቕን ኩነታት ዝፈጥር ዘሎ ተርእዮ ብምዃኑ ድማ፡ ሎሚ ብዛዕባ ድኽመታትን ዘይስኒትን ናይ ደምበ ተቓውሞና ኣምልኪቱ ዘይዛረብ፡ ዘይሓትት፡ ዘይወቅስ፡ ዘይስከፍ ኤርትራዊ ዜጋ ኣሎ ክባሃል ዝካኣል ኣይኮነን።
ስለ ዝኾነ፡ ፖለቲካዊ ውድባት ስለምንታይ እየን ተሰማሚዐን ኣንጻር ናይ ሓባር ጸላኢ /መንግስቲ ህግደፍ/ ግንባር ፈጢረን ክቃለሳ ዘይበቕዓ? እተን ሓደ ዓይነት ዕላማን እምነትን መልክዕ ውደባን ዘለወንን፡ ኣለና ዝብላን ውድባት/ሰልፍታት/ከ ብመስርሕ ምትእምማን ኣቢለን ናብ ሓደን ዝሰመረን ውድብ ክመጻ ዘይክእላ ዘለዋ እንታይ እዩ ጸገመን? ህዝብና በዚ ኣረሜናዊ ስርዓት እናተወጸን እናበረሰን እናተበተነን እንከሎ ስለምንታይ ፍልልየን ጸይረን ንድሕነትና ገለ ነገር ዘይገብራ፡ ወዘተ ዝብል ዘየቋርጽ እዋናዊ ሕቶታት ኣብ ሕብረተ-ሰብናን ተቓለስቲ ኣካላቱን ብምረት ካብ ዝለዓል ግዜ ዘቚጸረ እዩ ጥራሕ ዘይኮነስ መመሊሱ እናገንፈለን እናዓበየን እናሰፍሐን ዝቕጽል ዘሎ መልሲ ዘይረኸበ ወድዓውን ብቐሊሉ ዘይስገር ናይ ህዝቢ ፖለቲካዊ ሕቶ ኮይኑ እዩ ዝቕጽል ዘሎ።
ናይዚ ጭቡጥ ፖለቲካዊ ሕቶታት’ዚ ብወገን ተቓወምቲ ኣካላት ክወሃብ ዝጸንሐን ዝቕጽል ዘሎን መልሲ ክንርኢ እንከለና ድማ፡ ናይ ነፍስ-ወከፍ ተቓዋማይ ኣካል ሓደ ዓይነት መልሲ እዩ ክባሃል ዘይካኣል እኳ እንተኾነ፡ (ናይ ውሑዳት ተቓወምቲ ውድባት ወድዓውን ተቐባልነት ዘለዎ ርእይቶ ሓዲግና)፡ ናይ መብዛሕትኤን ተቓወምቲ ኣካላት ክባሃል ዝካኣል መልስን መግለጽን፡ በቲ ዝተሰማማዕሉ መሰረት፡ መንፈሰንን ሓይለንን ጠሚረንን ኣወሃሂደንን ኣንጻር ናይ ሓባር ጸላኢ ክቃለሳ ዘየብቀዐን ዘሎ ምኽንያት፡ ይኹን፡ በቲ እምነትና እዩ ዝብለኦ ተመሳሳሊ ዕላማን፡ ዝጥቀማሉ ዘለዋ ተመሳሳሊ መልክዕ ውደባን መሰረት ናብ ሓድነትን ሓደን ዝሰመረን ውድብን ክብጽሓ ዘየኽእለን ዘሎ ምኽንያት ኣመልኪተን ዝህበኦ ግብራዊ መልስን መግለጽን፡ እቲ ጸገምን ዕንቅፋትን ካብ መላፍንተን ዝኾነ ካልእ ኣካል ዝብገስ እምበር ኣካል ኣምሳል ናይቲ ድኽመታትን ጸገማትን ከም ዘይኮና ዘርእን ዝገልጽን ባዕላውን ዘይምኽኑይን ፖለቲካዊ መልሲ እዩ ክቐርብ ጸኒሑን ዝቐርብ ዘሎን።
እቲ ሓቀኛ ምኽንያት ናይቲ ጸገማት ግን፡ እቲ ቀዳማይን ምንጭን ናይቶም ኣብ ውሽጢ ተቓወምቲ ኣካላትና ዘለዉ ጸገማት መሰረት ዝዀኑ ዘለዉ ረቛሒታት፡ ናይ ትምክሕትን ጽበትን ድሑራት ኣረኣእያታት ዝፈጥርዎ ዘለዉ መሰረታዊ ናይ ኣረኣእያን ተግባራትን ጸገማት እዩ። እዞም ድሑራትን ዓንቀፍትን ኣተሓሳስባታት እዚኣቶም ሓደን ማዕረን ዝኾነ ኣሉታዊ ተራ ዝጻወቱ እዮም ክባሃል ዝካኣል እኳ እንተዘይኮነ፡ በብሸነኾምን ደረጀኦምን ኣብ ቃልስናን ተቓለስቲ ኣካላትናን ዝፈጥርዎ ዘለዉ ጸገማትን ዕንቅፋታትን ግን ንሓደ ዘዀንን ነቲ ካልእ ድማ ነጻ ዘግብር ኣይኮነን። ክልቲኦም በብሸነኾምን ደረጀኦምን ኣሉታዊ ተራ ዝጻወቱ ዘለዉ ድሑራትን ዓንቀፍትን ኣተሓሳስባታት እዮም።
ምኽንያቱ ትምክሕታዊ ኣተሓሳስባ ዝውንኑ ባእታታት፡ ኣካላትን ምንቅስቓሳትን ንነብሶምን እምነቶምን ተግባራምን ተሳትፎኦም ኣብ ቃልስን ከም ብቑዓትን ቅኑዓትን ዝበለጹን ገይሮም ብምርኣይን ብምቕማጥን፡ ነቲ ካልእ ኣካላት ድማ፡ ርእይትኡን ዓቕሙን ተሳትፍኡ ኣብ ቃልስን ብኣንጻሩ ስለዝርእዩን ዝመዝኑ፡ ኣብዚ ዝካየድ ዘሎ ህዝባዊ ቃልስና ንተሳትፎኦም ይኹን ኣበርክተኦም ዘይምቕባል ጥራሕ ዘይኮነስ፣ ብኩሉ መዳይ ንዒቕካን ሰጊርካን ንምሕላፍ ዝዓለመ ሓሳባት ብሂላት ተግባራዊ ወስታታት ብቐጻሊ ስለ ዘዘውትሩ፡ ኣብ ዝምድናን ምሕዝነትን ተቓወምቲ ሓይልታትና እቲ ዝኸፍኤን ዝበርተዐን ዕንቅፋት እናፈጠረ ዝመጸን ዝቕጽል ዘሎን ናይ ኣረኣእያን ተግባርን ፖለቲካዊ ዕንቅፋት እዩ።
እዚ እቲ ብናይ ትምክሕቲ ኣረኣእያን ትምክሕተኛታትን ዝፍጠር ዘሎ ዝዓበየ ዕንቅፋት ቃልስና ኮይኑ፣ እቲ ብካልኣይ ደረጃ ዝስራዕ ኣሉታዊ መልክዕ ኣተሓሳስባን ተርእዮን ድማ፡ እቲ ብጸበብቲ ኣካላት ብኣተሓሳስባን ተግባርን ደረጃ ዝረአን ዝዋሳእን ዘሎ፡ ናይ ትምክሕቲ ኣተሓሳሳባብ ተግባራትን ውላድን /ሳዕቤን/ ዝኾነ ካብ ነፍሰ-ትሕተትን ናይ ተነጽሎ መንፈስን ዝብገስ፡ ፈታዊኡን ጸላኢኡን ኣብ ምፍላይ እናተጸገመ፡ ምስ ተላፈንቲ መቓልስቱ ኣብ ናይ ሓባራዊ ዕማማትን ቃልስን ብግቡእ ተወሃሂዱ ክሰርሕ ዘይበቅ /ዝጽገም/፡ ንነብሱን ክቃልሶም ዝግባእ ውጹዓት ኣካላት ሕብረተ-ሰብናን፡ ብጸቢብ ተረደኦን መንፈሳትን ካልእን ጸሚዱ /ጐጂሉ/ ብምሓዝ፡ ምስ ናይ ትምክሕቲ ኣተሓሳስባን ተግባራትን ዘውርዶ ኣሉታዊ ተራ፡ ኣዛሚድካ ክረኤ እንከሎ ብጠንቅነት ዘይግለጽን ደረጅኡ ዘይመጣጠን ይኹን ዳኣምበር፡ ኣሉታዊ ተርኡ ግን ኣቃሊልካ ዝረኤ ኣይኮነን። ስለ ዝኾነ እዞም ኣተሓሳስባታት እዚኦምን ነዐኦም ስዒቡ ዝኽሰት ዘሎ ኣሉታዊ ተግባራትን እዮም እቶም መሰረት ናይ ኩሎም ድኽመታትን ጸገማትን ናይ ተቓወምቲ ኣካላትና ዝኾኑ ዘለዉ ክበሃል ሓቂ እዩ ዝኸውን።
ስለ ዝኾነ ናይ ተቓወምቲ ውድባትናን ሰልፍታትናን ጸገም ካብ ዝኽሰተሉ ሓደ ምኽንያት፡ ፖለቲካዊ ባህሪኻን ስነ-ምግባርካን ብልክዕ ካብ ዘይምርኣይን ጉድለትትካ ክትቅበል ዘይምትባዕን ዝብገስ መሰረታዊ ናይ ባህሪ ጸገም እዩ። ስለ ዝኾነ፡ ካብዚ ጉድለት’ዚ ብምብጋስ፡ ንነብስኻን መሰልትኻን መቕረባኻን ዝጠመረ ምቅርራብ፡ ምጉጅጃል፡ ጃንዳን፡ ብምፍጣር፡ ሓደ ጃንዳ ነቲ ካልእ ጃንዳ ክሓሚ፡ ክነጽግ፡ ከዋስን፡ ብድኽመትን ጸገማትን ክኸስስን ክውንጅልን፡ ብብዙሓት ናይ ድሕረታት ረቛሒታትን ኣገባባትን ብምጥቃም ሕድሕድ ናይ ምጥቕቓዕ ወፍርን ንጥፈታትን ምክያድ ልሙድን ዝውቱርን ኮይኑ ዝረኤ ዘሎ። ብምዃኑ ድማ፡ ውራይ ሓባራዊ ስምምዕን መደባትን፡ ውራይ ምሕዝነትን ሓድነትን ናይ ተቓውምቲ፡ ውራይ ጸላእን ንምምካትን ንምውጋድን ክግበር ዝግበኦ ሓባራዊ ቃልስን፡ ትኹረትን ግብራውነትን ክስእን እናኾነ፡ ኣብ ውሽጣዊ ጭንቀትን ሃላኽን እናተነብረ ስለ ዝመጸን ዝቕጽል ስለዘሎን፡ ተቓወምቲ ውድባትና ካብ ዘዳኽምን ዘጸግምን ዘሎ ዓንቃፊ ተርእዮታት ትምክሕታውን ጸቢብን ኣተሓሳስባን ስነ-ምግባርን እዩ ክባሃል ወድዓውን ቅኑዕን እዩ ዝኸውን።
እቲ ካልኣይ ጸገምን ዕንቅፋትን ዝኸውን ዘሎ ረቛሒ ድማ፡ ፖለቲካዊ ስልጣን ኣብ ዝምልከት ዝረኤ ዘሎ ልዑል ባህጊ ስልጣን ዝፈጥሮ ዘሎ ፖለቲካዊ ጸገምን ዕንቅፋትን እዩ። እዚ ካኣ ኣብ ትርጉም ናይ ፖለቲካዊ ስልጣንን፡ ፖለቲካዊ ስልጣን ብከመይን መዓስን ይጭበጥን ይረጋገጽን፣ ናይ መን ስልጣን’ዩ ክረጋገጽ ዘለዎን ወዘተ ኣብ ዝብሉ ኣገደስቲ ነገራት ኣብ ግምት ከየእተኻ፡ ናይ ህዝቢ ፖለቲካዊ ስልጣን ክጭበጥ ዘኽእሉ ብቅድመ-ኩነት ክስርሑ ዘለዎም ናይ ቃልሲ ዕማም ከይሰራሕካ፡ (ምውጋድ ሓባራዊ ጸላኢ ከየረጋግጽካ) ዝግበር ናይ ስልጣን ናፋቕነት ዝደፍኦ ፖለቲካዊ ሃተምተም ምባል ኣብ ኣባላት ተቓወምቲ ውድባትን ሰልፍታትን ልዑል ቦታ ስለ ዝሓዘን ዘለዎን እዩ።
ስለ ዝኾነ፡ ነዚ ዓንቃፊ ህዝባዊ ቃልስና ዝኾነ ህርፋን-ስልጣን’ዚ ክውን ንምግባር ክባሃል፡ ብዝተፈላለዩ ናይ ድሕረት ረቛሒታትን ኣገባባትን እናተኣኻኻብካ ክትቃለስ ምምራጽን፡ ኣብ ዓውደ ተግባር ናይ ምውዳቕን ምትንሳእን እንደገና ምውዳቕን… ክስተት ህልዊ ስለዝኾነ፡ ተቓወምቲ ኣካላትና፡ ህዝብን ሃገርን ንምድሓንን ሓፈሻዊ ደሞክራስያዊ ለውጢ ንምምጻእን ከካይደኦ ዘለወን ሓባራዊ ቃልሲ ካብ ምንኣስን ምድኻምን ሓሊፉ፣ መብዛሕቲኤን ተቓወምቲ ኣካላት ንገዛእ ርእሰን ውሽጣዊ ሓድነትን ሰላምን ስኢነን፡ ናብ ምድኻምን ምፍንጫልን እናተሳጠሓ ኣብ ቀጻሊ ጸገማትን ምድኻማትን ክነብራ ዝገብር ተርእዮ ነጊሱ ምህላዉ ከዊልካ ዘይክወል ግሁድ ሓቂ እዩ።
እዞም ተርእዮታት እዚኣቶም፡ ተቓወምቲ ውድባትና ህዝብን ሃገርን ካብ ውድቀትን ምብትታንን ንምድሓን ኣብ ዘካይደኦ ዘለዋ ቃልሲ፡ ዝተፈላለየ ድኽመታት ከርእያን ክጽገማን ክዳኸማን ካብ ዝግብሩ ዓበይቲ ነጥብታት ኮይኖም፡ ካለኦት ጸገማት ድማ፡ ከም ብዝተሰማማዕካሉ እምነታትን ዕማማትን ምእዙዝን ውፉይን ኬንካ ናይ ዘይምስራሕ ባህሊ ምህላው፣ ኣብ መልክዕ ውደባን ኣጠቓቕማ ሓይሊ ሰብን ብግቡእን ኣድማዕን ኣገባብ ውዲብካን ኣዋሃሂድካን ክትቃለስ ዘይምብቃዕ፣ ብኣንጻሩ ብዝነኣሰን ዝተበታተነን ዘይኣድማዒ መልክዕ ውደባን ውድብን እናተዓስለ ክትቃለስ ምፍታን፡ ዝኣመሰሉን ካለኦት ዘይተጠቕሱ ምኽንያታትን ተደሚሮም ብዝፈጥርዎም ኣሉታዊ ተጽዕኖታትን ዕንቅፋታትን እዩ ደምበ-ተቓውሞና ብሓፈሻ፡ ብግንባራት ዝተወደባ ውድባትን ሰልፍታትን ካኣ ብፍላይ፡ ብቕዓትን ሕድሕዳዊ ስኒትን ጨቢጠን ክቃለሳ ክይበቕዓ ዝገብሩ ዘለዉ ውድዓውያንን ባዕላውያንን ምኽንያታት ህሉዋት ስለ ዝኾኑ እዮም።
እዞም ጸገማት፡ ዕንቅፋታትን ድኽመታትን እዚኣቶም ብቃልሲ ክውገዱ ክሳብ ዘይተኽእሉ ድማ፡ ህዝባዊ ቃልስናን ተቓለስቲ ውድባቱን፡ ሓይልን ጥዑይ ዝምድናን ብምርግጋጽ፡ ውሁድ፡ ዕቱብን ኣድማዕን ቃልሲ ብምክያድ፡ ናብ ዛዛምን ውሑስን ሃገራውን ህዝባውን ዓወት ክንበጽሕ ኣይካኣልን እዩ። ስለዝኾነ፡ እዞም ጸገማትን ድኽመታትን እዚኣቶም ብቃልሲ ከየወገድና፡ ከም ህዝብን ሃገርን ክንህሉ ይኹን ቀጻልነትና ብምውሓስ፡ ሰላም፡ ደሞክራስን ልምዓትን ብምርግጋጽ ተጠቀምቲ ክንከውንን ክንምዕብልን ከም ዘይንክእል ክንኣምንን፡ ካብ ጉድለታትናን ጸገማትናን ብቃልሲ ተናጊፍና ናብ ዓወት ክንምርሸሉ እንኽእል ፖለቲካዊ ኩነታት ንክንጭብጥ ክንረባረብ እዩ ዝህልወና። ነዚ ኩነታት’ዚ ክነረጋግጽ ንክንበቅዕ ድማ፣
- ኣብ ህዝብታትና ዝረኤ ዘሎ ውሱንነት ናይ ፖለቲካዊ ንቕሓት፡ ሓፍ ኣቢልካ ፖለቲካዊ ተሳትፎኦም ኣብ ቃልሶም ክብ ክብልን፡ ወሳኒ ተረኦም ክጻወቱ ንክበቕዑን፣ኣብ ደምበ ተቓውሞና ብምዃን፡ ህዝብን ሃገርን ንምድሓን ኣብ ምቅላስ ዝርከቡ ዘለዉ ተቓወምቲ ኣካላትና፡ ዘለዎም ድኽመታትን ጸገማትን ዓይነቱን ደረጅኡን በዓል ቤቱን ኣነጺሮም ብምፍላጥ፡ መነን ቅኑዓት መነንከ ግጉያትን ዕንቅፋት ይፈጥሩ ኣለዉን ብምርግጋጽ፡ ነቲ ኣብ ተቓወምቲ ውድባት ዝረኤ ዘሎ ድኽመታትን ጸገማትን ኣብ ምፍታሕ ልዑል /ወሳኒ/ ተረኦም ክጻወቱን፡ ንድኽመታትን ዘይምኹኑይ ፖለቲካዊ ምስምሳት ናይ ተቓወምቲ ውድባትና መሕብእን መሸጐጥን ዝኸውን ፖለቲካዊ ሃጓፋት ክዓጽዉ ዘኽእል ፖለቲካዊ ብቕዓት ብምጭባጥ፡ ህዝብታትና ኣብ ኩሉ-መዳያዊ ቃልሲ ወሳኒ ተራ ክጻወትሉ ዝኽእሉ ኩነታት ብቃልሲ ከነረጋግጽ ምስ ዝካኣል እዩ።
- ኣብ ውሽጢ ተቓወምቲ ውድባትን ሰልፍታትን ብሓፈሻ ክባሃል ዝካኣል፡ ሰፊኑ ዝረኤ ዘሎ ግን ካኣ ደረጅኡ ዝፈላለ፡ ናይ ፖለቲካዊ ስራሕ ብኩራትን ድኽመታትን፣ንሱ ዝፈጥሮ ዘሎ ፖለቲካዊ ድኽመታት ናይ ኣባላትን መሰረታትን ተቓወምቲ ውድባት ክውገድ ንምግባርን፣ ኣብ ውድባቶም፡ ናይ ውድባቶም ብቕዓት ኣብ ምርግጋጽን ጉድለታት ውድቦምን መሪሕነቶምን ኣብ ምእራምን ምክትታልን፡ ተራ ውድቦምን መሪሕነቶምን ኣብ ሓባራዊ ሰፋሕቲ ግንባራትና እንታይ ይመስል ብልክዕ ብምፍላጥ ክከታትሉን ክቋጻጸሩን ዘብቅዕ ፖለቲካዊ ንቕሓትን ናይ ቃልሲ ባህልን ክረጋገጽን ክውነንን ምስ ዝካኣልን እዩ።
ነዞም ኣገደስቲ ናይ ቃልሲ መሳርሒ ዝኾኑ ዕማማት እዚኣቶም ክውን ክኾኑ ናይ ምግባር ግቡእን ሓላፍነትን ዝስከም ኣካላት ድማ፡ ህዝብታትና ከም ዋናታትን ማእከልን ናይ ቃልሲ መጠን ብሓፈሻ፣ እቲ ህዝብን ሃገርን ንምድሓንን ሓፈሻዊ ደሞክራስያዊ ለውጢ ንምርግጋጽን ዝቃለስ ዘሎ ተቓላሳይ ተቓዋሚ-ኣካላትና ድማ ብፍላይን እዮም። ካብዚኦም ወጻኢ ካልኦት ነዚ ድኽመታት’ዚ ንምፍታሕ ብቐዳምነት ዝሰርሑን ሓላፍነት ዝወስዱን ኣካላት የለዉን።
እሞኸዳኣ፡ ተቓወምቲ ፖለቲካዊ ውድባት፡ ሰልፍታት ስቪክ-ማሕበራትን ዝተፈላለያ ፎርማት /ውዳበታት/ን፡ ዝተሰማማዕናሉ ናይ ሓባር መደባት መዓስ ኢና ብልቦናን ሓላፍነትን ግብራዊ ብምግባር ህዝባውን ሃገራውን ሓላፍነትናን ግቡእናን ብምልኣት እንጻወትን ህዝብን ሃገርን እነድሕንን?፡ ክሳብ መዓስ ኢና ጉድለትና ኣብ ክንዲ ምእራምን ካብ ተሞክሮና ምምሃርን፡ ብጉድለታትን ድኽመታትን መቓልስትና ተኸዊልና ክንነብር?፣ ክሳብ መዓስ ኢና ብናይ ፖለቲካዊ ስልጣን ህርፋን ጐምጂና ንዘይጭበጥን ዘይእዋናውን ፖለቲካዊ ስልጣን እናሓለምና፡ ብሓሳረ-መከራን ምብትታንን ህዝብና ክንጻወትን ውልቀ ውድባዊ ዓቕምናን፡ ግንባራትናን ሰውራናን ከነዳኽም?፡ ክሳብ መዓስ ኢና ኣብ ዘይመሰረታዊ /ካልኣዊ/ ፍልልያት እናተሳሓሓብና ነብስና ብናይ ባዕልና ድኽመትን ሕመቕን ገመድ ሓሊኽና፡ ህዝብን ሃገርን ናይ ምድሓን ሓባራዊ ናይ ቃልሲ ዕማምና እናኣዳኸምና፡ ብህልውናን ቀጻልነትን ህዝብታትናን ሃገርናን ክንጻወት?፡ ኣብ ዘይህልውናን ቀጻልነትን ህዝብን ሃገርን ዝጭበጥ ይኹን ኣብ ተግባር ዝስራሓሉ ፖለቲካዊ ስልጣንከ ይህሉ ዲዩ?።
እዞም ብመጠኑ ብሕቶ መልክዕ ዝጠቐሶም ዘለኹ ነጥብታት ነፍስ-ወከፍ ህዝብን ሃገርን ንምድሓን እቃለስ እየ ዝብል ተቓዋሚ ክሓስበሎምን ንምፍተሖም ክረባረብን እዩ ዝግበኦ። ምኽንያቱ እዞም ሽግራት እዚኣቶም ብቃልሲ ክሳብ ዘይተወገዱ፡ ገባቲ ስርዓት ህግደፍ ብምውጋድ ህዝባዊ ቃልስና ምዕዋት ብፍጹም ኣይካኣልን እዩ። ስለ ዝኾነ እዩ ድማ ዝመስለኒ፡ ፖለቲካዊ ውድባት ኣባላት ሃገራዊ ጉባኤ ንደሞክራስያዊ ለውጢ፡ ድኽመታተንን ጸገማተንን ንምፍታሕ ክብላ ሰሚናር ፖለቲካዊ ውድባት ብምውዳብ፡ መዓልታት ዝሓወሰደ ዘተን ምይይጥን ክገብራ ከምዝቐነያ፡ ብኣወንታዊ ውጽኢት ተሰንየን ከም ዝወጻ፣ግዜ ሂበን ተመያይጠን ሓባራዊ ተረደኦን መፍትሕን ዘድልዮም ዛዕባታት ምህላዎም፡ እዚኣቶም ድማ ብደረጃ መራሕቲ ፖለቲካዊ ውድባት ክውገኑን መዕለቢ ክግበረሎም ምዃኑ ብኣዋጅ ዝገለጻ።
እዚ ፖለቲካዊ ተበግሶን ውጽኢትን’ዚ ብዓይኒ ቃልሲ ምድሓን ህዝብን ሃገርን ክረኤ እንከሎ ብወገነይ ጽቡቕን ክተባባዕ ዘለዎን ምዕብልና እዩ በሃላይ እየ። ምኽንያቱ እዚ ተበግሶ’ዚ ካብ ተራ ፖለቲካዊ ምትህልላኽን ሕድሕድ ምምንጫትን ድሒነን ብሓላፍነት እንተቀጺለናሉ፡ ካብቲ ንከባቢ ሓሙሽተ ዓመታት ዝኣክል ኣብ ሕድሕደን እናተነጻጸጋ፡ ሓባራዊ ናይ ቃልሲ ኣበርክተአን ደስኪሉሉ ዝጸንሐን ዘሎን ኣተሓሳሳቢ ፖለቲካዊ ኩነታት ተላቒቐን ዝሐሸ ናይ ቃልሲ ኣበርክቶ ክግብራ ስለዝሕግዝ።
እዚ ክገብራ ክበቕዓ ግን ዝጸንሐን ዘሎን ድኽመታትን ጸገማትን ከም ናይ ሓባር ወሲደን ብምቕባል፡ ብተግባር ክእርማን ከማሓይሻን፡ ካብ ሕሉፍ ጉድለታተን እናተማህራ ክቃለሳ ድሉዋት ምስ ዝኾናን ምስ ዝረባረባን ጥራሕ እዩ። ተመሊሰን ንሕሉፍ ደኽመታተንን ጸገማተንን ክደግማን ወርቃዊ ናይ ቃልሲ ግዜ ከጥፍኣን እንተዳኣ ኮይነን ግን፡ ጭቡጥ ኩነታት ህዝብናን ሃገርናን ነዚ ድኽመታትን ምዝሕታል ናይ ቃልስን ክጸውር ዝኽእል ትዕግስትን ማእገርን ስለ ዘይብሉ፡ ክመሓየሻ ንዘይክእላ፡ ድሕነቶምን ቀጻልነቶምን ንምውሓስ ተቢዐን ዘይቃለሳን ኣብ ድሕረትን ለውጢ-ኣልቦ ፖለቲካዊ ዕንክሊል ዝነብራ ፖለቲካዊ ውድባት ግን ከምቲ ናይ ዝሓለፈ ግዝያት ብተስፋ ክጽበየን ከም ዘይኮነ ክፈልጣ ኣገዳሲ እዩ ዝኸውን።
ስለ ዝኾነ ከምቲ “ጨው ንገዛእ ርእስኻ ክትብል መቅር እንተዘየለ እምኒ ተባሂልካ ክትድርበ ኢኻ” ዝበሃል ምስላ ኣበው፡ ዝኾነ ተቓዋሚ፡ ህዝብን ሃገርን ብምድሓን ደሞክራስያዊ ለውጢ ንምምጻእ እየ ዝቃለስ ዝብል ኩሉ፡ ንዘለዉ ድኽመታትን ጸገማት እናፈትሐ ናይ ሓባር ዕላማታት/ዕማማት/ ንምትግባርን ኣንጻር ናይ ሓባር ጸላኢ ህግደፍ ተወሃሂዱን ተደጋጊፉን ክቃለስ እንተዘይበቒዑ፡ በዚ ክመጾ ዝጸንሐን ዘሎዎን ዘይውሁድ ድስኩል ፖለቲካዊ ኩነታት እንተቐጺሉ፡ ህዝብን ሃገርን ካብ ውድቀትን ምብትታንን ብምድሓን ህዝባዊ ቃልስና ምዕዋት ኣይክእልን እዩ ጥራሕ ዘይኮነስ፡ ንገዛእ ርእሱ’ውን እንተኾነ፡ ክይዱ ከይዱ ከምቲ ካብ ባሕሪ ዝወጸ ዓሳ ናይ ምዃን ዕድል እዩ ዘጋጥሞ። ስለዚ ከምቲ “ውሕጅ ከይመጸ መንገዲ ውሕጅ ጽረግ” ዝበሃል፡ ተቓወምቲ ፖለቲካዊ ውድባትን ሰልፍታትን ኣብ ቃልሲ ፍሽለትን ምኽታም ኣበርክቶአንን ህልውናአንን ዝውስን ፖለቲካዊ ዝኸፍኤ ውድዕነት ከይክሰት፡ ነዚ ሓደጋ’ዚ ኣብ ግምት ኣእተየን “ይቕረታ ናይ ዝሓለፈ ኣይንደግምን ንዝተረፈ” ብምብል መንፈስንን ተረደኦአንን ከማሓይሻ እናጸዓራ ክቃለስ እዩ ዝህልወንን ዘዋጽአንን!።
ተወልደ ኣብራሃም፡
ሱዳን ካርቱም፡
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሓተታ-ርእይቶ-መልእኽቲ
- ንኣድማዒ ስራሕ፡ ቅኑዕ ተበግሶን ግብራዊ ንጥፈትን
- ወገን ህዝብን ወገን ጸላእ ዘነጸረ ተባዕ ህዝባዊ ተቓውሞ
- ተዛቲኻን፡ ተማኺርካን ምስምማዕ ጽቡቕ’ዩ፡ ቁም-ነገሩ ግን ኣብ ተግባር ምውዓሉ እዩ!
- ዞባዊ ምትሕግጋዝ ተኸባቢርካ ደኣምበር ሓንሳብ ጸርፊ ካልእ ግዜ ድማ ሓዊ እናኣጎድካ ኣይሰርሕን
- ህዝባዊ ነብሰ-ፍተሻ (national soul-searching)
- ወገን ህዝብን ወገን ጸላእ ዘነጸረ ተባዕ ህዝባዊ ተቓውሞ
- መድረኽ ንደሞዝን ዝናን ዘይኮነ፡ ንስለ ድሕነት ህዝቢ መስዋእቲ ዝኽፍል ደሞክራስያዊ ምሁር ይጠልብ ኣሎ
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.